လာပေဦးမလား ကမ္ဘာ့စီးပွားရေးအကျပ်အတည်း – CEO Business & Management Magazine\nလာမည့်စီးပွားရေးအကျပ်အတည်းသည် ပြီးခဲ့သည့် အကျပ်အတည်းထက် ပိုပြီးရင်ဆိုင်ကျော်လွှားရန် ခက်ခဲလိမ့်မည်ဟု The Economist စာစောင်၏ အကြီးတန်း အယ်ဒီတာနှင့် စီးပွားရေးရာပင်တိုင်ဆောင်းပါးရှင် Ryan avent က သုံးသပ်တင်ပြထားသည်။ မီချိဂန်ပြည်နယ် အစပ်၊ အင်ဒီယားနားပြည်နယ်တောင်ပိုင်းတွင် “အာလ်ခါထ်” (Elkhart) ဆိုသော မြို့တစ်မြို့ရှိသည်။ မြို့နေလူဦးရေက ငါးသောင်းကျော်ရုံမျှသာ။ စိန့်ဂျိုးဇက်မြစ်အတွင်း စီးဝင်နေသော “အာလ်ခါထ်မြစ်” အနီးတွင် ဆိုင်ခန်းများအစီအရီရှိနေသော အဓိကလမ်းမရှိသည့် မြို့ငယ်လေးမှာ မြို့ကွက်ကျခြင်းမရှိ၊ သစ်ပင်များစီတန်းလျက် တောမကျမြို့မကျ မြို့တစ်မြို့ဖြစ်သည်။ မြို့အစွန်အဖျားတစ်ဝိုက်ပြန့်ကြဲနေသည်က အမေရိကရှိဇိမ်ခံမော်တော်ယာဉ်များ (Recreational Vehicles-RVs) အများဆုံးထုတ်လုပ်နေသော လုပ်ငန်းများ၏ စက်ရုံများဖြစ်ပြီး အပြီးသတ်ပြီး မော်တော်ယာဉ်များမှာ ယင်းတို့ကိုထုတ်လုပ်ရာ ကြီးမားလှသော သိုလှောင်ရုံကြီးများ၏ အပြင်ဘက်တွင် စီစီရီရီ ရပ်နားထားသည်။\nခေတ်မီဇိမ်ခံမော်တော်ယာဉ်များမှာ သားရေကူရှင်၊ မှန်ပြန့်တီဗီ၊ ဓာတ်ငွေ့မီးလင်းဖို စသည့် အထင်ကြီးဖွယ် ဇိမ်ခံပစ္စည်းများဖြင့် ပြီးပြည့်စုံပြီး အမေရိကတစ် တိုက်လုံးအနှံ့ သက်သောင့်သက်သာ သွားရောက်နိုင်မည့် “ကုန်းလမ်းသွားဇိမ်ခံရွက်လှေများ” ဟု ဆိုရမည်ဖြစ် သည်။ ထို RVs ထုတ်လုပ်ငန်းမှာ အမေရိကစီးပွားရေးကို ခိုင်ခိုင်မာမာ အင်ပြည့်အားပြည့်လည်ပတ်ပေးနေသော လုပ်ငန်းများအနက်တစ်ခုလည်း ဖြစ်သည်။ နေအိမ်နှင့် ကားများရောင်းချမှုမှာ စီးပွားရေးသံသရာစက်ဝန်းအရ အတက်-အကျရှိသော်လည်း RVs များကမူ ထိုအလှည့်အပြောင်းမျိုးကို ခံနိုင်ရည်မရှိပေ။ ကားနှင့်နေအိမ်များ ဈေးနှုန်းမြင့်တက်လာလျှင် ဝယ်ယူသူများက လူအများနေထိုင်ရာ သမားရိုးကျနေအိမ်ခန်းများကိုသာ မဆိုင်းမတွ ဝယ်ယူရန်စဉ်းစားမည်ဖြစ်သည်။ ထို့ကြောင့် တိုင်းပြည်တွင် ဘဏ္ဍာရေးအကျပ်အတည်းဖြစ်မည့်အပေါ် စိုးရိမ် လာကြပါက RVs ထုတ်လုပ်ငန်းများအနေဖြင့်လည်း အခက်ကြုံမှာပင်။\n“အာလ်ခါထ်” မြို့လေးရှိလူဦးရေအနက် လေးပုံတစ်ပုံကျော်မှာ RVs ထုတ်လုပ်ငန်းများ၏ ဝန်ထမ်းများ ဖြစ်ကြသည်။ ကမ္ဘာ့စီးပွားရေးတစ်ခုလုံးကို ၁၉၃၀ ပြည့် လွန်နှစ်များအချိန်ကာလပြီးလျှင် အဆိုးဝါးဆုံးအခြေဆိုက်အောင် ထိုးစိုက်ဆင်းစေခဲ့သည့် ၂၀ဝ၇-၂၀ဝ၈ ကမ္ဘာ့ငွေ ကြေးအကျပ်အတည်းက RVs စက်ရုံဝန်ထမ်းများအနက် တစ်ဝက်နီးပါးကို လျော့ကျစေခဲ့သည်။ အလုပ်လက်မဲ့နှုန်းမှာ ငါးဆနီးပါး ၂၀ ရာခိုင်နှုန်းထိရှိခဲ့သည်။ ဝင်ငွေရောလူဦးရေ ပါလျော့နည်းကျဆင်းသွားခဲ့သည့် အာလ်ခါထ်မြို့လေးမှာ သမ္မတအိုဘားမား စတင်တာဝန်ယူပြီးစ ၂၀ဝ၉ ခုနှစ်တွင် ပထမဆုံးသွားရောက်ခဲ့သောနေရာများအနက်တစ်ခုအပါအဝင်ဖြစ်သည်။ အိုဘားမားအစိုးရရင် ဆိုင်ရမည့် ထူးခြားရှားပါးသော စီးပွားရေးရာစိန်ခေါ်မှုအတွက် ထိုမြို့လေးမှာ နမူနာပြဖြစ်ခဲ့သည်။\nသို့သော် ထိုမြို့လေးမှာ အခက်အခဲချောက်ကမ်း ပါးစွန်းမှလွတ်မြောက်ခဲ့ပါသည်။ သမ္မတအိုဘားမား၏ ပထမသက်တမ်း အကုန် ၂၀၁၂ ခုနှစ်တွင် အလုပ်လက်မဲ့ နှုန်း တစ်ဝက်ကျော်လျော့နည်းလာခဲ့ပြီး ဒုတိယသက်တမ်း အလွန် သမ္မတဒေါ်နယ်ထရန့်တာဝန်ယူပြီးနောက် အလုပ်လက်မဲ့နှုန်းထား နောက်ထပ်တစ်ဝက်ကျော် ထပ်မံလျော့ကျခဲ့သည်။ ယခု ၂၀၁၈ ခုနှစ်ဆန်းပိုင်းတွင် အလုပ်လက်မဲ့နှုန်းမှာ ၂ ရာခိုင်နှုန်းအထိ အလွန်လျော့ကျခဲ့ပြီး အမေရိကန်တို့လည်း ဇိမ်ခံပစ္စည်းမျိုးစုံအား ပက်ခနဲဆိုသလို ပြန်လည်ဝယ်ယူလာကြသည်။ ထိုဒေသရှိ ကုမ္ပဏီများက ကြော်ငြာထား သည့်အလုပ်နေရာများတွင် (အလုပ်ရှာသူနည်းပါးလာသောကြောင့်) ခန့်ထားနိုင်ခြင်းမရှိပေ။ အချိန်ကောင်းတို့ တစ်ပတ်ပြန်လည်ရောက်ရှိလာပြီဖြစ် သည်။\nသို့သော် ထိုအချိန်ကောင်းမှာ ဘယ်လောက်ကြာ မြင့်ပါမည်လဲ။ ဤသို့ အမေရိကစီးပွားရေးတိုးတက်မှုက ပင် စိတ်ပျက်ဖွယ်ကောင်းလောက်အောင် ကြိုတင်ပြင်ဆင်မှုမရှိသော ကမ္ဘာ့စီးပွားရေး ကျဆင်း ဆုတ်ယုတ်မှု နောက်ထပ်အ သစ်တစ်ခု တစ်နေ့နေ့တွင်ဖြစ်လာဖို့ မီးထိုးပေးနေပြီ ဖြစ်သည်။ ဘယ်အချိန်တွင် ဖြစ်ပေါ်မည်ဆိုသည်ကိုမူ ပြောရန်ခက်ပါသည်။ အမေရိကန်နိုင်ငံ၏ စီးပွားသံသရာအတက်-အကျစက်ဝန်းကို လေ့လာမှုဆန်းစစ်မှုများက နိုင်ငံစီးပွားရေးသည် အစပိုင်းတွင် တိုးတက်မှုမှ နောက်ပိုင်းတွင် ကျဆင်းမှုသို့ ကပြောင်းကပြန်ဖြစ်ကောင်း ဖြစ်လိမ့်မည်ဟု ခန့်မှန်းထားသည်။ စင်စစ်တွင် အမေရိကအနေဖြင့် စီးပွားရေးတိုးတက်မှုကို ဆယ်စုနှစ်တစ်စု ကျော်ကြာအောင် ထိန်းထားနိုင်သောစံချိန်မရှိခဲ့ဖူးပေ။ သို့သော် ဩစတြေးလျ ၊ ကနေဒါနှင့် နယ်သာလန်တို့သည် နှစ်ပေါင်းနှစ်ဆယ်ကျော်ကြာမြင့်သော စီးပွားရေးတိုးတက်မှုကို ခံစားကြရသည်။ ထို့ကြောင့် အကောင်းတွေ အကုန် လုံးဆုံးရှုံးသွားဖို့ဆိုသည်မှာ လိုပါသေးသည်ဟု ဆိုရမည်။\nကမ္ဘာ့စီးပွားရေးကျဆင်းမှုဖြစ်ဖို့ရာတွင် မည်သို့သောအချက်တစ်ခုခု ဖြစ်ပေါ်ရမည်ဆိုသည်ကို ခြေခြေမြစ်မြစ်သုံးသပ်ထားမှု မရှိသော်လည်း ကမ္ဘာတစ်ဝန်းစီးပွား တိုးတက်မှု အလွန်နှေးကွေးလာခြင်းဆိုသည့်အချက်၊ နိုင်ငံတစ်နိုင်ငံချင်းစီ၏ ငွေကြေးဖောင်းပွမှုနှင့် အလိုက်သင့်ညှိထားသည့် ပြည်တွင်းအသားတင်ထုတ်လုပ်မှုနှင့် ဝန်ဆောင်မှုတန်ဖိုး (Real GDP) ကျဆင်းခြင်းဆိုသည့် အချက်တို့နှင့် ကမ္ဘာ့စီးပွားရေးကျဆင်းမှု ဖြစ်နိုင်ခြေရှိ-မရှိ ခွဲခြား သိရှိနိုင်သည်။ အကြမ်းအားဖြင့် ၁၉၈၀ ပြည့်နှစ်မှ ယခုအထိ ကမ္ဘာ့စီးပွားရေးအကျပ်အတည်း ]လေးကြိမ်} (၁၉၈၀ ပြည့်လွန်နှစ်များ အစောပိုင်းကာလ၊ ၁၉၉၀ ပြည့် လွန်နှစ်များ အစောပိုင်းကာလ၊ ၂၀ဝ၁ ခုနှစ် နှင့် ၂၀ဝ၇-၂၀ဝ၈ အကျပ်အတည်းကာလ) ဖြစ်ခဲ့ဖူးသည်။ ထိုလေး ကြိမ်စလုံးတွင် ဂျီဒီပီတိုးတက်မှုကျဆင်းလာခြင်း၊ ကုန်သွယ်ရေးဖွံ့ဖြိုးမှုအလွန်ကျဆင်းခြင်းနှင့် ဘဏ္ဍာရေးကဏ္ဍတွင် ကုန်ကျစရိတ်နှင့်သုံးစွဲမှုတို့ လျှော့ချဖြတ်တောက်ခြင်းတို့ကိုတွေ့ရှိရသည်။ ဟားဗတ်တက္ကသိုလ်မှ ပြုလုပ်သည့် Behavioural Finance and Finical Stability စီမံကိန်းအရ ၁၈၀ဝ ပြည့်နှစ်မှ ၂၀၁၆ ခုနှစ်အကြားတွင် ယေဘုယျအားဖြင့် တစ်နှစ်လျှင် ပျမ်းမျှလေးနိုင်ငံ ဘဏ်လုပ်ငန်းဆိုင်ရာ အကျပ်အတည်းကြုံတွေ့ရကြောင်း သိရသည်။ ကမ္ဘာတစ်ဝန်း၌ ဘဏ္ဍာရေးစနစ် တင်းတင်း ကျပ်ကျပ် ထိန်းချုပ်ထားသည့် ၁၉၄၅ ခုနှစ်မှ ၁၉၇၅ ခုနှစ်တွင် နှစ်အတော်များများမှာ ဘဏ်လုပ်ငန်းဆိုင်ရာ ပြဿနာ များမကြုံတွေ့ခဲ့ပေ။ သို့သော် ၁၉၇၅ ခုနှစ်မှစ၍ နှစ်စဉ် ပျမ်းမျှ ၁၃ နိုင်ငံမှာ အကြောင်းတစ်ခုမဟုတ်တစ်ခုဖြင့် မျက်ဖြူဆိုက်မတတ်အခြေစိုက်ခဲ့ကြရသည်။ ၁၉၇၀ ပြည့် လွန်နှစ်များကစတင်ပြီး ပြည်တွင်းဘဏ်လုပ်ငန်းစနစ် များကို ဖြေလျှော့ပေးမှုနှင့် ကမ္ဘာအနှံ့ရင်းနှီးမြှုပ်နှံမှု အရွှေ့အပြောင်းနှင့်ပတ်သက်သော အကန့်အသတ်များအား ဖယ်ရှားခြင်းတို့ကြောင့် စီးပွားရေးအလျင်အမြန် ဖွံ့ဖြိုး တိုးတက်ခဲ့ပြီး၊ နောက်တစ်ဖန်စီးပွားရေးပြန်လည် နှေးကွေးသော ခေတ်သစ်တစ်ခုနှင့် ကြုံကြိုက်ခဲ့ရသည်။ ဖြေလျှော့ထားသော စည်းမျဉ်းစည်းကမ်းများကို ၂၀ဝ၉ ခုနှစ် ကစတင်၍ ပြန်လည်ကြပ်မတ်သော်လည်းဆိုခဲ့ပါ အခြေအနေတို့ အခြေခံအားဖြင့် ပြောင်းလဲသွားခြင်းမရှိခဲ့ပေ။ နယ်နိမိတ်ကျော်လုပ်ဆောင်သည့် ငွေကြေးစီမံဆောင်ရွက်မှုနှင့်ဆက်စပ်သော လက်ရှိဈေးကွက်တန်ဖိုး (Current Value) သည် အမေရိကန်ဒေါ်လာ ၃၀ ထရီလီယံ (နှင့် ဆက်လက်တိုးမြင့်နေဆဲ) ဟု အခိုင်အမာပြောဆိုလျက်ရှိပြီး ယင်းမှာ ၂၀ဝ၈ ခုနှစ်၊ အမြင့်ဆုံးပမာဏ (အမေ ရိကန်ဒေါ်လာ ၃၅ ထရီလီယံ) ထက်လျော့နည်းပြီး ၁၉၉၈ ခုနှစ်က (အမေရိကန်ဒေါ်လာ ၉ ထရီလီယံ) ထက် များစွာသာလွန်လျက်ရှိသည်။\nကမ္ဘာ့ GDP ၊ ကမ္ဘာ့ကုန်သွယ်မှု ၊ ကမ္ဘာနဲ့အဝန်း နယ်စပ်ကုန်သွယ်မှု ၊ ကမ္ဘာတစ်ဝန်း ဘဏ်များ ပြိုလဲမှုများ\nစီးပွားရေးတိုးတက်ဖွံ့ဖြိုးမှုဟူသည် ကာလကြာရှည်ရုံမျှဖြင့် ကျဆင်းသွားလေ့မရှိပေ။ သို့သော် ထိုတိုး တက်ဖွံ့ဖြိုးမှုကို အပြီးသုတ်သင်မည့်အရာ အမြောက်အမြားက မထင်သာမမြင်သာ ရှိနေကြသည်။ ကမ္ဘာနှင့် လွှမ်းခြုံပြောရလျှင် စီးပွားရေးတိုးတက်စေမည့် အခြေအနေအရပ်ရပ်အပေါ် မူဝါဒအားဖြင့်ပံ့ပိုးပေးနိုင်မှု တဖြည်း ဖြည်းလျော့ကျလာနေသည်မှာ ကျိန်းသေလှသည်။ အမေရိကအနေဖြင့် လျာထားငွေပမာဏထက်များစွာကျော် လွန်သုံးစွဲအောင် တွန်းအားပေးမည့် အခွန်စနစ်ပြုပြင် ပြောင်းလဲမှုတစ်ခုကို မကြာမီက အတည်ပြုခဲ့သည်။ ထိုစနစ်သည် နိုင်ငံ၏ဘဏ္ဍာရေးလိုငွေပြမှုကို မြင့်တက်စေသည့်အပြင် အမေရိကန်တို့ ငွေကြေးသုံးစွဲမှုကိုလည်း တိုး မြင့်လာစေမည်ဖြစ်သည်။ သို့သော် တခြားသူကြွယ်နိုင်ငံအများစုတွင်မူ အများပြည်သူဝန်ဆောင်မှုအတွက် အစိုးရ က ချေးယူငွေမှာ မလုပ်မဖြစ်ပေ။ စီးပွားရှိန်မြင့်တက်နေ သော နိုင်ငံအများအပြားတွင်လည်း လာမည့်နှစ်များအတွင်း၌ ဘဏ္ဍာရေးလိုငွေပြမှု လျော့ကျလာမည်ဟု ခန့်မှန်းထားသည်။ တရုတ်အစိုးရသည် အောင်မြင်မှုတချို့ရရှိနေသည့် အကြွေးဆိုင်းစနစ်အမှီပြုမှု (Credit-Dependency) ကို ထိန်းကွပ်နိုင်ရန် ကြိုးစားနေသည်။\nနိုင်ငံအသီးသီး၏ ဗဟိုဘဏ်များမှာ သက်တမ်း ရှည်ကြာသည့် စီးပွားရေးတိုးတက်မှုအတွက် စာနာမှုကင်းမဲ့သော သုတ်သင်ရေးသမားများဖြစ်ကြသော်လည်း ငွေကြေးမူဝါဒမှာ ပြောင်းလဲသွားခဲ့ပြီးဖြစ်သည်။ အမေ ရိကန်ဗဟိုဘဏ် (The Federal Reserve) သည် ၂၀၁၅ နှစ်ကုန်ပိုင်းကစတင်၍ ယင်း၏စံအမှတ်အတိုးနှုန်းကို တဖြည်းဖြည်းချင်း တိုးမြှင့်လာခဲ့သည်။ ၂၀၁၇ ခုနှစ်တွင် အင်္ဂလန်ဗဟိုဘဏ်ကလည်း အမေရိကန်ဗဟိုဘဏ်၏ခြေရာကိုနင်းရင်း အတိုးနှုန်းကို တိုးမြှင့်ခဲ့ရာလာမည့်နှစ် အနည်းငယ်အတွင်းတွင် တဖြည်းဖြည်းဆက်လက်တိုးမြှင့်လာဦးမည်ဟု ခန့်မှန်းရသည်။ ဥရောပဗဟိုဘဏ် (ECB) သည် ငွေချေးစာချုပ်ဝယ်ယူမှုကို (၂၀၁၈ခုနှစ်) ဒီဇင်ဘာလတွင် အပြီးသတ်ကောင်းသတ်ပြီးနောက် ၂၀၁၉ နှစ် ကုန်တွင် စံသတ်မှတ်အတိုးနှုန်းကို စတင်တိုးမြှင့်နိုင်သည်။ ကမ္ဘာ့စီးပွားရေးအခြေအနေအရပ်ရပ်မှာ အတော်အသင့်အဆင်ပြေနေသော်လည်း ယခုလတ်တလော၌မူ အနည်းငယ် အားပျော့လာပြီ ဖြစ်သည်။ ဗဟိုဘဏ်အများစုမှာ စီးပွားရေးကျဆင်းမှုအပေါ် အလေးထားမှုနည်းပါးနေပြီး ငွေကြေးဖောင်းပွမှုအပေါ် ပိုမိုစိုးရိမ်နေကြသည်။ အကယ်၍ ဗဟိုဘဏ်များအနေနှင့် လိုသည်ထက်ပိုမိုတုံ့ပြန်မိလျှင် ရည်ရွယ်ထားသည်ထက်ပိုပြီး ကမ္ဘာ့စီးပွားရေးကို ကျဆင်းစေနိုင်မည်ဖြစ်သည်။\nအထူးသဖြင့် အမေရိကန်ဗဟိုဘဏ်သည် ခက်ခဲသောလမ်းကို လျှောက်လှမ်းနေပြီဖြစ်သည်။ လွန်ခဲ့သော ဆယ်စုနှစ် အနည်းငယ်က စီးပွားကမ္ဘာ့စီးပွားရေးနယ်ပယ်တွင်း စီးပွားရေးနှင့် ဘဏ္ဍာရေးသံသရာစက်ဝန်းများသည် တစ်ခုနှင့်တစ်ခု ပိုမိုနီးကပ်စွာ ဆက်စပ်လာပြီ ဖြစ်သည်။ စီးပွားရေးပညာရှင်တချို့က ထိုသို့ဆက်နွှယ်မှုမှာ အလှမ်းဝေးကွာဆဲဟု လက်ခံထားကြသည်။ နိုင်ငံတကာငွေကြေး ရန်ပုံငွေအဖွဲ့ (IMF) မှ Eugenio Certti (Assistant to the Director, Research Department) ၊ Stijin Claessens (Head of Financial Stability, the Bank for International Settlements-BIS) နှင့် ကယ်လီဖိုးနီးယားတက္ကသိုလ်၊ ဘာကလေမှ Andrew Rose တို့က ကမ္ဘာ့ငွေကြေးဆိုင်ရာ အခြေခံအကြောင်းရင်းတို့သည် ပြည်ပရင်းနှီးမြှုပ်နှံမှုနှင့် ဆက်စပ်သည့် အရွေ့အပြောင်းတို့အနက် လေးပုံတစ်ပုံ ထက်မပိုကြောင်း ပြဆိုနေသည်ဟု လက်ခံထားကြသည်။ တခြားစီးပွားရေးပညာရှင်တချို့ကမူ ယင်းအချက်ကို သဘောမတူကြပေ။ London Business School မှ Helence Rey က ကမ္ဘာ့စီးပွားရေးသံသရာစက်ဝန်းသည် အမေရိ ကန်ငွေကြေးပေါ်လစီ၏ ရပ်တည်ချက်က တစ်ပြန်စီး လွှမ်းမိုးမှုကြောင့် ဖြစ်လာသည့် ကမ္ဘာအနှံ့စီးပွားအတက် အကျအပြောင်းအလဲအပေါ် အရဲစွန့်လိုစိတ်နှင့် ဆက်နွှယ်သည်ဟု ဆိုသည်။ ကယ်လီဖိုးနီးယားတက္ကသိုလ်မှ Oscar Jorda နှင့် Alan Taylar ၊ Davis and Colleagues တို့က နိုင်ငံနှစ်ခုအကြားစီးပွားသွယ်မှုတွင် ရှယ်ယာဈေး နှုန်းများကဲ့သို့ တန်ဖိုးအတက်အကျ ရှိသောအရာများသည် ပြောင်းလဲတိမ်းစောင်းမှုရှိပြီး ထိုပြောင်းလဲတိမ်းစောင်းမှုမှာ ရာစုနှစ်တစ်စုကျော်မက အလွန်အချိန်ကိုက်ဖြစ်တတ်ကြောင်း တွေ့ရှိပြီးဖြစ်သည်ဆိုသည်။\nအမေရိက၏ ငွေကြေးပေါ်လစီရပ်တည်ချက် အပြောင်းအရွေ့များသည် ကမ္ဘာ့ဈေးကွက်အနှံ့အပြားသို့ ရိုက်ခတ်လေ့ရှိသည်။ စီးပွားရေးအကျပ်အတည်း နှင့် ယင်းနှင့်ဆက်တွဲဖြစ်ပေါ်သော တုံ့ဆိုင်းအားပျော့သည့် စီးပွားနာ လန်ထူမှုတို့ကို ဖြေရှင်းရာတွင် အမေရိကန်ဗဟိုဘဏ်အနေဖြင့် “အမေရိကန်ငွေကြေးသုံးစွဲမှု” ကို အားပေးခြင်းဖြင့်လည်းကောင်း၊ အစိုးရငွေချေးစာချုပ်များကဲ့သို့ Asset များဝယ် ယူရန် ငွေကြေးပုံနှိပ်ခြင်းအားဖြင့်လည်းကောင်း အဓိက ကြိုးပမ်းလေ့ရှိသည်။ ဤပေါ်လစီ၏ နောက်ဆက်တွဲအကျိုး-အပြစ်များကို တခြားနိုင်ငံများလည်း ခံစားခဲ့ကြရသည်။ ငွေကြေးတို့သည် စီးပွားရှိန်မြင့်တက်နေသော နိုင်ငံများဆီသို့ တစ်ဟုန်ထိုးစီးဝင်လာခဲ့သည်။ ထို့ကြောင့် ထိုနိုင်ငံများရှိ တခြားလုပ်ငန်းများ (ဘဏ်လုပ်ငန်းများမှ တစ်ပါး) ဒေါ် လာကြီးစိုးသောကြွေးမြီမှာ အကြမ်းအားဖြင့် ငါးဆဖြစ်လာခဲ့သည်။ တရုတ်လုပ်ငန်းများသည် လက်ရှိတွင် ထိုသို့သောအကြွေး အကြမ်းအားဖြင့် အမေရိကန် ဒေါ်လာ ၄၅၀ ဘီလီယံရှိနေပြီး ၂၀ဝ၉ ခုနှစ်က ထိုကြွေးမြီ မျိုး လုံးဝနီးပါးမရှိသည်နှင့် နှိုင်းယှဉ်တွက်ဆနိုင်သည်။\nကမ္ဘာလုံးအတိုင်းအတာဖြင့် ပစ္စည်းဝယ်ယူနိုင်မှုအား ပျမ်းမျှတိုင်းတာမှု ရာခိုင်နှုန်း\nအမေရိကန်ဗဟိုဘဏ်က အညှာတာကင်းမဲ့လေလေ ထိုသို့သောငွေချေးယူထားသူများ ဒုက္ခရောက်လေလေ ဖြစ်သည်။ ပြည်တွင်းငွေတန်ဖိုးသင့် Asset များနှင့် အမေရိကန်ဒေါ်လာတန်ဖိုးသင့်ကြွေးမြီများ “ပိုက်မိ” ထား သောသူများအတွက် တန်ဖိုးပိုမိုတက်လာသော ဒေါ်လာက ခက်ခဲသောအခြေအနေဖြစ်တော့သည်။ ထို့ကြောင့် ထိုသို့သော ငွေချေးယူသူနိုင်ငံများသည် ငွေချေးစာချုပ်များကို ဖိဖိစီးစီး ကြပ်ကြပ်မတ်မတ် ပြုလုပ်လာသည့်အတွက် တူရကီနှင့် အာဂျင်တီးနားကဲ့သို့ စီးပွားရှိန်မြင့်တက်နေသော ဈေးကွက်များတွင် ဒေါ်လာထက် ပိုမိုစိတ်ချလက် ချရှိစေမည့် တခြားငွေကြေးများကို ချေးယူရန် ပိုမိုလိုလားလာခြင်းပင်ဖြစ်သည်။ ထိုအတွက် ရလဒ်မှာ စီးပွားရှိန်မြင့်တက်နေသော တခြားဈေးကွက်များအပေါ်လည်း ဝန်ပိစေပြီး အလားတူပြဿနာများ ဆက်စပ်ဖြစ်ပေါ်လာရန် အစပျိုး ခြိမ်းခြောက်လာခြင်းဖြစ်သည်။\nစီးပွားရှိန်မြင့်တက်နေသော နိုင်ငံများအနေဖြင့် လက်ရှိအချိန်တွင် ယင်းတို့အပေါ်ဖိစီးအုပ်မိုးလာမည့် ဘဏ္ဍာရေးအကျပ်အတည်းကို ရှောင်ကြဉ်ကောင်းရှောင် ကြဉ်နိုင်ပါလိမ့်မည်။ သို့သော် ကမ္ဘာ့စီးပွားရေးတစ်ရပ်လုံး တိုးတက်မှုအတွက် မည်သည့်အချိန်ကမျှနှင့်မတူ ပိုမိုအကြောင်းခံသော ထိုနိုင်ငံတို့၏ အဟုန်မြင့်စီးပွားရေးများ ကို “အထိနာ” စေမည့်၊ စီးပွားဖွံ့ဖြိုးတိုးတက်ပြီး နိုင်ငံများ အပေါ်လည်း “ဝန်ပိ” စေမည့် “အပြောင်းအလဲအထိန်းအကွပ်” ကို ရင်ဆိုင်ရမည်ဖြစ်သည်။\nသြွူကယ်နိုင်ငံတို့သည် ထိုပြဿနာတို့ကို ဆိုခဲ့ ပါအတိုင်း မီးကျိုးမောင်းပျက် “လက်နက်” တို့ဖြင့်သာ ရင်ဆိုင်ရမည် ဖြစ်သည်။ စီးပွားရေး အသည်းအသန်ဆိုးဝါးလျှင် ဗဟိုဘဏ်က အတိုးနှုန်းကို စီးပွားရေးပြန်လည်တိုးတက်လာ သည်အထိ ရေတိုလျှော့ချခြင်းဖြင့် ရိုးရိုးရှင်းရှင်း ကိုင်တွယ်ဖြေရှင်းလေ့ရှိခဲ့သည်။ သို့သော် ကမ္ဘာ့ငွေကြေးအ ကျပ်အတည်းအလွန်ကာလတွင် အတိုးနှုန်းမှာ ကမ္ဘာတစ်လွှား၌ “သုည”အထိ ကျဆင်းခဲ့ပြီး စီးပွားရေးမှာလည်း နှေးကွေးစွာနာလန်ထူမှုကြောင့် ချထားသော အတိုးနှုန်းတို့ အတော်နှင့်ပြန်လည်မြင့်တက်လာခြင်း မရှိပေ။ အကျပ်အတည်းလွန်ကာလ အတိုးနှုန်းကို အတတ်နိုင်ဆုံးတိုးမြှင့် နိုင်ခဲ့သည့် အမေရိကန်ဗဟိုဘဏ်သည်ပင်လျှင် ထပ်မံမလျှော့ချနိုင်တော့မည့် “သမိုင်းဝင်” အတိုးနှုန်းပမာဏ ဖြင့် စီးပွားရေးကျဆင်းမှုအတွင်း ကျိန်းသေနီးပါး သက် ဆင်းရတော့မည်ဖြစ်သည်။ စီးပွားရေးကျဆင်းချိန်တွင် ဗဟိုဘဏ်များအနေဖြင့် ၂၀ဝ၇-၂၀ဝ၈ ခုနှစ် အကျပ်အတည်းအပြီး အသုံးပြုခဲ့သော Quantitative Easing-QE ကဲ့သို့ နည်းလမ်းများကို တတ်နိုင်သမျှအမြန် ဆုံးပြောင်းလဲ အသုံးပြုကောင်းပြုနိုင်သည်။ သို့သော် ထိုကဲ့သို့နည်းလမ်းများကို ထိထိရောက်ရောက် အသုံးချရန်မှာမူ နိုင်ငံရေးအရ ပိုမိုခက်ခဲပြီး အကျိုးသက်ရောက်မှုမှာလည်း မသေချာလှပေ။\nဥရောပ ဗြိတိန်နဲ့ အမေရိကန်နိုင်ငံများက ဗဟိုဘဏ်များရဲ့ ပေါ်လစီအတက်အကျ\nစီးပွားဖွံ့ဖြိုးတိုးတက်ပြီးနိုင်ငံများတွင် အစိုးရ ကြွေးမြီပျမ်းမျှပမာဏမှာ ဂျီဒီပီ၏ တစ်ရာရာခိုင်နှုန်းအထက်သို့ မြင့်တက်နေပြီးဖြစ်သည်။ ထိုပမာဏမှာ ၂၀ဝ၇ ခုနှစ်က ၃၀ ရာခိုင်နှုန်းရှိသော ပမာဏထက်များစွာ ကျော် လွန်နေပြီဖြစ်သည်။ စီးပွားရှိန်မြင့်တက်နေသော နိုင်ငံများတွင်လည်း အကြမ်းအားဖြင့် ဂျီဒီပီ၏ပျမ်းမျှ ၃၅ ရာခိုင်နှုန်းမှ ၅၀ ရာခိုင်နှုန်းကျော် အကြွေးမြင့်တက်နေ ပြီဖြစ်သည်။ ကျယ်ပြန့်စွာပြုလုပ်သော ဘဏ္ဍာရေးရာစေ့ဆော်ပေး မည့်ကိစ္စများအတွက် အစီအစဉ်များကို အကျပ်အတည်းကာလအတွင်း၌ ဥပဒေပြုရန်မှာ နိုင်ငံရေးအရအခက်တွေ့ခဲ့သည့်အပြင် လာမည့်အကျပ်အတည်းကာလတွင်လည်း ပိုမိုခက်ခဲလာဦးမည်ဖြစ်သည်။ ဥရောပတွင် အစိုးရငွေချေးယူမှုနှင့် ဆက်စပ်သော “အငြင်းအခုန်” မှန်သမျှသည် ယူရိုဒေသကြွေးမြီအကျပ်အတည်း နှင့်ဆက်စပ်ပြီး “ဆိုးဝါးသောနိုင်ငံရေးဗိုလ်လုပွဲ” အဖြစ် ပြန်လည်ဆန်းသစ်စေမည့် အလားအလာရှိလာစေနိုင်သည်။\nနောက်ဆုံးတွင် “နိုင်ငံရေး” သည် နောင်ဖြစ်ပေါ်မည့် ကမ္ဘာ့စီးပွားရေးအကျပ်အတည်းအတွက် “အကြီးမားဆုံးသော ခလုတ်တံသင်း” ဆိုသည်ကို သက်သေပြကောင်း ပြပါလိမ့်မည်။ လွန်ခဲ့သော ဆယ်နှစ်နိုင်ငံရေးနှင့်စီးပွားရေးချိတ်ဆက်မှု အားပျော့ချိန်က အစိုးရအချင်းချင်းအကြား ပူးပေါင်းဆောင်ရွက်မှုမှာ “ကမ္ဘာတစ်ဝန်းဗဟိုဘဏ်လုပ်ငန်းကိစ္စများ ပူးပေါင်းဆောင်ရွက်မှုမှ အကျပ်အတည်း များဆွေးနွေးရာအဖြစ်၂၀ ဖွဲ့စည်းမှုအထိ” သာဖြစ်ပြီး အကျပ်အတည်း ပိုမိုကြီးမားဆိုးဝါးမလာအောင် တားဆီးရန် ထောက်ကူပံ့ပိုးနိုင်ခဲ့သော်လည်း ဘဏ္ဍ္ဂာရေးစနစ်မှာမူ စုစည်းပေါင်းစပ်မှု အလျဉ်းမရှိခဲ့ပေ။ ယခုအချိန်တွင်မူ ကမ္ဘာကြီးသည် လွန်ခဲ့သောဆယ်နှစ်ကနှင့် အလွန်ခြားနားသွားပုံရသည်။ ကမ္ဘာ့စီးပွားရေးစနစ်တစ်ခုလုံး၏အခရာဖြစ်နေဆဲ အမေရိကန်စီးပွားရေးသည် လက်ရှိတွင် မစ္စတာထရန့်၏ တာဝန်ယူမှုအောက်တွင်ရှိနေသည်။ ဗြိတိန်သည် ဥရောပသမဂ္ဂအဖွဲ့ (EU) မှ “အထာမကျသော ဖက်ရှင်” ဖြင့် ထွက်ခွာလုနီးနီးဖြစ်နေပြီ။ ကျန်အီးယူဒေသ အနှံ့အပြားတွင်လည်း “နိုင်ငံရေးရာသီဥတု” က ဆိုးရွားအကျည်းတန်နေခဲ့ပြီ။ စီးပွားဖွံ့ဖြိုးပြီး နိုင်ငံအများစုတွင် လက်ရှိ၌ အလားအလာကောင်းသော၊ လူထုအကျိုးကို ရည်မျှော်သော၊ ဒါမှမဟုတ် နောင်ဖြစ်လာမည့် စီးပွားကျဆင်းမှု၏ ဦးဆုံးသောလက္ခဏာအပေါ် အမြတ်ထုတ်ရန် စောင့်ဆိုင်းနေသော “အမျိုးသားရေးဦးတည်သည့် ပါတီများ” ရှိနေသည်။ စီးပွားရှိန်မြင့်တက်နေသော နိုင်ငံအမြောက်အမြားသည် ဒုံရင်းအခြေအနေပြန်ဆိုက်ခဲ့ပြီဖြစ်သည်။ အမျိုးသားရေးဝါဒနှင့် အာဏာရှင်ဆန်သော ခေါင်းဆောင်မှုနည်းဗျူဟာတို့ “တန်ခိုးထွား” လျက်ရှိသည်။ တရုတ်တွင် ရှီကျင့်ဖျင်တစ်ဦးတည်း၏ လက်တွင်း၌ တင်းပြည့်ကျပ်ပြည့် “အာဏာ” စိုးရိမ်ဖွယ်ရာရှိနေသည်။ မစ္စတာထရန့်၏ ကုန်သွယ်ရေးစစ်ပွဲကြောင့် အမေရိကနှင့်တရုတ်တို့၏ နှစ်နိုင်ငံဆက်ဆံရေးမှာ လူသိရှင်ကြား ရန်လိုမုန်းတီးဖြစ်ခဲ့သည်။\nယနေ့တွင် ဘဏ္ဍာရေးရာ “ကစားပွဲ” အတွက်အသင့်ဖြစ်နေခြင်းမရှိ။ အလွန်မရေမရာနိုင်လှသော်လည်း ယခင်ထက်ပိုမိုကျယ်ပြန့်သော စီးပွားရေးနှင့်နိုင်ငံရေးဝန်းကျင်သည် ယေဘုယျအားဖြင့် ပိုမိုကြောက်မက်ဖွယ်ဖြစ်သည်။ ဤသည်တို့ကြောင့် နောက်ထပ်စီးပွားရေးအကျပ် အတည်းတစ်ခုဖြစ်လာရန် သိပ်မလိုတော့ခြင်းလည်း ဖြစ်ကောင်းဖြစ်ပါလိမ့်မည်။\nအကျပ်အတည်းအစ အဝေး . . . အဝေး . . . မှ\nလာမည့်အကျပ်အတည်းမှာ ကမ္ဘာ့စီးပွားရေး၊ ဘဏ္ဍာရေး နှင့် ယဉ်ကျေးမှုတို့ အဓိကစုစည်းရာ မန်ဟက်တန်တည်ရှိသည့် နယူးယောက်မြို့နှင့် အလွန်ဝေးကွာသောနေရာမှ စတင်ဖြစ်ပေါ်လာနိုင်သည်။\nတူရကီ၏အကြီးဆုံးမြို့ အစ္စတန်ဘူလ်သည် အာရှတိုက်ဘက်ခြမ်းတွင် ပါဝင်သည့်တူရကီနှင့် ဥရောပဘက်ခြမ်းတွင် ပါဝင်သည့် တူရကီတို့ကို ပိုင်းခြားထားသော ကမ္ဘာ့အကျဉ်းဆုံးရေလက်ကြား “ဘို့စ်ပိုရပ်စ်” နှင့် နီးနီးကပ်ကပ် ဆက်စပ်တည်ရှိသည်။ အေဒီ ၃၂၄ တွင် ဧကရာဇ်ကွန်စတန်တင်းသည် ရောမအင်ပါယာအတွက် မြို့တော်သစ်ကို ပင်လယ်နက်နှင့် အစ်ဂျီယန် (ဗနါနညေ) ပင်လယ်တို့နှင့်အတူဆက်နေသည့် ရေလက်ကြားမြောက် ဘက်ခြမ်းတွင် တည်ထောင်ခဲ့သည်။ မြို့တော်သစ်တည်ရာမှာ ဘေးရန်တို့ကို အလွယ်တကူကာကွယ်နိုင်သည့်အပြင် မဟာဗျူဟာအရလည်း ဥရောပတိုက်နှင့်အာရှတိုက်တို့ ဆက်စပ်ရာဖြစ်သည့်အတွက် တန်ဖိုးမဖြတ်နိုင်လောက်အောင် ပြီးပြည့်စုံလှသည်။\n၁၆ ရာစုတွင် အော်တိုမန်အင်ပါယာ၏ပသီ ဘုရင် (Sultan) ဆူလေမန်မင်းမြတ်က ဘို့စ်ပိုရပ်စ်လို ရေလက်ကြားတစ်ခုသည် ဗျူဟာကျသော ပိုင်ဆိုင်မှုတစ်ခုဆိုပါက ထိုရေလက်ကြားမျိုးနှစ်ခုဆိုလျှင် ဆတက်ထမ်းပိုး ကောင်းမွန်လိမ့်မည်ဟူသော အကြောင်းပြချက်ဖြင့် ဥရောပအာရှကုန်းရိုးတန်းကို ဖြတ်ကျော်မည့် ဒုတိယ\nမြောက်ပင်လယ်ရေကြောင်းလမ်းတစ်ခုဖြစ်လာရန် အစ္စတန်ဘူလ်၏ အနောက်ဘက်၌ တူးမြောင်းတစ်ခုတူးဖို့ အဆိုပြုခဲ့သည်။ ဆူလေမန်မင်းမြတ်၏စီမံကိန်းမှာ ထိုအချိန်က ပေါ်ထွန်းလာခြင်းမရှိသော်လည်း ယခုတွင်မူ ပြန်လည်အသက်ဝင်လာပြီဖြစ်သည်။ ၂၀၁၁ ခုနှစ်တွင် ကြီးမားသောရည်မှန်းချက်များပိုင်ရှင် တူရကီခေါင်းဆောင် Recep Tayyip Erdogan က ရှိပြီးသားရေလက်ကြားနှင့်အပြိုင် လမ်းကြောင်းတစ်ခုဖြစ်ပေါ်စေရန် “Kanal Istanbul” ဟုခေါ်သော ဒေါ်လာဘီလီယံနှစ်ဆယ်တန်စီမံကိန်းကို ကြေညာခဲ့သည်။ ဤသည်မှာ Mr Erdogan ကိုယ်တိုင်ပြောခဲ့သည့် “မိုက်မဲသောစီမံကိန်းများ” အနက်တစ်ခုပင်။\nအဆိုပါတူးမြောင်းဆောက်လုပ်မှု အပြီးသတ်မည်၊ မသတ်မည်ကို မည်သူမျှ ရေရေရာရာမသိပေ။ သို့သော် ထိုကဲ့သို့ ကိန်းကြီးခန်းကြီးနိုင်လှသော စီမံကိန်းများပေါ်ပေါက်စေသည့် စီးပွားရေးတိုးတက်မည့် အခြေအနေများမှာမူ ယုတ်လျော့ကျဆင်းခဲ့ပြီးဖြစ်သည်။ ထို့ကြောင့် တူရကီအနေဖြင့် တူးမြောင်းပြီးစီးမှုအပေါ် ဟန့်တားနိုင်သည့် “စီးပွားရေးအရတွက်ချက်မှု” ကို ရင်ဆိုင်နေရပြီဖြစ်သည်။ ထိုအခြေအနေမှာ တခြားသော စီးပွား အရှိန်မြင့်လက်စ ဈေးကွက်များကိုလည်း ခြိမ်းခြောက်လျက်ရှိနေပေပြီ။ ကမ္ဘာ့ငွေကြေးအကျပ်အတည်းအလွန်၌ အကျပ်အတည်း ဒဏ်သင့်စီးပွားဖွံ့ဖြိုးပြီး နိုင်ငံများထံမှ ယိုဖိတ်လာသောငွေကြေးများသည် စီးပွားရှိန်မြင့်တက်ဆဲနိုင်ငံများဆီ အရှိန်အဟုန်ဖြင့် အမြောက်အမြားစီးဝင်ခဲ့သည်။ စီးပွားရှိန်မြင့်တက်ဆဲနိုင်ငံတချို့မှာ အားရဝမ်းသာ တက်တက်ကြွကြွဖြင့် ငွေချေးယူခဲ့ကြသည့်အပြင် ဘဏ်များနှင့်တခြားလုပ်ငန်းများအပေါ် ထိန်းချုပ်မှုလည်း အမြော်အမြင်ကင်းမဲ့စွာပင် လျော့ရဲခဲ့ကြသည်။\nသူကြွယ်နိုင်ငံတို့ စီးပွားနာလန်ထူလာမှုနှင့် ငွေကြေးအထောက်အပံ့ဖြတ်တောက်မှုတို့က စီးပွားအချဲ့အ ထွင်လွန်ကဲနေသည့်ဆိုခဲ့ပါ စီးပွားရှိန်မြင့်တက်နေသောနိုင်ငံများကို လက်ရှိတွင် ခြိမ်းခြောက်နေပြီဖြစ်သည်။ ကိုယ့်နည်းကိုယ့်ဟန်ဖြင့် စခန်းသွားနေသည့် ရုန်းကန်နေရသော စီးပွားအရှိန်တက်နိုင်ငံ့ခေါင်းဆောင်တိုင်းနှင့် တူရကီ၏ပြဿနာများမှာ ယင်းတို့၏ ကိုယ်စီကိုယ်ငှ “စီးပွားရေးနှင့်နိုင်ငံရေးဒုက္ခ” တို့ကြောင့်ပင် ပိုမိုဆိုးဝါးလာခဲ့သည်။ လက်ရှိတွင် လည်ပင်းညှစ်နေပြီဖြစ်သော ဘဏ္ဍာရေးရာအပြောင်းအရွေ့ကြောင့် စီးပွားတက်ဆဲလောကတစ်ခုလုံးသည် တွေ့ကြုံခဲ့ဖူးပြီးသား အကျပ်အတည်းတချို့ကို မလွှဲမရှောင်သာရင်ဆိုင်ရနိုင်ပေသည်။\nဗဟိုဘဏ်များရဲ့ Asset ကို GDP နှင့် နှိုင်းယူ ရာခိုင်နှုန်းဖွဲ့ ကို ဖော်ပြထားခြင်း\nစီးပွားရေးသံသရာစက်ဝန်းဟူသည် “ငွေရှိရာ ငွေလာ” သဘောပင်။ စီးပွားကောင်းချိန်တွင် လူအများ သည် ငွေသုံးစွဲကြ၊ ရင်းနှီးမြှုပ်နှံကြသည်။ Asset (Asset) တန်ဖိုးများမြင့်တက်ပြီး စီးပွားပျက်မည့်ဘေးအပေါ် စိုး ရိမ်ပူပန်မှုလျော့နည်းသွားကြသည်။ ဘဏ်များကလည်း ကြွေးမြီချပေးသည်။ အစိုးရများအနေနှင့် စီးပွားတိုးတက်မှု အလွန်အကျွံမဖြစ်အောင် ထိန်းကွပ်သော်လည်း “အထိန်းလွန် အထိန်းလို” ဆိုသလို ယေဘုယျအားဖြင့် ဖြစ်လေ့ရှိ သည်။ နောက်ဆုံးတွင် စီမံခန့်ခွဲမှုအမှားတချို့ကြောင့် ထိုစီးပွားရေးသံသရာစက်ဝန်းမှာ အကောင်းမှ အဆိုးသို့ ပြောင်းပြန်လန်သွားတော့သည်။ စိုးရိမ်စိတ်ရှိလာသော ဝယ်ယူသူတို့က အသုံးအစွဲလျှော့ချ၊ လုပ်ငန်းတို့က ရင်း နှီးမြှုပ်နှံမှုအစီအစဉ်များကို “အောင်းထား”၊ Asset တန် ဖိုးများကျဆင်း၊ ဘဏ်တို့က ကြွေးမြီချပေးမှုလျှော့ချတို့ ဖြစ်လာတော့သည်။ “ချေးငွေပေးခြင်း” သည် “ချင့်ချိန်စရာကိစ္စ”ဟု တစ်ချိန်ချိန်၌ ယူဆလာပြီဆိုလျှင် ယင်းသည် နောင်အနာဂတ်စီးပွားရေးအတွက် “အန္တရာယ်တစ်ခု” ဖြစ် လာတော့သည်။\nကမ္ဘာတစ်ဝန်းငွေကြေးစနစ်ပေါင်းစည်းမှုကြောင့် ပြည်တွင်းငွေကြေးစနစ်သည် ငွေကြေးစုဆောင်းမှုနှင့်အတူ ကမ္ဘာအနှံ့ရင်းနှီးမြှုပ်နှံမှု၌ အပြောင်းအလဲများ၊ အတက် အကျများဖြစ်စေသည့် “ငွေကြေးပင်လယ်ကြီး” တစ်ခုအ သွင်ပြောင်းလဲသွားခဲ့ပြီး ဖြစ်သည်။ ဥပမာပြရလျှင် ၂၀ဝ၀ ပြည့်လွန်နှစ်များ၌ နိုင်ငံတကာဘဏ်လုပ်ငန်းစနစ်ကြောင့် ပြည်ပသို့ ရေနံတင်ပို့သူနိုင်ငံများနှင့် စီးပွားရှိန်မြင့်တက်နေသော နိုင်ငံများက စုဆောင်းထားသည့် အစုလိုက်အပုံ လိုက်ငွေများသည် သူကြွယ်နိုင်ငံများအတွင်းရှိ အိမ်ခြံမြေဈေးကွက်များဆီသို့ စီးဆင်းသွားခဲ့သည်။ ဤသို့သော အပြောင်းအရွေ့များကို အမှားမှားအယွင်းယွင်း စီမံခန့်ခွဲမိပါက စီးပွားရေးရာပြဿနာများကို ကျိန်းသေနီးပါးဖြစ်ပေါ် စေလိမ့်မည်ဖြစ်သည်။ ယနေ့အချိန်တွင် ထိုအပြောင်းအရွေ့မျိုးမှာ တစ်ဖန်ပြန်လည်လှုပ်ရှားလာပြီဖြစ်သည်။\nယင်းကိစ္စနှင့်ပတ်သက်ပြီး စီပွားရှိန်မြင့်တက်နေသော “လောက” တွင် အလွယ်တကူတွေ့ရှိနိုင်သည်။ တရုတ်စီးပွားရေး တစ်ဟုန်ထိုးမြင့်တက်ခဲ့မှုကြောင့် ဖွံ့ဖြိုး ဆဲနိုင်ငံများသည် ကမ္ဘာတစ်ဝန်းငွေကြေးအကျပ်အ တည်းပြဿနာမှ တခြားနိုင်ငံများနှင့် နှိုင်းယှဉ်လျှင် ပိုမိုလျင်မြန်စွာ နာလန်ထူခဲ့သည်။ စီးပွားဖွံ့ဖြိုးပြီးနိုင်ငံများတွင် QE သည် သူကြွယ်နိုင်ငံတို့၏ ငွေချေးစာချုပ်များမှ ရရှိမည့် အကျိုးစီးပွားကို လျော့ကျစေသဖြင့် ရင်းနှီးမြှုပ်နှံသူများသည် ရလဒ်ကောင်းပိုမိုရရှိစေမည့် စီးပွားရှိန်မြင့်တက်နေသော နိုင်ငံများအပေါ် ပို၍ပို၍ အားကိုးမျှော်လင့်လာခဲ့ကြသည်။ တရုတ်စီးပွားရေး နှစ်ဆတိုးဖွံ့ဖြိုးမှုနှင့် သူကြွယ်နိုင်ငံများ၏ရင်းနှီးမြှုပ်နှံမှုကြောင့် စီးပွားရှိန်မြင့်တက်နေသော တချို့နိုင်ငံများတွင် ဖြေရှင်းမရနိုင်မည့် “ ကြွေးမြီအဆမတန်မြင့်တက်မှု” ဖြစ်လာမည့် အန္တရာယ် ရှိလာတော့သည်။ အတိတ်ကို ပြန်ကြည့်လျှင် ထိုသို့ကပြောင်းကပြန်ဖြစ်ရပ်များသည် ယေဘုယျအားဖြင့် အ ကြွေးနွံနက်အတွင်း နစ်မြှုပ်ကျန်ခဲ့သည့် “ကံဆိုးနိုင်ငံ” တို့ကို ချန်ထားရစ်တတ်သည်။\nတူရကီကဲ့သို့ စီးပွားရှိန်မြင့်တက်နေသောနိုင်ငံတချို့၏ လက်ရှိအတွေ့အကြုံက ၁၉၉၀ ပြည့်လွန် နောက်ပိုင်းနှစ်များတွင် စီးပွားရှိန်မြင့်တက်နေဆဲ အာရှ၌ ကြုံတွေ့ခဲ့ရသော အကျပ်အတည်းမျိုး တစ်ဖန် “တစ်ကျော့ပြန်” လာမည်ကို နိမိတ်ပြနေခြင်း ဖြစ်နိုင်သည်။\n“ဈေးကွက်ကောင်း” ဟူသည့် “ယုံကြည်စိတ်ချရမှု” ပျောက်ဆုံးခြင်းကြောင့် တူရကီစီးပွားရေးကို ထိခိုက်စေ မည့် ပြင်ဆင်ပြောင်းလဲမှုများ၊ တစ်သုတ်ပြီးတစ်သုတ်ဖြစ် ပေါ်လာမည့် ကြွေးဆပ်ရန်ပျက်ကွက်မှုများနှင့် သိသာထင် ရှားသော ငွေတန်ဖိုးလျော့ကျမှုတို့ကို ဖြစ်ပေါ်လာစေနိုင်သည်။ တူရကီနိုင်ငံချည်းသက်သက်အနေဖြင့်မူ ကမ္ဘာ တစ်ဝန်းစီးပွားရေးကျဆင်းစေလောက်အောင် ကြီးမားခြင်းမရှိပေ။ သို့သော် တူရကီကို အကျပ်အတည်းဖြစ်စေသည့် ထိုတွန်းအားများက စီးပွားရှိန်မြင့်တက်နေသော နိုင်ငံအနှံ့အပြားထံ ပိုမိုကျယ်ပြန့်စွာ ကူးစက်ဖြစ်ပေါ်နိုင်သည့်အပြင် ကမ္ဘာအနှံ့ရှိ အစိုးရများသည်လည်း ထိုတွန်းအားများ၏ လက်ခုပ်တွင်း၌ ဒုက္ခအကြီးအကျယ် ရောက်ရှိသွားနိုင်သည်။\nစီးပွားရှိန်မြင့်တက်နေသော လောကအတွင်းရှိ အစိုးရများအနေဖြင့် နိုင်ငံရပ်ခြားမှငွေကြေးများ ဒလဟောစီးဝင်လာမှုကို တောင့်ခံနိုင်ခြင်းမရှိကြောင်း အတိတ်တွင် သက်သေပြခဲ့ပြီးဖြစ်သည်။ ထိုနိုင်ငံအများစုသည် နိုင်ငံခြားငွေဖြင့် ပိုပြီးသတိရှိစွာ ငွေချေးယူရန်နှင့် ပြည်တွင်းငွေဖြင့် ချေးယူရန်တို့ကို သင်ခန်းစာရရှိပြီးဖြစ်သည်။ သို့သော် စီးပွားရှိန်မြင့်တက်နေသော နိုင်ငံများရှိ လုပ်ငန်းတို့၏ (ဘဏ်လုပ်ငန်းများမပါဝင်ပါ) ချေးငွေမှာ ငွေကြေး အကျပ်အတည်းကာလမှစတင်ပြီး အကြမ်းအားဖြင့် တစ်နှစ်လျှင် ပျမ်းမျှ ၁၀ ရာခိုင်နှုန်းကျော် မြင့်တက်နေခဲ့သည်။ ဘရာဇီးနှင့် မက္ကဆီကိုတို့တွင် နှစ်ဆ၊ တောင်အာဖရိကနှင့် အင်ဒိုနီးရှားတွင် သုံးဆနှင့် ချီလီနှင့် အာဂျင်တီးနားတို့တွင် ငါးဆရှိကြောင်း Bank for International (BIS) မှ မကြာမီကထုတ်ပြန်ခဲ့သော စစ်တမ်းတွင် ဖော်ပြခဲ့သည်။\nနိုင်ငံရပ်ခြားမှ ချေးငွေရယူခြင်းသည် သွင်းကုန်ပမာဏ (ကုန်ပစ္စည်း၊ ဝန်ဆောင်မှုနှင့် အရင်းအနှီး) က ပို့ကုန်ပမာဏထက် ပိုလျှံနေသောအခြေအနေကိုပါ အတူဒွန်တွဲလျက်ဖြစ်ပေါ်စေခဲ့သည်။ သို့သော် အမေရိကန်စီး ပွားရေးမှာ တောင့်တင်းခိုင်မာပြီး ဖြစ်သည့်အပြင် အမေရိကန်ဗဟိုဘဏ်ကလည်း တင်းကျပ်ထားသောကြောင့် အမေရိကသို့ ရင်းနှီးမြှုပ်နှံငွေဝင် ရောက်မှုမြင့်တက်လာပြီး ဒေါ်လာတန်ဖိုးလည်း မြင့်တက်လာခဲ့သည်။ ရလဒ်အနေဖြင့် စီးပွားရှိန်မြင့်တက်နေသော နိုင်ငံများ၏ ငွေကြေးတန်ဖိုးကျဆင်းပြီး ကုန်သွယ်မှုတိုးတက်ခြင်း၊ ငွေချေးယူမှုနှင့်ဂျီဒီပီတို့ လျော့ ကျခြင်းတို့ ဖြစ်ပေါ်ခဲ့သည်။ လက်ရှိတွင် သူကြွယ်နိုင်ငံအများအပြားတွင် ငွေကြေးဆိုင်ရာမူဝါဒ ယခင် ထက်ပိုမိုတင်းကျပ်လာပြီး အမေရိကန် ဒေါ်လာတန်ဖိုးမြင့်တက်မှုလည်း တစ်ဖန်ပြန်ကျော့လာပြီဖြစ်သည်။ အမေရိကန် အတိုးနှုန်း ပိုမိုမြင့်တက်လာမှုနှင့် ဒေါ်လာတန်ဖိုးမြင့်တက်လာမှုတို့ကြောင့် စီးပွားရှိန်မြင့်တက်နေသော နိုင်ငံများ၏ လုပ်ငန်းများအပေါ် ငွေကြေးဝန်ဖိအား “ပိ”လာစေမည် ဖြစ်သည်။ ထို့ကြောင့် ရင်းနှီးမြှုပ်နှံမှုနှင့် ငွေကြေးသုံးစွဲမှု တို့ကို လျှော့ချဖြတ်တောက်ရန် ထိုလုပ်ငန်းများအား တွန်းအားပေးလာလိမ့်မည်ဖြစ်သည်။ ဤနည်းအားဖြင့် စီးပွား ရှိန်မြင့်တက်နေသော လောကတွင်းရှိ နိုင်ငံအများစု၌သာမက စီးပွားဖွံ့ဖြိုးပြီး နိုင်ငံများတွင်ပါ “စီးပွားရေးအလွန် အမင်းကျဆင်းမှု” ကို ဖြစ်ပေါ်စေနိုင်သည်။ ပို့ကုန်ပမာဏက သွင်းကုန်ပမာဏထက် လျော့နည်းနေသော နိုင်ငံများအနေဖြင့် နိုင်ငံရပ်ခြားမှ “လျှော့ဝယ်” ပြီး “ပိုရောင်း” ရမည့်အခြေအနေဖြစ်လိမ့်မည်။ စီးပွားဖွံ့ဖြိုးပြီး နိုင်ငံများ၏ နိုင်ငံရပ်ခြားရင်းနှီးမြှုပ်နှံမှု တန်ဖိုးကျဆင်းကာ “ပို့ကုန်”လျော့ကျလာသောကြောင့် ယင်းတို့လည်း “အထိနာ” လိမ့်မည်ဖြစ်သည်။\nစီးပွားရေးတိုးတက်မှုကို မည်ရွေ့မည်မျှလျော့ကျသွားစေနိုင်သည်ဆိုသည့်အချက်မှာ တရုတ်တွင် မည်သည်တို့ဖြစ် ပေါ်မည် ဆိုသည့်အချက်အပေါ် မူတည်နေသည်။ တရုတ် အနေဖြင့် တခြားစီးပွားရှိန်မြင့်တက်နေသော နိုင်ငံများ နှင့်အလားတူသော အနေအထားတချို့ရှိနေသော်လည်း နိုင်ငံအပေါ် သီးခြားခြိမ်းခြောက်နေသော၊ အများနှင့်မတူ အလွန်ကွာခြားအလွန်ကြီးမားသော အခြေအနေလည်း ရှိနေသေးသည်။ ကမ္ဘာ့ငွေကြေးအကျပ်အတည်းကာလအတွင်း၌ တရုတ်နိုင်ငံ၏ အဓိကပို့ကုန်ဈေးကွက် ပြိုလဲမှုကြောင့် စီးပွားရေးအလွန်အမင်းကျဆင်း၊ အလုပ်လက်မဲ့နှုန်းတိုးမြင့်၊ နိုင်ငံရေးမတည်မငြိမ်ဖြစ်ဆိုသည့် အခြေအနေသို့ ဆိုက်ရောက်ခဲ့သည်။ ထိုအခါ တရုတ်ခေါင်းဆောင်များက ဂျီဒီပီ၏ ၁၂.၅ ရာခိုင်နှုန်းခန့်ဟု ခန့်မှန်းရသော ရင်းနှီးမြှုပ်နှံမှုနှင့် ပြည်တွင်းအစိုးရများ၊ ကုမ္ပဏီကြီးများထံမှ အမြောက်အမြားရသည့် ချေးငွေများဖြင့် ငွေကြေးပံ့ပိုးခြင်းကို “ဘဏ္ဍာရေးရာမဟာလှုံ့ဆော်မှုကြီး” တစ်ခုအဖြစ် လုပ်ဆောင်ခဲ့ကြသည်။ ခြုံငုံကြည့်လျှင် ငွေကြေးအကျပ်အတည်းနောက်ပိုင်း တရုတ်ကြွေးမြီမှာ ၂၀ဝ၉ ခုနှစ်တွင် ဂျီဒီပီ၏ ၁၇၅ ရာခိုင်နှုန်းခန့်ရှိရာမှ လက်ရှိတွင် ဂျီဒီပီ၏ ၃၀ဝ ရာခိုင်နှုန်းကျော်အထိ တစ်ဟုန်ထိုးမြင့်တက်ခဲ့တော့သည်။ ဒီထက်ပိုဆိုးစေသည်မှာ ချေးငွေများကို စီးပွားလျော့ကျလာသောနေရာများနှင့် ထုတ်လုပ်မှုလျော့နည်းလာသော ကုမ္ပဏီများက ပိုမိုသုံးစွဲခဲ့ကြသဖြင့် လွန်ခဲ့သောဆယ်စုနှစ်အတွင်း ချေးငွေသုံးစွဲမှုမှာ ထိရောက်မှု၊ အကျိုးရှိမှုမရှိခဲ့ပေ။ တရုတ်အစိုးရအနေဖြင့် ဝင်ရောက်ထိန်းကွပ်ရန်ကြိုးပမ်းခဲ့သော်လည်း ထိုဖြစ်ရပ်တို့မှာ ရပ်တန့်ခြင်းမရှိဘဲ အကြွေးတို့သာ မြင့် တက်လာခဲ့သည်။ ဤသို့ အန္တရာယ်အချက်ပေးသံ သောသောညံလာသော်လည်း တရုတ်သည် အများသူငါလို သမားရိုး ကျနိုင်ငံတစ်ခုတော့ မဟုတ်ချေ။\nတရုတ်၏ နိုင်ငံ့ငွေလုံးငွေရင်းပမာဏ (Capital Account) (ယင်းသည် နိုင်ငံတစ်နိုင်ငံ၏ အနာဂတ်ဝင်ငွေ၊ ထုတ်လုပ်မှု၊ ဒါမှမဟုတ် စုဆောင်းငွေတို့အပေါ် သက်ရောက်မှုရှိသည်) ကို တင်းတင်းကျပ်ကျပ် ထိန်းချုပ်ထားသည့်အပြင် Asset ပမာဏ အမြောက်အမြားကိုလည်း အစိုးရနှင့်တရုတ်ဘဏ်များက ထိန်းသိမ်းထားသည်။ ထို့ပြင် တခြားနိုင်ငံအများစုနှင့် နှိုင်းယှဉ်လျှင် တရုတ်အစိုးရသည် စီးပွားရေးကို အလွန်ထိန်းချုပ်ထားပြီး မတည်မငြိမ် ဖြစ်လာနိုင်ခြေမှန်သမျှကို ရှောင်ကြဉ်ရန်လည်း ဆုံးဖြတ်ထားသည်။ သို့သော် တရုတ်ကြွေးမြီများသည် လည်း ပြဿနာကင်းစင်သည်ဟု မဆိုနိုင်ပေ။ ၂၀၁၀ ပြည့်နှစ်မှ စတင်ပြီး စီးပွားရေးတိုးတက်မှုတစ်နှစ်လျှင် ၆ ရာခိုင်နှုန်းကျော်နှုန်းဖြင့် တစ်စတစ်စ လျော့ကျလာသည်မှာ လက်ရှိအချိန်အထိပင်ဖြစ်သည်။ စီးပွားရေးတိုးတက်မှုကို ထိန်းထားနိုင်ရန် ဝယ်လိုအားနှင့်ရောင်းနိုင်အားကို ဟန်ချက်ညီညီ ပုံမှန်တိုးတက်နေစေဖို့ လိုအပ်သည်။\nအကယ်၍ တရုတ်အနေဖြင့် ကမ္ဘာ့စီးပွားရေး၏ရောင်းနိုင်အားတိုးမြင့်အောင် လုပ်ဆောင်နိုင်ခဲ့မည်ဆိုလျှင် “ဝယ်လိုအား” မှာ “ပြဿနာတစ်ရပ်” ဖြစ်ကောင်း ဖြစ်လာနိုင်သည်။ “ပစ်ပယ်ရမည့် အလုပ်မဖြစ်သော စီးပွားရေး လုပ်ငန်းများ” ဆိုသည်မှာ “ငွေကြေးသုံးစွဲမှုလျော့နည်းသော အလုပ်အကိုင်အနည်းငယ်မျှ” ဟု ဆိုရမည်ဖြစ်သည်။ အိမ်ထောင်စုများမှာ ပျောက်ဆုံးသွားသော ဝယ်လိုအားကို အစားထိုးဖြည့်တင်းရန် သိသာထင်ရှားစွာ သင့်လျော်သူ များဖြစ်သည်။ အိမ်ထောင်စုများ၏ဝင်ငွေတိုးတက်မှုက ထို့အတွက် အကူအညီဖြစ်နိုင်သော်လည်း တရုတ်အတွက် မူ ထိုသို့ဖြစ်လာဖို့ အခက်အခဲရှိနှင့်ပြီးဖြစ်သည်။ အကြောင်းမှာ ဂျီဒီပီတွင် ပါဝင်မှုတစ်ခုအဖြစ် သတ်မှတ်ရမည့် အိမ်ထောင်စုဝင်ငွေများမှာ ၂၀၁၆ ခုနှစ်ကတည်းက ကျဆင်းလာနေပြီးဖြစ်၍ပင်။ ယွမ်ငွေတန်ဖိုးကျဆင်းမှု ကလည်း ဒေါ်လာကြွေးမြီများရှိနေသည့် တရုတ်လုပ်ငန်းအပေါ် ငွေကြေး “ဖိအား” ဖြစ်စေဖို့ ထပ်ဆောင်းပေးနေပြန်သည်။ ထို့ပြင် စီးပွားရေးဒုက္ခမှ လွတ်မြောက်ရန် နည်းလမ်းအဖြစ် တရုတ်ပြည်ပပို့ကုန်ဆောင်ရွက်မှုကလည်း ကျန် ကမ္ဘာ့စီးပွားရေးများအပေါ် ဝန်ထုပ်ဝန်ပိုး အလွန်ကြီးကြီးမားမားဖြစ်စေသည်။\nတစ်ချိန်ကဆိုလျှင် သူကြွယ်နိုင်ငံများအနေဖြင့် စီးပွားရှိန်မြင့်တက်နေသော နိုင်ငံများတွင် ပြုလုပ်သည့် စီးပွားရေးရာ ချိန်ညှိပြုပြင်မှုများကို အရေးမစိုက်ဘဲ နေနိုင်ခဲ့သည်။ သို့သော် အချိန်အခါတို့ ပြောင်းလဲခဲ့ပြီးဖြစ်သည်။ တရုတ်၏စီးပွားရေး ကျဆင်းမှုနောက်ဆုံးဖြစ်ရပ်မှာ တစ်ကမ္ဘာလုံး “ဒေါင်ချာလည်” စေခဲ့သည့် ငွေကြေး အကျပ်အတည်း ကာလအတွင်း ဖြစ်ပွားခဲ့သည်။ ယင်းအချိန်မတိုင်မီ စီးပွားရေးတိုးတက်မှု ယာယီအားဖြင့်နှောင့်နှေးခဲ့သည်မှာ ၁၉၈၉ ခုနှစ်၊ တီအန်မင်ရင်ပြင်အကြွမှု အပြီးတွင်ဖြစ်သည်။ ထိုအချိန်က တရုတ်၏ဂျီဒီပီမှာ ကမ္ဘာတစ်ဝန်းစုစုပေါင်းပမာဏအနက် ၄ ရာခိုင်နှုန်းခန့်ရှိခဲ့ပြီး လက်ရှိတွင် ၁၉ ရာခိုင်နှုန်းရှိနေသည်။ ထိုကာလအတွင်း၌ စီးပွားအရှိန်မြင့်ဈေးကွက်များ၏ ကမ္ဘာ့ဂျီဒီပီတွင် ပါဝင်မှုမှာ ၃၆ ရာခိုင်နှုန်းမှ ၅၉ ရာခိုင်နှုန်းသို့ မြင့်တက်ခဲ့သည်။ သို့သော် ထိုဈေးကွက်များ ကိုယ်၌သည်ပင်လျှင် ကမ္ဘာ့စီးပွားရေးကျဆင်းမှုကို ဖြစ်ပေါ်စေနိုင်သည်။\nကမ္ဘာ့အင်းအားကြီးနိုင်ငံ ဂျီ-၂၀ ထဲက နိုင်ငံတစ်ချို့ရဲ့ ၂၀၀၇-၂၀၁၇ ဂျီဒီပီအတက်အကျ ရာခိုင်နှုန်း\nစီးပွားဖွံ့ဖြိုးပြီးလောကတွင်လည်း အရာရာ “ပန်းခင်းလမ်း” မဟုတ်ပေ။ ၂၀၁၇ ခုနှစ်တွင် စီးပွားရေးဖွံ့ ဖြိုးမှု ပိုမိုမြန်ဆန်ခဲ့သော ဥရောပဒေသအတွင်း၌ လက်ရှိတွင် “စီးပွားရေးနှေးကွေး” လာပြီဖြစ်သည် ဥရောပဗဟိုဘဏ်က ဘဏ္ဍာရေးရာစည်းမျဉ်းတင်းကျပ်မှုတို့ကို လုပ်ဆောင်သော်လည်း အထူးသဖြင့် အီတလီမှာ ပေါက်ကွဲလုနီးနီး ဗုံးတစ်လုံးဟု ဆိုရပေမည်။ အမျိုးသားရေးဝါဒီညွန့်ပေါင်းအဖွဲ့၏ ရွေးကောက်ပွဲက အစိုးရငွေချေးစာချုပ်ဈေးကွက်များကို ကသောက်ကယက်ဖြစ်စေခဲ့သည်။ အီတာလျံ အစိုးရကြွေးမြီ ယူရိုနှစ်ထရီလီယံ၊ တစ်နည်းအားဖြင့် ဂျီဒီပီ၏ ၁၃၀ ရာခိုင်နှုန်းနှင့်အတူ အီတလီသည် ထိန်းချုပ်ရန် အလွန်အမင်းခက်ခဲကောင်းခက်ခဲမည့် အကျပ်အတည်း သစ်တစ်ခုကို ရှောင်ပြေးရန် မလွယ်လှပေ။ အီတလီ၏ “ကျီးလန့်စာစားအခြေအနေ” မှာ ဘဏ္ဍာရေးဈေးကွက်အသီးသီးသို့ ကူးစက်ပြန့်ပွားသွားနိုင်ပြီး ကမ္ဘာတစ်ဝန်းရင်း နှီးမြှုပ်နှံမှုနှင့် စီးပွားရေးဖွံ့ဖြိုးတိုးတက်မှုကို တုံ့ဆိုင်းသွားစေနိုင်သည်။\nအမေရိကတွင်လည်း အထိမခံနိုင်သည့် ကိုယ်ပိုင် “ပျော့ကွက်” ရှိနေသည်။ ငွေကြေးမဟုတ်သော ကော်ပို ရိတ်ကြွေးမြီနှင့် ဂျီဒီပီတို့ အချိုးအဆမှာ မကြုံစဖူးမြင့်မားနေပြီး ၇၃ ရာခိုင်နှုန်း ကျော်အထိရှိနေပြီဖြစ်သည်။ မကြာ မီကချေးယူခဲ့သော စိတ်ပူဖွယ်ရာ ငွေကြေးပမာဏမှာ အစိုးရငွေချေးစာချုပ်အစား “တွန်းအားပေးချေးငွေ” (Leveraged Loans) (ယင်းမှာ သတ်သတ်မှတ်မှတ်ကြွေးမြီ ပမာဏရှိနှင့်ပြီးသော လုပ်ငန်းများအတွက် ပုံမှန်ထက်ပိုများသော အတိုးနှုန်းဖြင့်ချေးငွေ) ပုံစံဖြင့်ဖြစ်သည်။ ယင်းမှာ ကမ္ဘာတစ်ဝန်း ဘဏ္ဍာရေးအကျပ်အတည်းကာလတွင် သိသာပေါ်လွင်ခဲ့သည့် အိမ်ခြံမြေပေါင်နှံမှုကို ကျောထောက်နောက်ခံပြုသော စီကျူရတီမားကက်နှင့် သဘော တရားချင်းဆင်တူပင်ဖြစ်သည်။ ငွေကြေးအကျပ်အတည်းနှင့်ပတ်သက်သော သင်ခန်းစာများအနက်တစ်ခုမှာ အ လွန်အမင်း နောက်ကျသွားသည်အထိ မြင်သာထင်သာသိသာခြင်းမရှိသည့် အရာများကြောင့် မထိန်းသိမ်းနိုင်လောက်အောင် ထိတ်ထိတ်ပျာပျာ ဖြစ်ရခြင်းပင်ဖြစ်သည်။ ထိုသို့အနေအထားတစ်ခုကို ပြရလျှင် ရေနံဈေးနှုန်းမြင့် တက်ခြင်းဖြစ်ပြီး ရေနံတစ်စည်လျှင် ဒေါ်လာ ၅၀ မှ တရွေ့ရွေ့ဈေးမြင့်လာရာ ဒေါ်လာ ၈၀ နီးပါးရှိလာခဲ့သည်။ ဗင်နီဇွဲလားနှင့် အီရန်တို့မှ ရေနံရောင်းလိုအားအပေါ် နိုင်ငံရေးအရ ကန့်သတ်တားဆီးရာမှ ရေနံဈေးကွက် တစ်ခုလုံးအပေါ် “ထိ” လာစေနိုင်ပြီး နယူးယောက်နှင့်ဝေးလံသည့် ဒေသများမှ စီးပွားရေး အကျပ်အတည်းများသည် လက်ရှိအချိန်တွင် အမေရိကဆီ တရွေ့ရွေ့ချဉ်းကပ်နီးစပ်လာပြီ ဖြစ်သည်။ သို့အတွက် ကမ္ဘာကြီးအနေဖြင့် တစ်ကျော့ပြန် အကျပ်အတည်း တွေ့ကြုံနိုင်ခြေရှိနေပေသည်။\nလက်ရှိအချိန် အကာအကွယ်နည်းလမ်း . . . နောင်တစ်ချိန်တွင် အလုပ်ဖြစ်ပါ့မလား\n၂၀ဝ၁ နှစ်ဦးပိုင်းကာလတွင် အမေရိကန်ဗဟိုဘဏ်၏ ဘဏ္ဍာရေးမူဝါဒဆိုင်ရာကော်မတီက စီးပွားရေးအခြေအနေနှင့်ပတ်သက်၍ ကွန်ဖရင့်စ်ဖုန်းခေါ်ဆိုကာ အစည်းအဝေးပြုလုပ်ခဲ့သည်။ ထို့နောက် ခရစ္စမတ်ရာသီရောင်းအား ကျဆင်းမှုနှင့် အလုပ်လက်မဲ့မြင့်တက်မှုတို့အပေါ် စိုးရိမ်ကြီးစွာဖြင့် အတိုးနှုန်းကို ၆ ရာခိုင်နှုန်းမှ ၅.၅ ရာခိုင်နှုန်း သို့ ရဲရဲဝံ့ဝံ့လျှော့ချခဲ့သည်။ ထိုအချိန်က အမေရိက၏ စီးပွားရေးမှာ သိသိသာသာ နှောင့်နှေးခြင်းမရှိသည့်အပြင် ရှယ်ယာဈေးနှုန်းမှာလည်း မြင့်တက်နေဆဲဖြစ်သည်။ သို့သော် အမေရိကန်ဗဟိုဘဏ်အနေဖြင့် စီးပွားရေးအကျပ် အတည်းမစမီကြိုတင်၍ “လက်ဦးမှု” ရယူလိုခဲ့သဖြင့် ဤ သို့ပြုလုပ်ခဲ့ခြင်း ဖြစ်သည်။ ၂၀ဝ၀ ပြည့်နှစ်တွင် ၆.၅ ရာခိုင်နှုန်းရှိရာမှ ၂၀ဝ၃ ခုနှစ်တွင် ၁ ရာခိုင်နှုန်းအထိ ရောက်အောင် အတိုးနှုန်းလျှော့ချခဲ့သော်လည်း ထပ်မံလျှော့ချနိုင်သေးသည်ဟု ဆိုနိုင်သည်။ ၂၀ဝ၈ နှစ်ကုန် ပိုင်းတွင် အိမ်ခြံမြေဈေးကွက်ပြိုလဲမှုကြောင့် အတိုးနှုန်းမှာသုညနီးပါးရောက်ရှိခဲ့သဖြင့် အမေရိကန်ဗဟိုဘဏ်အနေဖြင့် ယင်း၏အဓိက “လက်နက်” ကို ကိုင်စွဲနိုင်ခြင်းမရှိတော့ဘဲ အဆိုးရွားဆုံးစီးပွားရေးအကျပ်အတည်းကို ရင်ဆိုင်ခဲ့ရသည်။\nနောင်ဖြစ်လာနိုင်သည့် စီးပွားရေးအကျပ်အတည်းမှာ ၂၀ဝ၇ ခုနှစ် အကျပ်အတည်းထက်စာလျှင် ၂၀ဝ၁ ခုနှစ်က ဖြစ်ပွားခဲ့သော အကျပ်အတည်းနှင့် ပြင်းထန်မှုအတိုင်းအတာ၊ ဘဏ္ဍာရေးစနစ်အပေါ်သက်ရောက်မည့် အန္တရာယ်များအားဖြင့် ပိုတူနိုင်သည်။ သို့သော် ဗဟိုဘဏ်ဦးဆောင်သူများအနေနှင့် လာမည့်အကျပ်အတည်း ကို ရင်ဆိုင်ရာတွင် နောက်ဆုတ်စရာနေရာ မကျန်တော့ချေ။ စီးပွားရေးပြန်လည်ကောင်းမွန်လာရန် လုပ်ဆောင်ရမည့် “ခြေလှမ်း” တိုင်းမှာ ယခင်ကထက်စာလျှင် “အလုပ်ဖြစ်ရန်” ပိုမရေရာလှပေ။ ထိုမရေရာမှုကပင် အဆိုးမြင်မှု များဖြစ်ပေါ်စေပြီး စီမံခန့်ခွဲရန်မတတ်သာမည့် အခြေအနေတစ်ခုခုဆီသို့ ဦးတည်သွားနိုင်ပါသည်။\n၁၉၈၀ ပြည့်လွန်နှစ်များက စတင်ပြီး လက်ရှိအချိန်အထိ စီးပွားတိုးတက်ပြီးနိုင်ငံတို့သည် ဗဟိုဘဏ်များ၏ ရေတိုအတိုးနှုန်း အတိုး-အလျှော့ပြုလုပ်ပြီး စီးပွားရေး သံသရာစက်ဝန်းချောမွေ့စွာ လည်ပတ်အောင်လုပ်ဆောင်မှုအပေါ် အားထားခဲ့ကြသည်။ အတိုးနှုန်းမြှင့်တင်မှုသည် စီးပွားရေးရာဆောင်ရွက်ချက်များအပေါ် တိုက်ရိုက်ရော သွယ်ဝိုက်ပါ အကျိုးသက်ရောက်စေပြီး အတိုးနှုန်းလျှော့ချမှုမှာမူ ဆန့်ကျင်ဘက်သက်ရောက်မှုရှိသည်။ သို့သော် အတိုးနှုန်း သုညနီးပါးရောက်ရှိသည်နှင့် တစ်ပြိုင်နက် “ယာဉ်တစ်စီးသည် မြေပြင်ကို အရှိန်ပြင်းပြင်းဖြင့်ပွတ်တိုက်မိသလို” ဖြစ်စေတော့သည်။\nကမ္ဘာ့နိုင်ငံအများအပြားမှာ နောင်ဖြစ်လာမည့် စီးပွားရေးအကျပ်အတည်းကို အလွန်ချည့်နဲ့သည့် “မီးကျိုးမောင်းပျက် နည်းလမ်းများ” ဖြင့်သာ ရင်ဆိုင်ရမည်ဟု ဆိုရမည်။ အမေရိကန်၏ ရေတိုအတိုးနှုန်းမှာ ၂၀၂၀ နှစ်ကုန်အထိ ၃ ရာခိုင်နှုန်းအောက်သာရှိမည်ဟု ဈေးကွက်များကယူဆထားကြသည်။ ဗြိတိန်တွင် ၁.၅ ရာခိုင်နှုန်း ထက်ပိုမည်မဟုတ်ဟု ခန့်မှန်းထားပြီး ယူရိုဇုန်နှင့် ဂျပန်တွင်မူ သေချာရေရာမှု မရှိသလောက်ပင်။ ဗဟိုဘဏ်များအနေဖြင့် အလွန်ပိုမို အငြင်းပွားစရာကောင်းသလောက် သေချာမှုနည်းပါးလှသည့် QE ပေါ်တွင်သာ တစ်မုဟုတ်ချင်းဆိုသလို အားထားရမည်ဖြစ်သည်။\nAsset အဝယ်ယူမှုကို ၂၀ဝ၇-၂၀ဝ၈ ခုနှစ်အကျပ်အတည်းကာလအတွင်းနှင့် အကျပ်အတည်းလွန် ကာလတွင် ကျယ်ကျယ်ပြန့်ပြန့် အသုံးပြုခဲ့သလို ဥရောပနှင့် ဂျပန်တွင်လည်း ဆက်လက်အသုံးပြုခဲ့ကြသည်။ QE ကို နည်းလမ်းအဖုံဖုံဖြင့် အသုံးချနိုင်သည်ဟု ယူဆထားပြီး ဘဏ်များက အစိုးရငွေချေးစာချုပ်များကို စိတ်ချရသော အရာတစ်ခု၊ ပိုကောင်းသော ငွေရပေါက်ရလမ်းတစ်ခုအဖြစ် သိမ်းဆည်းထားကြသည်။ ဥရောပဗဟိုဘဏ်သည်လည်း ကိုယ်ပိုင်အခက်အခဲများကို ရင်ဆိုင်ရမည်ဖြစ်သည်။ ဂျာမနီတွင် ဆက်တိုက်ဘတ်ဂျက်လိုငွေပြမှု၏ ရလဒ် ကြောင့် လျော့နည်းလာသော ကြွေးမြီပြဿနာတစ်ခု ရှိနေသည်။ ၂၀၁၈ ခုနှစ် နှစ်ဆန်းပိုင်းတွင် ဂျာမန်ရှယ်ယာဝယ်ယူမှုကို ဆက်လက်ထိန်းထားနိုင်ရန်အတွက် ဥရောပဗဟိုဘဏ်က နိုင်ငံပိုင်ဂျာမန်ဘဏ်များမှထုတ်သည့် ငွေချေးစာချုပ်များကို စတင်ဝယ်ယူခဲ့သည်။ နောင်ဖြစ်လာမည့် အကျပ်အတည်းကြောင့် ရှယ်ယာများကို ပြန်လည်ဝယ်ယူရန် လိုအပ်လာမည်ဆိုလျှင် ဥရောပဗဟိုဘဏ်သည် အဖွဲ့ဝင်နိုင်ငံအများအပြား၏ ကြွေးရှင်ဖြစ်လာမည်ဖြစ်သည်။\nတစ်ချိန်တွင် ဥရောပဗဟိုဘဏ်သည် ထိုကိစ္စအပေါ် နိုင်ငံရေးအရအရဲစွန့်မှုကြီးတစ်ခုအဖြစ် ရှုမြင် ကောင်းရှုမြင်လာနိုင်သလို အဖွဲ့ဝင်နိုင်ငံများထံမှလည်း အကူအညီလိုကောင်းလိုလာနိုင်သည်။ ဤဖော်ပြခဲ့သည် တို့အနက် အများအပြားမှာ သီအိုရီအပေါ်မူတည်သည်ဟုလည်း ဆိုနိုင်သည်။ ပိုသိသာသည့်အချက်မှာ ဗဟို ဘဏ်များအနေဖြင့် QE ကို စတင်အကောင်အထည်ဖော်ချိန်၌ ယင်းတို့ရည်ရွယ်ရာကို အတိအကျ ရှင်းရှင်းလင်းလင်း ကွဲပြားမှုမရှိခြင်းပင်ဖြစ်သည်။ အစီအစဉ်များနှင့် အကျိုးအကြောင်းပြချက်များမှာ တဖြည်းဖြည်းနှင့် အ ဆင့်ဆင့်ပြောင်းလဲလေ့ရှိသည်။ အရေးအကြီးဆုံးဟု ဆိုနိုင်ကောင်းသည့်အချက်မှာ QE သည် နိုင်ငံရေးအရ အ ငြင်းပွားဖွယ်ရာရှိနေခြင်းပင်။ အမေရိကတွင် QE ကို စတင်အသုံးပြုချိန်၌ “အမေရိကန်ဗဟိုဘဏ်သည် ငွေ\nကြေးဖောင်းပွမှုအလွန်အမင်းဖြစ်စေမည်ကို လုပ်ဆောင်သည်” ဟု ရီပတ်ဘလီကန်တို့က စွပ်စွဲခဲ့သည်။ ဂျာမနီက မူ ဥရောပဗဟိုဘဏ်၏ Asset အဝယ်ယူမှုအစီအစဉ်များကို အကြွေး (အဖြစ်ရင်းနှီးမြှုပ်နှံမှု) အား “ငွေဖော်သည့်လုပ်ရပ်” အဖြစ် ရှုမြင်သည်။ ဘဏ္ဍာရေးပေါ်လစီမှာ အများအားဖြင့် ချေးငွေရယူခြင်းနှင့် ငွေကြေးသုံးစွဲခြင်းအားဖြင့် “အလုပ်ဖြစ်” လေ့ရှိသည်။ သို့သော် အောင်မြင်မှုမှာမူ လိုလိုချင်ချင် ထက်ထက်သန်သန် ချေးယူလိုသူများ အပေါ် မူတည်နေသည်။ ကော်ပိုရိတ်ကြွေးမြီမှာ ယခုနှစ် များအတွင်း၌ မြင့်တက်လျက်ရှိသည်။ ငွေကြေးအစုလိုက် အပုံလိုက်ရှိနေသော လုပ်ငန်းများအနေဖြင့် ၄င်းတို့၏ငွေကြေးကို သုံးစွဲခြင်းအားဖြင့် ပံ့ပိုးနိုင်သော်လည်း ရင်း နှီးမြှုပ်နှံမှုအသစ်များ ပြုလုပ်ရမည်ထက်စာလျှင် ရှယ်ယာအမြတ်ငွေများနှင့် ရှယ်ယာများပြန်ဝယ်ရန်အတွက် သုံးစွဲရန် ပိုမိုစိတ်အားထက်သန်ပုံရကြသည်။\nအိမ်ထောင်စုများက အကူအညီဖြစ်ကောင်းဖြစ်နိုင်သော်လည်း စီးပွားတိုးတက်ပြီး သူကြွယ်လောကမှ စားသုံးသူများသည် “အကြွေးဝန်ထုပ်ကြီးကြီး” ကို ဆက်လက်သယ်ပိုးနေရမည် ဖြစ်သည်။ စီးပွားရှိန်မြင့်တက်ဆဲ နိုင်ငံကြီးများ အများစုအနေဖြင့် လွန်ခဲ့သောနှစ်အနည်းငယ်က ဘရာဇီးကဲ့သို့ ငွေကြေးအမြောက်အမြား ချေးယူခြင်း သည် ဈေးကွက်ယုံကြည်မှုအပေါ် ဆိုးကျိုးသက်ရောက်စေနိုင်ကြောင်း ကျိန်းသေစိတ်ပူရမည်ဟုဆိုသည်။ နိုင်ငံ ငွေကြေးဖြင့်သာ ချေးငွေရယူသော သူကြွယ်နိုင်ငံများအနေဖြင့်မူ အကယ်၍ နိုင်ငံရေးအရခွင့်ပြုမည်ဆိုပါက နိုင်ငံ့စီးပွားရေးကို ပံ့ပိုးနိုင်မည့်စွမ်းပကား ပိုမိုရရှိနိုင်မည်ဖြစ်သည်။\nစီးပွားရေးအကျပ်အတည်းတစ်ခု ချဉ်းကပ်လာချိန်တွင် အဦးဆုံးတုံ့ပြန်မှုမှာ ထိုအကျပ်အတည်း ကျော် လွန်သွားဖို့ မျှော်လင့်ရန် ဖြစ်သည်။ အကယ်၍ အကျပ်အတည်းဆက်ဖြစ်နေပြီဆိုလျှင် ဗဟိုဘဏ်များအနေဖြင့် သံသယဖြစ်စရာမလိုလောက်အောင် QE ကို စတင်အ ကောင်အထည်ဖော်မည်ဖြစ်သည်။ ထို့နောက် စိုးရိမ်ပူ ပန်နေပြီဖြစ်သော အစိုးရတချို့က ဘဏ္ဍာရေးရာလှုံ့ဆော်မှုများကို စတင်ပြုလုပ်မည်ဖြစ်သည်။ စီးပွားရေးပြန်လည် နာလန်ထူလာဖို့ မသေချာမရေရာလျှင် နိုင်ငံရေးသမားများက ပိုမိုအံ့ဩဖွယ်ကောင်းသော “စီမံချက်များ” ဆီ ပြောင်းလဲရန် တွန်းအားပေးလှုံ့ဆော်ကြပါလိမ့်မည်။\nအကယ်၍ သမားရိုးကျ “လက်နက်” များ အသုံးမဝင်လျှင် . . .\nအနာဂတ်ကာလသည် တခြားနိုင်ငံများနှင့် နှိုင်းစာလျှင် ဂျပန်နိုင်ငံသို့ ပိုမိုစောစီးစွာ ရောက်ရှိလေ့ရှိသည်။ သက် ကြီးရွယ်အိုများကို စောင့်ရှောက်ရာတွင် အကူအညီပေးမည့် စက်ရုပ်များမှသည် သုံးဖက်မြင် ပေါ့ပ်စတားများအထိသာမက “စီးပွားရေးရာပေါ်လစီ” ပင်မကျန်ရစ်၊ ရှေ့ရောက်နေနှင့်ပြီး ဖြစ်သည်။ ၁၉၈၀ ပြည့်လွန်နှစ်များဆီက ဂျပန်၏ “ဘဏ္ဍာရေးပူဖောင်းများ” အမြောက်အမြားပေါက်ကွဲချိန်တွင် ဂျပန်ဗဟိုဘဏ် (the bank of Japan-BOJ) သည် ထိုအခြေအနေဆိုးကိုရင်ဆိုင်ရန် ခက်ခက်ခဲခဲ ရုန်းကန်ခဲ့ရသည်။ ၁၉၉၅ ခုနှစ်တွင် ရေတိုကာလအတိုးနှုန်းကို “သုည” နီးပါးသို့ လျှော့ချခဲ့သည်။ ဤသည်မှာ တခြား သူကြွယ်နိုင်ငံတို့ နောင် ၁၃ နှစ်ကြာသည်အထိ မပြုလုပ်နိုင်သော “ခေါင်းခဲစရာကိစ္စ” ကို ပြုလုပ်ခဲ့ခြင်းဖြစ်သည်။\nထိုအချိန်က ဂျပန်ဗဟိုဘဏ်သည် နောင်ငွေကြေး အကျပ်အတည်းကာလအတွင်း၌ တခြားသော ဗဟိုဘဏ်များ၏ တိုက်ပွဲဝင် “လက်နက်သေတ္တာ” အတွင်းရောက်ရှိလာမည့် QE ကဲ့သို့သော ပေါ်လစီအပါအဝင် တခြားပေါ်လစီ အများအပြားကို စမ်းသပ်လုပ်ဆောင်ခဲ့သည်။ ယင်းလုပ်ရပ်ကို အနောက်နိုင်ငံများ၏ ဗဟိုဘဏ်များသည် ဂျပန်ဗဟိုဘဏ်၏ အရည်အချင်းမပြည့်ဝမှု “နမူနာပြ” အဖြစ် တစ်ချိန်က ရှုမြင်ခဲ့ကြသော်လည်း ၂၀ဝ၈ ခုနှစ်နောက်ပိုင်းတွင်မူ စီးပွားတိုးတက်အောင် အတိုးနှုန်း သုညအနေအထားဖြင့် လုပ်ဆောင်ရခြင်းသည် အမြင်ထက်ပိုမိုခက်ခဲကြောင်း ယင်းတို့ သဘောပေါက်ခဲ့ကြသည်။\n၂၀၁၂ ခုနှစ်တွင် ရှင်ဇိုအာဘေးဝန်ကြီးချုပ်အဖြစ် ရွေးချယ်ခံရပြီးနောက် မစ္စတာအာဘဲ့သည် ဂျပန်ဗဟို ဘဏ်ဥက္ကဋ္ဌကို လူစားထိုးပြောင်းလဲခဲ့ပြီး နိုင်ငံ့စီးပွားရေးနိုးကြွစေမည့် “ဝယ်ယူနိုင်အား “ တိုးတက်စေရန် ပြုလုပ်မည် ဟု ကတိပြုခဲ့သည်။ ဂျပန်ဗဟိုဘဏ်က ယင်း၏အက်ဆက်ဝယ်ယူမှုကို အထူးအားစိုက်ခဲ့သည်။ ဘဏ်၏ ဘဏ္ဍာရေးနှင့် ငွေကြေးဆိုင်ရာအခြေအနေမှာ ၂၀၁၂ ခုနှစ်တွင် ဂျီဒီပီ၏ ၄၀ ရာခိုင်နှုန်းရှိခဲ့ရာမှ လက်ရှိတွင် ၁၀ဝ ရာခိုင်နှုန်းရှိနေပြီး တိုးတက်လာခဲ့ပြီဖြစ်သည်။ ဂျပန်ဗဟိုဘဏ်သည် အစိုးရငွေချေးစာချုပ်များကိုသာမက ကော်ပိုရိတ်ကြွေးမြီများ၊ အီကွစ်တီဖန်း (Equity Funds) နှင့် အိမ်ခြံမြေရင်းနှီးမြှုပ်နှံမှုလုပ်ငန်းများမှ ရှယ်ယာများကိုပါ ဝယ်ယူခဲ့သည်။ ဂျပန်ဗဟိုဘဏ်၏ ကြိုးပမ်းလုပ်ဆောင်မှုသည် အတိုးနှုန်းလျှော့ချမှုနှင့် QE တို့ “အလုပ်မ ဖြစ်” ချိန်တွင် အစိုးရများအနေဖြင့် သမားရိုးကျမဟုတ်သော နည်းလမ်းများဖြင့် ဖြေရှင်းနိုင်ကြောင်း နမူနာပြတစ်ခုဖြစ်ခဲ့သည်။ နောင်စီးပွားရေး အကျပ်အတည်းဖြစ်ပေါ်လာပါက ဂျပန်အစိုးရကဲ့သို့ ဝင်ရောက်လုပ်ဆောင်မှုမျိုးသည် မူဝါဒဆိုင်ရာနယ်ပယ်အတွင်း ပထမဆုံးအကြိမ်အဖြစ် ဝင်ရောက် (စွက်ဖက်) လုပ်ကိုင်ခြင်းဟု ဆိုရမည်။\nသည့်အတွက် စီးပွားရေးပညာရှင်များက နောင်တွင် စိန်ခေါ်မှုတစ်ခုခုဖြင့် ရင်ဆိုင်ရမည်ကို တွက်ဆထားကြသည်။ စီးပွားရေးနာလန်ထူလာချိန် အစဦးကာလ၌ပင် အတိုးနှုန်းလျော့နည်းပြီး ကြွေးပမာဏမြင့်မားမည်မှာ သေချာသလောက်ရှိနေသည်။ နောင်တစ်ချိန်စီးပွားရေးအကျပ်အတည်းအသစ်တစ်ခုဖြစ်လာချိန်တွင် ပေါ်လစီ ချမှတ်သူများအနေဖြင့် မည်သို့မည်ပုံ ဖြေရှင်းမည်ဆိုသည့် ရွေးချယ်စရာနည်းလမ်းများလည်း အများအပြားရှိနေသည်။ သို့သော် သူတို့မည်ရွေ့မည်မျှ ထက်ထက်သန်သန် ဆောင်ရွက်မည်ဆိုသည်ကမူ မသေချာသည့် အချက်တစ်ချက်ပင်။ တစ်ဖက်တွင်လည်း ပေါ်လစီချမှတ်သူများ နှင့် ဗဟိုဘဏ်အကြီးအကဲများသည် အတိုးနှုန်းနိမ့်နေသော အခြေအနေ၌ စီးပွားရေးအကျပ်အတည်းကို ရင်ဆိုင်ဖို့ ပြင်ဆင်ရာတွင် ပြောင်မြောက်စွာ ကျေနပ်အားရနေကြပြီး ဖြစ်သည်။\nစီးပွားရေးပညာရှင်အမြောက်အမြားက ဘဏ္ဍာရေးမူဝါဒဆိုင်ရာ “သတ်မှတ်ရည်မှန်းချက်များ” ကို ချိန် ညှိပြုပြင်ခြင်းအားဖြင့် “ထိန်း” ထားမည့် ဗဟိုဘဏ်များ၏ထုံးတမ်းစဉ်လာအခန်းကဏ္ဍအပေါ် အဖတ်ဆယ်ဖို့ ကြိုးစားရန် အရေးကြီးသည်ဟု ယူဆကြသည်။ ပြဿနာမှာအမည်ခံသက်သက်မျှသာရှိသော အတိုးနှုန်းပမာဏ “သုည” ဆီ ရောက်ရှိသွားမည့် အနေအထားပင်ဖြစ်သည်။ အကယ်၍ အတိုးနှုန်း ၄ ရာခိုင်နှုန်းရှိပြီး ငွေကြေးဖောင်းပွမှုနှုန်းမှာ ၃ ရာခိုင်နှုန်းဆိုလျှင် အမှန်တကယ်အတိုးနှုန်းမှာ အကြမ်းအားဖြင့် ၁ ရာခိုင်နှုန်းဖြစ်မည်။ တစ်နည်းအားဖြင့် ငွေကြေးဖောင်းပွမှုနှုန်းမြင့်လေလေ အတိုးနှုန်းမှာ သုည၊ ဒါမှမဟုတ် သုညအောက်သို့ ကျဆင်းနိုင်လေလေဖြစ်သည်။\n၁၉၈၀ ပြည့်လွန်နှစ်များနှင့် ၁၉၉၀ ပြည့်လွန်နှစ်များတွင် စီးပွားရေးပညာရှင်အများစုက ငွေကြေး ဖောင်းပွမှုနှုန်း ၂ ရာခိုင်နှုန်းသည် အတိုးနှုန်း သုညအောက် ထိကျဆင်းမှုကို ရှောင်ကြဉ်နိုင်ရန်နှင့် ဈေးနှုန်းမြင့်တက်မှုအပေါ် ထိန်းချုပ်မှုတို့အကြား ဟန်ချက်ညီစေသည့်ပမာဏဟု သုံးသပ်ခဲ့ကြသည်။ ၂ ရာခိုင်နှုန်းဆိုသော “အခုအခံ” သည် “သုည” နှင့် အနိမ့်ဆုံးသောနှုန်းတွင် ရှိနေစေသဖြင့် အလွန်နည်းပါးသည်ဟုဆိုရမည်။ ဤ ပြဿနာကိုဖြေရှင်းရန် နည်းလမ်းများလည်း ရှိနေပါသည်။ ပထမနည်းလမ်းမှာ ရိုးရိုးရှင်းရှင်းပင်၊ ဗဟိုဘဏ်များက သတ်မှတ်ထားသော ငွေကြေးဖောင်းပွမှုနှုန်းကို တိုးမြှင့်ရန်ဖြစ်သည်။ စီးပွားရေးပညာရှင်တချို့သည် ဤလုပ်ဆောင်မှုမျိုးကို ဖြစ်နိုင်ခြေရှိသောကိစ္စတစ်ခုအ ဖြစ်အဆိုပြုခဲ့ဖူးသည်။ တခြားနည်းလမ်းတစ်ခုမှာ ငွေကြေးဖောင်းပွမှုကို သတ်မှတ်နှုန်းတစ်ခုအဖြစ်ဆိုသည် ထက် “အလားအလာရှိနိုင်ခြေအဆင့်” အဖြစ် သတ်မှတ်ရန် ဖြစ်သည်။ Brookings Institution မှ Ben Bernanke က အမေရိကန်ဗဟိုဘဏ်အနေဖြင့် အတိုးနှုန်းသုညအောက် သို့ ရောက်နိုင်ခြေရှိသော စီးပွားရေးအခြေအနေတွင် ယာယီအားဖြင့် “အဆင့်သတ်မှတ်ချက်” တစ်ခုခုထားရှိသင့်ကြောင်း ၂၀၁၇ ခုနှစ်က တင်ပြခဲ့ဖူးသည်။ တခြားသူများကမူ “ငွေကြေးဖောင်းပွမှု” သည် မှားယွင်းသော “ပစ်မှတ်” တစ်ခုဖြစ်ကြောင်း တစ်ညီတစ်ညွတ်တည်းဆိုကြသည်။ ငွေကြေးဖောင်းပွမှုအစား အနိမ့်ဆုံးဂျီဒီပီ (Nominal GDP) ကို “ပစ်မှတ်” ထားခြင်းက အားသာချက်များရှိကြောင်း ပြောကြသည်။ NGDP အပေါ် ပစ်မှတ်ထားသည့် ဗဟို ဘဏ်အနေဖြင့် ငွေကြေးသုံးစွဲမှုပမာဏကြောင့် လက်ခံနိုင်ဖွယ်ရှိသော စစ်မှန်သည့်ရလဒ်ရရှိအောင် တွန်းအားပေး နိုင်-မပေးနိုင်၊ ဒါမှမဟုတ် လက်ခံနိုင်ဖွယ်မရှိသော ငွေကြေးဖောင်းပွမှုတိုးလာခြင်းကို ဖြစ်စေနိုင်-မဖြစ်စေနိုင် တို့ကိုစောင့်ကြည့်ရန် မလိုအပ်ဟု ဆိုသည်။\nလျော့နည်းသော အတိုးနှုန်းများရှိရာ ကမ္ဘာကြီးနှင့် ပိုမိုလိုက်ဖက်သင့်လျော်သော ငွေကြေးဆိုင်ရာသတ် မှတ်ချက်တစ်ခုခုကို လက်ခံကျင့်သုံးရန်မှာ လက်ရှိကာလထက် ပိုကောင်းသောအချိန်မရှိတော့ပေ။ အစိုးရများအနေဖြင့် စီးပွားရေးကို ပြန်လည်အားကောင်းစေလိုသော ပေါ်လစီချမှတ်သူများ၏ဆန္ဒကို သက်သေပြခြင်းအားဖြင့် ယနေ့ပင် ခြေလှမ်းပြင်ဆင်သင့်ပြီး စီးပွားရေးကျဆင်းချိန်၌ “ရည်မှန်းပစ်မှတ်” ပြောင်းလဲမှုတစ်ခုခုသည် အမှန်တကယ် “လိုအပ်ချက်” ကို အားဖြည့်နိုင်မည်ဖြစ်သည်။ သို့သော် ရှေးရိုးဆန်သော ဗဟိုဘဏ်များကမူ နိုင်ငံရေးအရပံ့ပိုးကူညီမှုမပါဘဲ “ရည်မှန်းပစ်မှတ်များ” ကို ပြောင်းလဲရန်နှစ်မြို့မည်မဟုတ်ပေ။\nအမေရိကန်ဗဟိုဘဏ်က ဈေးနှုန်းတည်ငြိမ်မှုနှင့် အလုပ်ရရှိနှုန်းမြင့်မားမှုဆိုသည့် ယင်း၏အကောင်အထည်ဖော်ပိုင် ခွင့်နှစ်ခုအတွက်ဆိုခဲ့ပါ ရည်မှန်းပစ်မှတ်တစ်ခုခုသည် သင့်လျော်မှုရှိ-မရှိ အငြင်းပွားနေချိန်တွင် တခြားအရာများ ထက်ဈေးနှုန်းများ တည်ငြိမ်အောင်ဆောင်ရွက်နေသော ဥရောပ ဗဟိုဘဏ်အနေဖြင့်မူ လွတ်လပ်မှုအနည်းငယ်သာ ရှိနေသည်။ အစိုးရများအနေဖြင့် ယင်းတို့ကိုယ်ပိုင် တခြားရည်မှန်းပစ်မှတ်များ ချမှတ်ကောင်းချမှတ်နိုင်သည်။ ဗဟိုဘဏ်များသည် တရားဝင်ရည်မှန်းပစ်မှတ်ကို ပဓာနမထားဘဲ ယင်းတို့၏ Asset ဝယ်ယူမှုမှရရှိသည့် အကျိုးအာနိသင်ကို တိုးတက်အောင်ပြုလုပ်နိုင်သည်။ ငွေကြေးဆိုင်ရာပေါ်လစီသည် စီးပွားရေးကျဆင်းမှုကို ရင်ဆိုင်ကျော်လွှားရန်ဆိုသည့် “ဝန်ထုပ်” တစ်ခုတည်းကိုသာ သယ်ယူဖို့ လိုအပ်သည်မဟုတ်ချေ။ မက်ခရိုစီးပွားရေးပညာရှင်တို့သည် ဘဏ္ဍာရေးအကျပ်အတည်း မတိုင်ခင်ကဆိုလျှင် ကျဆင်းနေသော စီးပွားရေးကို ပြန်လည်မြှင့်တင်ရန်အတွက် အစိုးရချေးငွေလိုအပ်မှုကြောင်း ယုံကြည်မှုမရှိခဲ့ပေ။\nသို့သော် IMF ပြုလုပ်ခဲ့သော ၂၀၁၃ ခုနှစ်၊ လေ့လာဆန်းစစ်ချက်အရ ပထမဆုံးအနေဖြင့် ဘဏ္ဍာရေးရာလှုံ့ဆော်မှု သည် စီးပွားရေးအကျပ်အတည်းများကိုရင်ဆိုင်ရာ၌ အရေးပါသော “လက်နက်” ဖြစ်ကြောင်း ထွက်ပေါ်ခဲ့သည်။ ဒုတိယအနေဖြင့် စီးပွားရေးကျဆင်းချိန် ချေးငွေရယူရသည့်အတွက် ငွေကြေးကုန်ကျစရိတ်မှာ ယခင်က ထင်မြင်ယူဆထားသည်ထက် သိသိသာသာ လျော့နည်းနိုင်ကြောင်း တွေ့ရှိခဲ့သည်။ သို့သော် ဘဏ္ဍာရေးရာလှုံ့ဆော်မှုကို မည်သို့အသုံးချမည်လဲဆိုသည့် မေးခွန်းကျန်ရှိနေသေးသည်။\nအဆိုး . . . အဆိုးတွေချည်းပဲဟု ပြင်းပြင်းထန်ထန်မမြင်ပါနှင့်။\nနိုဘယ်ဆုရစီးပွားရေးပညာရှင် Milton Friedman က ငွေကြေးပုံနှိပ်ခြင်းသည် စီးပွားရေးအားကောင်းစေဖို့ပံ့ပိုးပေးရန် ဘယ်သောအခါမျှ ပျက်ကွက်မည်မဟုတ်ကြောင်း ပြောခဲ့သည်။ စင်စစ်အားဖြင့် ကိစ္စတိုင်းအတွက် ပိုမိုထူးခြားသော “အမြစ် မြေလှန်ပြောင်းလဲလိုသည့်ဝါဒ” ကျင့်သုံးဖို့ရာတွင် ဖြစ်နိုင်ခြေထာဝရရှိနေသည်။ လိုအပ်လာမည်ဆိုပါက ဗဟိုဘဏ်အနေဖြင့် စီးပွားရေးနယ်ပယ်အတွင်း အသစ်စက်စက်ငွေစက္ကူများကို ရဟတ်ယာဉ်ဖြင့် ကြဲချနိုင်ကြောင်း Milton က (အရွှန်းဖောက်) ပြောဆိုခဲ့သည်။ အစိုးရများအနေဖြင့် ဗဟိုဘဏ်များကိုယ်တိုင် ငွေကြေးထုတ်ဝေမှုကို စီမံခန့်ခွဲနိုင်စေရန် လုပ်ပိုင်ခွင့်လွှဲအပ် ပေးနိုင်သည်။\nလူအများသည် ဗဟိုဘဏ်တွင် (လက်ရှိတွင်မူ ဘဏ်များကသာ ရရှိနေသည့်အခွင့်အရေးဖြစ်သော) ငွေကြေးတိုက်ရိုက် အပ်နှံရန်မှာလည်း ဖြစ်နိုင်ခြေရှိကောင်းရှိနိုင်သည်။ Vanderbilt University မှ Morgan Ricks နှင့် လုပ်ဖော်ကိုင်ဖက်များ၏ မကြာမီကထုတ်ဝေသော စာတမ်းတစ်ခုတွင် စားသုံးသူများ၏ဘဏ်လုပ်ငန်းဆိုင်ရာ ကိစ္စများနှင့် ဘဏ္ဍာရေးရာတည်ငြိမ်မှုတို့ တိုးတက်ရန်အတွက် ထိုကဲ့သို့သော ပြုပြင်ပြောင်းလဲမှုတစ်ခုခုကို အဆိုပြုခဲ့ကြသည်။ အတိုးနှုန်းသုညသို့ရောက်ရှိချိန်တွင် ဗဟိုဘဏ်အနေဖြင့် အသစ်ဖော်ထုတ်ထားသောငွေကြေးကို အများပြည်သူထံဖြန့်ချိရန်အတွက် ထိုငွေစာရင်းများကို အသုံးပြုနိုင်ပေမည်။\nဗဟိုဘဏ်ငွေစာရင်းများနှင့် ဗဟိုဘဏ်ငွေကြေးများကြောင့် ဗဟိုဘဏ်အကြီးအကဲများအနေဖြင့် အတိုးနှုန်းကို သုညအောက် အနုတ်ပြသည်အထိ လျှော့ချကောင်း လျှော့ချနိုင်မည်ဖြစ်သည်။ ယေဘုယျအားဖြင့် ဗဟိုဘဏ်များက အတိုးနှုန်းကို သုညအောက်အထိ မလျှော့ချ ခြင်းမှာ အပ်နှံငွေကြေးများ ပြန်လည်ထုတ်ယူသွားကြမည်ကို စိုးရိမ်သောကြောင့် ဖြစ်သည်။ သို့သော် ငွေသားနေရာတွင် အီလက်ထရွန်နစ်ငွေကြေးကို အစားထိုးသည့် အမြစ်မြေလှန်ပြောင်းလဲမှုကလည်း ဆိုခဲ့ပါပြဿနာကို ဖြေရှင်းနိုင်လိမ့်မည်ဖြစ်သည်။ တစ်ဖက်တွင် ဘဏ်ရှိငွေ စာရင်းများမှ ငွေကြေးများကို ရယူခြင်းကြောင့် မလိုလားအပ်သော ဆက်တွဲဖြစ်ရပ်များ ပေါ်ပေါက်လာနိုင်သလို လူအများကြိုက်နှစ်သက်မှုလည်း မရှိနိုင်ပေ။\nUniversity of Warwick မှ Roger Farmer က စတော့အညွှန်းကိန်းများအပါအဝင် Asset များ၏ ဈေးနှုန်းများ တည်ငြိမ်မှုမှတစ်ဆင့် Animal Spirits ကို အထိရောက်ဆုံးစီမံခန့်ခွဲနိုင်သည်ဟု ထင်မြင်ယူဆသည်။ (နာမည်ကျော်ဗြိတိသျှစီးပွားရေးပညာရှင် John Maynard က မရေရာမသေချာသော အခြေအနေများတွင် ပြုလုပ်သော ငွေကြေးနှင့်ဝယ်ယူမှုဆိုင်ရာ ဆုံးဖြတ်ချက်များနှင့်ပတ်သက်၍ ရှင်းပြရန်အသုံးပြုခဲ့သည့် ဝေါဟာရတစ်ခုဖြစ်သည်။ ယင်းကို “လူသား၏စိတ်ခံစားမှု” အဖြစ် လည်းဖော်ပြကြသည်။) တခြားနည်းလမ်းမှာ ကုန်ပစ္စည်း နှင့် ဝန်ဆောင်မှုကဲ့သို့သော စီးပွားရေးရင်းမြစ်များနှင့်အတူမခိုင်ကျည်သည့် ဈေးကွက်များ တည်ငြိမ်စေရန်ရည်ရွယ်ပြီး စီကျူရတီများ ဝယ်ယူရန်နှင့် ရောင်းချရန်အတွက် အာဏာပိုင်ဓနငွေကြေးရန်ပုံငွေအဖွဲ့ (Sovereign Wealth) တစ်ခုတည်ထောင်နိုင်သည်။\nစီးပွားရေးအကျပ်အတည်းများသည် စီးပွားရေးဆိုင်ရာရင်းမြစ်များ အလဟဿမဖြစ်အောင် ထိန်းသိမ်း ရန်အတွက် ငွေကြေးသုံးစွဲမှု အလွန်အမင်းလျော့နည်းချိန်တွင် ဖြစ်လေ့ရှိသည်။ စီးပွားရေးပညာရှင်များသည် အနာ ဂတ်ကာလစီးပွားရေးကျဆင်းချိန်တွင် ကျိန်းသေနီးပါးဖြစ် နေနိုင်သည့် အတိုးနှုန်းသုညဖြစ်နေချိန်၌ ငွေကြေးသုံးစွဲမှုအားပေးမြှင့်တင်မည့်၊ စီးပွားရေးအကျပ်အတည်းမှ လွတ်မြောက်စေမည့် နည်းလမ်းများကိုစဉ်းစားရင်း လွန်ခဲ့သောဆယ်နှစ်ကို ကုန်ဆုံးခဲ့ကြသည်။ သို့သော် အလားအလာကောင်းသော ထိုနည်းလမ်းများကို ကျယ်ကျယ်ပြန့်ပြန့် စမ်းသပ်ထားခြင်းမရှိပေ။ မစ္စတာအာဘဲ့က ဂျပန်တွင် ပြုလုပ်ခဲ့ပြီးသော နည်းလမ်းများသည်လည်း အဖြူ-အမည်းမသဲကွဲသောရလဒ်များ ထွက်ပေါ်ခဲ့သည်။ သို့ရာတွင် နောင်ဖြစ်လာမည့် စီးပွားရေးအကျပ်အတည်းကို ရဲရင့်ပြတ်သားမှု၊ ပူးပေါင်းဆောင်ရွက်မှုတို့ဖြင့် တုံ့ပြန်ရင်ဆိုင်ရန် လိုအပ်သည်။ တစ်နည်းပြောရလျှင် နိုင်ငံရေးအရဆုံးဖြတ်ချက်များပေါ်တွင်လည်း မူတည်နေသည်။ သို့ သော် စီးပွားရေးအကျပ်အတည်းကို ရင်ဆိုင်မည့် နည်းလမ်းများသည် တခြားအချိန်ကထက် ပိုမိုများပြားနေပါက နိုင်ငံရေးသမားများအနေဖြင့် စီးပွားရေးရာမူဝါဒကောင်း တစ်ခုထွက်ပေါ်လာရန် ပါတီ၏အကန့်အသတ်ကို ကျော်လွန်ပြီး ပူးပေါင်းဆောင်ရွက်ဖို့ စိတ်အားထက်သန်မှု အလွန်နည်းပါးလိမ့်မည်။\nလာမည့်စီးပွားရေးအကျပ်အတည်း . . . တစ်မူကွဲပြားလိမ့်မည်။\n၁၉၃၀ ပြည့်လွန်နှစ်များဆီက အမေရိကမှစတင်ခဲ့သော ကမ္ဘာ့စီးပွားပျက်ကပ်တွင် စီးပွားရေးမတည်ငြိမ်မှုနှင့်ပတ်သက်သည့် ဟန်ချက်ကို နိုင်ငံတစ်နိုင်ငံမှ တခြားတစ်နိုင်ငံ ဆီသို့ “ရွှေ” ပြောင်းရွှေ့မှုနှင့် တိုင်းတာခဲ့ကြသည်။ လက်တွေ့တွင်မူ ထို “ရွှေ” မှာ အနည်းနှင့်အများဆိုသလို အမှန်တကယ် နေရာပြောင်းရွှေ့ခြင်းမရှိပေ။ ဗဟိုဘဏ်အများစုသည် ယင်းတို့၏ရွှေများကို အင်္ဂလန်ဘဏ် (Bank of England) ၏ လုံခြုံရေးအဆင့်မြင့်အလုံပိတ်အခန်းများအတွင်း၌ သိမ်းဆည်းထားကြသည်။\nကမ္ဘာကြီးအနေဖြင့် စီးပွားရေးအကျပ်အတည်းဒဏ်ကို ထပ်မံခံစားရနိုင်ခြေရှိနေပြန်ပြီဖြစ်သည်။ အကယ်၍ ထိုအကျပ်အတည်းသာ ကပ်ဘေးအသွင် ဖြစ်လာမည်ဆိုလျှင် ယင်းသို့ဖြစ်ရခြင်းမှာ အခက်အခဲမှ ရုန်းထွက်နိုင်စေမည့် စိတ်ကူးစိတ်သန်းတို့ နည်းပါးမှုကြောင့် မဟုတ်ချေ။ နိုင်ငံရေးသမားတို့သည် စီးပွားရေးနယ်ပယ်အ တွင်း ငွေကြေးမြောက်မြားစွာစီးဝင်စေမည့် နည်းလမ်းပေါင်းများစွာအနက်တစ်ခုခုကို ရွေးချယ်ရန် စိတ်အားမ ထက်သန်သောကြောင့်၊ ဒါမှမဟုတ် မရွေးချယ်နိုင်သောကြောင့်သာဖြစ်ပေမည်။ ဝမ်းနည်းစရာကောင်းစွာပင်၊ ထိုကဲ့သို့အနေအထားမှာလည်း ဖြစ်နိုင်ခြေအလွန်များလျက်ရှိသည်။ သို့ဆိုလျှင်တောင် ဖြစ်ပေါ်လာမည့် အ ကျပ်အတည်းသည် ကပ်ဘေးကြီးလုံးလုံးလျားလျားဟု မဆိုစကောင်းပေ။ ရုန်းကန်နေရသော နိုင်ငံများအနေဖြင့် ယင်းတို့၏ကံကြမ္မာကို လွန်ခဲ့သောနှစ်နှစ်ဆယ်က ဂျပန်ကဲ့သို့ပင် သွေးအေးအေးဖြင့် လက်ခံကောင်းလက်ခံမည် ဖြစ်သည်။ သို့သော် ကမ္ဘာ့စီးပွားရေးက ယင်းအပေါ်ပိလာမည့် သည်းမခံနိုင်လောက်သောဖိအားကို ကမ္ဘာ့ “ပထဝီ နိုင်ငံရေးရာ အင်အား” ဘက်ဆီသို့ မည်သို့ပြောင်းရွှေ့နေရာ ချမည်ဆိုသည်ကို စဉ်းစားရန်မှာ အလွန့်အလွန်လွယ်ကူသည်။ အရေးအကြီးဆုံးမှာ မကြာမီကပင် အာရုံစိုက်လာရသည့် “ဘဏ္ဍာရေးအကျပ်အတည်း” ဆိုသည့် အရာပင်။\n“အကျပ်အတည်းများ” ဟူသည် နိုင်ငံရေးအရ “အဆိပ်သင့်စေမည့်အရာများ” ဖြစ်သည်။ မဲဆန္ဒရှင်များကို အတွေးအခေါ် အစွန်းရောက်များက ပိုမိုဆွဲဆောင်နေကြပြီး နိုင်ငံရေးအရ စုစည်းပေါင်းစပ်မှုများလည်း ပိုမိုအားပျော့ လာသည်။ ယနေ့ကမ္ဘာကြီးတွင် ဆိုခဲ့ပါအချက်များကို ပံ့ပိုးမည့်သက်သေသာဓကများ ပြည့်လျှမ်းလျက်ရှိနေသည်။ ဂရိ၊ အီတလီနှင့် ပိုလန်ကဲ့သို့ တချို့နိုင်ငံများတွင် အမြစ်မြေလှန်ပြောင်းလဲသွားမည့်ပါတီများက “အစိုးရ” ဖြစ်လာမည့်လမ်းကြောင်းကို တွေ့ရှိထားကြပြီးဖြစ်သည်။ တခြားနိုင်ငံအများအပြားတွင်လည်း ဩဇာရှိရှေးရိုးဝါဒီ ပါတီများသည် ပြည်သူလူထုအမြင်ကို ပြောင်းလဲရန်၊ ဒါမှမဟုတ် စိန်ခေါ်မှုများကို ရှောင်ကြဉ်ရန်အတွက် ပိုမို အစွန်းရောက်စွာ တုံ့ပြန်ခဲ့ကြပြီးဖြစ်သည်။\nအားအင်ချည့်နဲ့သော အစိုးရများအနေဖြင့် စီးပွားရေးအကျပ်အတည်းကို အောင်မြင်စွာတုံ့ပြန် နိုင်ရန်လိုအပ်သော ပေါ်လစီများကို ပြဋ္ဌာန်းရန်ယေဘုယျအားဖြင့် ခက်ခဲစွာရုန်းကန်ရလိမ့်မည်။ အစွန်းရောက်သော၊ ပြည်သူလူထုအကျိုးကို ရှေးရှုသော အစိုးရများသည် အကျပ်အတည်းကာလအတွင်း ကမ္ဘာ့စီးပွားရေးကို အတူတကွထောက်ကူခဲ့သည့် သက်တမ်းရှည်ကြာဓလေ့ထုံးတမ်းများအပေါ် နက်နက်နဲနဲ တာဝန်ခံမှုလည်း ရှိပုံမရပေ။ စက်မှုထိပ်သီးနိုင်ငံများအဖွဲ့ (G20) ၏ အဖွဲ့ဝင်နိုင်ငံများအနေဖြင့် ၁၉၃၀ ပြည့်လွန်နှစ်များဆီက အစိုးရတို့လုပ်ဆောင်ခဲ့သလို “သွင်းကုန်အပေါ်စည်းကြပ်သည့် အခွန်” အကန့်အသတ်များလက်မလျှော့ရန် ကတိပြုခဲ့ကြပြီး တာဝန်ခံမှုကိုယ်စီ ကျယ်ကျယ်ပြန့်ပြန့် စွဲကိုင်ထားကြသည်။ သို့သော် လက်ရှိတွင် အကျပ်အတည်းမဖြစ်ပေါ်ခင်ကပင် ပထဝီနိုင်ငံရေးအရ အပြန်အလှန်နားလည်မှုနှင့် ငြိမ်းချမ်းသောဆက်ဆံရေးတို့မှာ တစ်စတစ်စလျော့ပါး လာနေပြီ ဖြစ်သည်။\n၁၉၃၀ ပြည့်လွန်နှစ်များဆီက သင်ခန်းစာများ\nနိုင်ငံအများစု၏ “ကြိုတင်ပြင်ဆင်မှုမရှိသောအခြေအနေ” ကို “ယခင့်ယခင်ကထက် ပိုအရေးကြီးသော နိုင်ငံအချင်းချင်း ပူးပေါင်းဆောင်ရွက်မှုသည် ယခုအခါ ပိုပြီးရှင်း လင်းပြတ်သားမှုမရှိပါ” ဟု အဓိပ္ပာယ်ဖွင့်နိုင်သည်။ နိုင်ငံတစ်နိုင်ငံအနေဖြင့် စီးပွားရေးအကျပ်အတည်းကို ရင်ဆိုင်ဖို့ရာ ရွေးချယ်စရာနှစ်မျိုးရှိသည်။ ပထမတစ်မျိုးမှာ ယင်း အနေဖြင့် ငွေကြေးသုံးစွဲမှုမြင့်တက်လာအောင် ဘဏ္ဍာရေး လှုံ့ဆော်အားပေးမှုပြုလုပ်နိုင်သည်။ ဤသို့ပြုလုပ်ခြင်းကြောင့် လူအများအနေဖြင့် နိုင်ငံရပ်ခြားမှကုန်ပစ္စည်းနှင့် ဝန်ဆောင်မှုများကို ဝယ်ယူကြသဖြင့် အကျိုးရလဒ်တချို့မှာ နိုင်ငံရပ်ခြားသို့ မလွှဲသာမရှောင်သာ ရောက်ရှိသွားနိုင်သည်။ နောက်တစ်မျိုးမှာ နိုင်ငံ့ငွေကြေးကိုတန်ဖိုး လျှော့ချပြီး နိုင်ငံရပ်ခြားမှ သုံးစွဲကုန်ကျစရိတ်ကို မိမိနိုင်ငံ၏ပြင်ပသို့ တွန်းထုတ်နိုင်သည်။ လာမည့်အကျပ်အတည်းကြောင့်ဖြစ်ပေါ်လာမည့် အကြီးမားဆုံးအခက်အခဲများတွင် ငွေကြေးသုံးစွဲမှုအတွက် “နိုင်သူအပြတ်-ရှုံးသူ အဆုံး” ဆိုသည့် အနေအထားကို အစိုးရများ ရင်ဆိုင်ရနိုင်သည် ဆိုသည့်အချက်လည်း ပါဝင်သည်။ နိုင်ငံအတွင်း ငွေကြေးပိုမို “ဖန်တီး” ရန်အတွက် နည်းပညာနှင့် နိုင်ငံရေးဆိုင်ရာအခက်အခဲများကို မကျော်လွှားနိုင်လျှင် အစိုးရများအနေဖြင့် နိုင်ငံခြားမှ ငွေကြေးရယူရန် ဆုံး ဖြတ်ကောင်းဆုံးဖြတ်နိုင်သည်။ ထိုစိုးရိမ်မှုမှာ စီးပွားဖွံ့ ဖြိုးပြီး နိုင်ငံအများစုတို့ “ရွှေစံချိန်စံနှုန်း” အပေါ် “စွဲကပ်” နေချိန်ဖြစ်သည့် ၁၉၃၀ ပြည့်လွန်နှစ်များဆီက အခက်အခဲကာလဆီသို့ ပြန်ပြောင်းသတိရစေသည်။\nခေတ်သစ်ကမ္ဘာကမူ ယခင်အခြေအနေနှင့် နှိုင်းယှဉ်လျှင် အလွန်ဆိုးရွားပြင်းထန်သော စီးပွားရေးအ ကျပ်အတည်းများ ဖြစ်ပွားလိမ့်မည်မဟုတ်ပေ။ သို့သော် အတိုးနှုန်းသုညနီးပါး လျော့ကျချိန်နှင့်တစ်ပြိုင်တည်း အစိုးရတို့ ချေးငွေရယူရန်ခက်ခဲလျှင် စီးပွားရေးမှာ “ရွှေကိုစံချိန်စံမှတ်” ပြုသောကာလက အခြေအနေများနှင့် တွေ့ကြုံရနိုင်သည်။ ငွေကြေးဖလှယ်နှုန်းနှင့်ပတ်သက်ပြီး အားပြိုင်မှုဖြစ်ပေါ်စေသည့် စီးပွားရေးအကျပ်အတည်းတစ်ခုကို စိတ်ကူးကြည့်ရန်မှာ လွယ်ကူသည့်ကိစ္စဖြစ်သည်။ ဘဏ္ဍာရေးအကျပ် အတည်းကာလအလွန်တွင် တရုတ်က ယင်း၏ငွေကြေးတန်ဖိုးကို အမေရိကန်ဒေါ်လာတန်ဖိုးနှင့်ချိတ်ဆက်ပြီး ပုံသေသတ်မှတ် (Peg) ခဲ့သည်။ ယင်းအတွက် ရလဒ်အနေဖြင့် အမေရိကန်တို့သည် တရုတ်ကုန်ပစ္စည်းများအတွက် နှစ်စဉ်ဒေါ်လာဘီလီယံ ပေါင်းရာနှင့်ချီပြီး သုံးစွဲခဲ့ကြရသည်။ ထိုပမာဏမှာ တရုတ်အိမ်ထောင်စုများ အမေရိကန်ပစ္စည်းတို့အတွက် သုံးစွဲကြသည်ထက် မြောက်မြားစွာပိုသည်။ ယင်းသို့ဖြစ်ရပ်မှာ အလုပ်လက်မဲ့နှုန်းမြင့်မားပြီး စီးပွားအားပျော့ချိန်တွင် အမေရိကန်တို့၏ ဝယ်လိုအားကနိုင်ငံရပ်ခြားသို့ သိသာထင်ရှားစွာ စီးဆင်းမှုဖြစ်သည်။\nကမ္ဘာတစ်ဝန်း ဘဏ္ဍာရေးအကျပ်အတည်းဖြစ်ပွားစဉ်ကာလတွင် ကမ္ဘာ့စီးပွားပျက်ကပ်ကြီး၏ ဆက်တွဲ ဆိုးကျိုးများနှင့် အလားတူသော ပထဝီနိုင်ငံရေးအကျိုးဆက်များ ဖြစ်ပေါ်လာမည်ကို စီးပွားရေးပညာရှင်အမြောက်အမြားက စိုးရိမ်ခဲ့ကြသည်။ သို့သော် ထိုသို့စိုးရိမ်ခဲ့သည့် ဖြစ်ရပ်များမဖြစ်ပွားခဲ့ပေ။ တစ်ကမ္ဘာလုံးတွင် နိုင်ငံရေးအခြေအနေများ ပြောင်းလဲခဲ့ပြီးဖြစ်သော်လည်း တရုတ်နိုင်ငံတွင် ဂလိုဘယ်လိုက်ဇေးရှင်းကိုမုန်းတီးသူက ဦးဆောင်နေသည်။ လက်ရှိကမ္ဘာ့စီးပွားရေးအပေါ် အကြီးမားဆုံး ခြိမ်းခြောက်မှုကြီးမှာ “နိုင်ငံရေး” ပင်ဖြစ်သည်။ စီးပွားရေးအကျပ်အတည်းသစ်ဖြစ်ပေါ်လာချိန်တွင် နိုင်ငံရေးက အထိမခံနိုင်သော တုံ့ပြန်မှုတစ်ခုခုလုပ်ဆောင်မည့် အနေအထားဖြင့် ဝင်ရောက်လာနိုင်ပေသည်။ကြွဆတ်ဆတ်နိုင်သော တရုတ်အစိုးရသည် အကျပ်အတည်းသစ်ကို ဖြေရှင်းမည့်တာဝန်အားမျှတစွာယူမည်မဟုတ်ကြောင်း သက်သေပြကောင်းပြနိုင်လိမ့်မည်။ ယူရိုဒေသမှာ အ ကြွေးပြဿနာပေါက်ကွဲမှုအသစ်ကို ရင်ဆိုင်ဖို့ အင်အားချည့်နဲ့နေသေးသည်။ အမေရိကန်သမ္မတ၏ဆန္ဒမှာ တစ်စုတစ်စည်းတည်း ပေါင်းစုထားသည့် ကမ္ဘာ့စီးပွားရေးကို တစ်စစီဖြိုဖျက်ရန်၊ စီးပွားရေးနှင့်ပတ်သက်ပြီး အမျိုး သားရေးရှေးရှုဝါဒကိုင်စွဲမည့် အလွန်အန္တရာယ်များသောကာလဆီသို့ ကူးပြောင်းရန်နှင့် ကမ္ဘာတစ်ဝန်းမှ ဝင်ငွေများကို အကြီးအကျယ်ရိုက်ချိုးသောအဖြစ်ကို ဖြေရှင်းရန်တို့ ဖြစ်သည်။\nဆိုခဲ့ပါအချက်များ တစ်ခုတလေမျှ မဖြစ်ပွားဖို့လိုအပ်သည်။ ဤသည်တို့မှာ ကမ္ဘာအနှံ့ငွေကြေးသုံးစွဲမှု နှင့်ပတ်သက်လျှင် ဖွံ့ဖြိုးတိုးတက်မှုအနည်းငယ်မျှသာ ကျဆင်းဦးတော့ မရှောင်လွှဲနိုင်သည့်ဆက်တွဲဖြစ်ရပ်များလည်း ဖြစ်ကြသည်။ သို့သော် ကမ္ဘာကြီးက စီးပွားရေးသံသရာစက်ဝန်းအတက်-အကျကို သိမ်မွေ့ယဉ်ပါးအောင် သင်ယူခဲ့ပြီးဖြစ်သည်။ စီးပွားရေးပညာရှင်များနှင့် နိုင်ငံရေးသမားတို့သည် ထိပ်တိုက်တွေ့မည့်စိန်ခေါ်မှုများကို တုံ့ပြန်ရန် ကျိန်းသေပါးနပ်ကြပြီးဖြစ်သည်။ မသိရသေးသည့်အရာမှာ ကမ္ဘာ့ခေါင်းဆောင်တို့တွင် ပထဝီနိုင်ငံရေးကြောင့် ကသောင်းကနင်းဖြစ်မှုကို ရှောင်လွှဲနိုင်ရန်အတွက် အလွန်လိုအပ်သည်တို့ကိုဆောင်ရွက်နိုင်မည့် လုံလောက်ပြည့်စုံသော ယုံကြည်မှု၊ တာဝန်ခံမှုတို့ ရှိ-မရှိဆိုသည်ပင်။


ပါရီမြို့တွင်ဆန္ဒပြနေသော COVID-19 ဂျက်ဘစ်နှင့်ကျန်းမာရေးဖြတ်သန်းမှုများကြောင့်အကြမ်းဖက်ဆန္ဒပြမှုများဖြစ်ပွားခဲ့သည် ပြင်သစ်ခရီးသွားသတင်း\nပင်မစာမျက်နှာ » ရေးသားချက်များ » နိုင်ငံတကာ itor ည့်သည်သတင်း » ပြင်သစ်ခရီးသွားသတင်း » ပါရီမြို့တွင်ဆန္ဒပြနေသော COVID-19 ဂျက်ဘစ်များနှင့်ကျန်းမာရေးဖြတ်သန်းမှုများကြောင့်အကြမ်းဖက်အဓိကရုဏ်းများဖြစ်ပွားခဲ့သည်\nBreaking ခရီးသွားသတင်းများ • စီးပွားရေးခရီးသွားသတင်းများ • ဥရောပခရီးသွားသတင်း • ပြင်သစ်ခရီးသွားသတင်း • အစိုးရရေးရာ • ကနျြးမာရေးသတင်းများ • လူ့အခွင့်အရေးသတင်း • နိုင်ငံတကာ itor ည့်သည်သတင်း • အခြား • လုံခွုံမှု • ခရီးသွားသတင်း • ခရီးသွား Destination Update ကို • ခရီးသွားသတင်းများ • Travel ကြေးနန်းသတင်းများ • လူကြိုက်ရေစီးကြောင်းသတင်းများ\nပါရီမြို့တွင်ဆန္ဒပြနေသော COVID-19 ဂျက်ဘစ်များနှင့်ကျန်းမာရေးဖြတ်သန်းမှုများကြောင့်အကြမ်းဖက်အဓိကရုဏ်းများဖြစ်ပွားခဲ့သည်\nပါရီတွင်မဖြစ်မနေ COVID-19 တံငါသည်များနှင့်ကျန်းမာရေးဖြတ်သန်းမှုများကြောင့်အကြမ်းဖက်အဓိကရုဏ်းများဖြစ်ပွားခဲ့သည်\n"ဒီဖြတ်သန်းမသွားရ!" Nantes ရှိစီရင်စုအဆောက်အအုံကို ၀ ိုင်းဝန်းဆန္ဒပြသူများ၏ရွတ်ဆိုသံများဖြစ်သည်။\nပြင်သစ်တစ်ခွင်လုံးဆန္ဒပြမှုများသည် Bastille နေ့တွင်ဖြစ်ပွားခဲ့သည်။\nထောင်ပေါင်းများစွာသောဆန္ဒပြသူများသည်ဆန့်ကျင်ဆန္ဒပြရန်ပါရီမြို့လမ်းများသို့ခေါ်ဆောင်သွားခဲ့သည် ပြင်သစ်အစိုးရရဲ့ဆုံးဖြတ်ချက် Coronavirus ကာကွယ်ဆေးကိုကျန်းမာရေးလုပ်သားများအတွက်မဖြစ်မနေလုပ်ရန်နှင့်အရက်ဆိုင်များ၊ စားသောက်ဆိုင်များ၊ ရုပ်ရှင်ရုံများနှင့်အခြားအများပြည်သူပိုင်နေရာများသို့သွားရန်ကျန်းမာရေးဖြတ်သန်းမှုကိုပြုလုပ်ရန်။\nတစ်နိုင်ငံလုံးအနှံ့အပြားဆန္ဒပြမှုများသည်ပြင်သစ်တော်လှန်ရေးမှစတင်ခဲ့သည့်နာမည်ဆိုးဖြင့်ကျော်ကြားသောပါရီထောင်ထဲတွင် ၁၇၈၉ မုန်တိုင်းကျရောက်သည့်နှစ်ပတ်လည်နေ့ Bastille နေ့တွင်ဖြစ်ပွားခဲ့သည်။ ပါရီတွင်ရဲများသည်ဆန္ဒပြသူများကိုနှိမ်နင်းရန်မျက်ရည်ယိုဗုံးများအသုံးပြုခဲ့သည်။\nဗုဒ္ဓဟူးနေ့တွင်ပြင်သစ်နိုင်ငံတစ်ဝန်းတွင်ဆန္ဒပြမှုများဖြစ်ပွားခဲ့ပြီးပါရီရှိရဲများနှင့်ရဲများအကြားပြင်းထန်သောတိုက်ပွဲများဖြစ်ပွားခဲ့သည်။ ရဲများကဆန္ဒပြသူများအားမျက်ရည်ယိုဗုံးများဖြင့်ကျောက်တုံးများနှင့်ပုလင်းများပစ်။ ပါရီရှိဆောက်လုပ်ရေးပစ္စည်းများကိုမီးရှို့ဖျက်ဆီးခဲ့ပြီးပြင်သစ်နိုင်ငံတစ်ဝှမ်းရှိအစိုးရအဆောက်အအုံများကို ၀ င်ရောက်စီးနင်းခဲ့သည်။ သမ္မတ Emmanuel Macron ၏ COVID-19 ဆန့်ကျင်ရေးလှုပ်ရှားမှု.\nပါရီတွင်မျက်မြင်သက်သေများ၏ရိုက်ကူးချက်အရမျက်ရည်ယိုဗုံးများမှထွက်ပြေးလာသူများကိုရဲများကဆန္ဒပြမှုများကိုဖြိုခွဲရန်ရဲများကိုနေရာချထားခဲ့သည်။ အဓိကမြို့ကြီးများကိုဆန္ဒပြသူများနှင့်ရဲများကပိတ်ဆို့ထားသည်ကိုတွေ့မြင်နိုင်သည်။ အဖြစ်အပျက်တစ်ခုတွင်စားသောက်ဆိုင်တစ်ဆိုင်အနီး၌မျက်ရည်ယိုဗုံးတစ်ဘူးသည်ပျက်ကျသွားရာညစာစားသူများသည်အတွင်း၌ပိုမိုချောမောစေသည်။\nလူမှုရေးမီဒီယာများတွင်ဆန္ဒပြမှုများနှင့် ပတ်သက်၍ #PassSanitaire နှင့် #VaccinObligatoire တို့ပါ ၀ င်သည်။ မက်ခရို၏တနင်္လာနေ့ကကျန်းမာရေးစောင့်ရှောက်မှုအလုပ်သမားများသည် COVID-19 အားကာကွယ်ဆေးထိုးရန်စက်တင်ဘာ ၁၅ ရက်တွင်သို့မဟုတ်အလုပ်ပြုတ်ရမည်ဟုကြေငြာခဲ့သည်။\nသေးငယ်သောဆန္ဒပြမှုများသည်မြို့၏အခြားနေရာများတွင်ဖြစ်ပွားခဲ့ပြီးအချို့အုပ်စုများသည် Place de Clichy တွင်စုရုံးခဲ့ကြသည်။\nပြင်သစ်ဒေါသသည်ပဲရစ်အတွက်သာမဟုတ်ပါ။ နိုင်ငံတစ်ဝှမ်းမှဗွီဒီယိုများသည်တောင်ဘက်ရှိတူလ် ၀ စ်နှင့်မာဆေးတို့၊ အရှေ့တောင်ဘက်ရှိ Haute-Savoie နှင့်အနောက်ဘက်ရှိ Nantes တို့တွင်ဆန္ဒပြမှုများကိုပြသသည်။\nCorsica တွင်လည်းဆန္ဒပြပွဲများကျင်းပခဲ့ပြီး COVID-19 ကာကွယ်ဆေးထိုးခြင်းအပေါ်တစ် ဦး ချင်းလွတ်လပ်ခွင့်အပေါ်တိုက်ခိုက်မှုတစ်ခုအဖြစ်ဆုံးဖြတ်ချက်ချခြင်းကိုလူများကန့်ကွက်ရန်စုရုံးခဲ့ကြသည်။\nအွန်လိုင်းသတင်းများအရပြင်သစ်နိုင်ငံတောင်ပိုင်း Perpignan တွင်လူ ၁၀၀၀ ကျော်ချီတက်ခဲ့ကြသည်။


ဖွဲတစ်ဆုပ်… | Myanmar Gazette News Media Forum Network\nCreative Writing » ဖွဲတစ်ဆုပ်…\t36\nPosted by ဦးကျောက်ခဲ on Aug 15, 2016 in Creative Writing, Drama, Essays.., My Dear Diary, News | 36 comments\nဒီရက်ပိုင်း ဟောင်ကောင်ရာသီဥတုကလည်း မိုးကလေးတစိုစိုဆိုတော့ အားကစားသမားများအကြိုက်ပေါ့ခင်ဗျာ ။ ဦးကျောက်ခဲလည်း ဇိမ်ကလေးနဲ့ ကော်ဖီသောက်ရင်း ငယ်ဘဝကို လွမ်းမိပါရဲ့ ။ အပင်ပန်းဆုံးနဲ့ အပျော်ဆုံးအချိန်ကို ပြောပါဆိုရင်တော့ ဘူမိကျောင်းတော်သားဘဝပါပဲ ။ ကျောင်းပြီးလို့ ကိုယ့်ဘဝနဲ့ကိုယ် နိမ့်တုံ မြင့်တုံ အခြေအနေစုံကို ဖြတ်သန်းနေကြပေမယ့် ကျောင်းနေဘက်ချင်း အဆက်အသွယ်မပြတ်သလို မေတ္တာလည်း မပျက်ကြပါဘူး ။ ငယ်နုစဉ်က လက်သီးထိုးဖော် ရန်ဘက်တွေလည်း အခုအသက်အရွယ်ရောက်တော့ လည်ပင်းဖက်လို့ ကာရာအိုကေရောက်ကုန်တဲ့ မောင်တွေချည်းပဲ ။ သမီး သား ဇနီးမယားနဲ့ လင့်ဝတ္တရားကျေပွန်ကြသူတွေဆိုတော့ အုံးစားလို့ ခေါင်းမွေးပြောင်တဲ့ကောင်ကပြောင် ၊ ဆံဖြူသွားကျိုးဖြစ်တဲ့ကောင်ကဖြစ် နဂိုရည်ပျက်ယွင်းလို့ ငယ်ရုပ်လေး မပေါ်တပေါ်တွေ ဖြစ်ကုန်ကြပါပြီ ။ ထို့အတူ ဦးကျောက်ခဲတို့ရဲ့ ငယ်ဆရာတွေလည်း အနတ္တ အစိုးမရလို့ ဇရာရဲ့အလိုတော်အတိုင်း အတော်လေး အိုမင်းရင့်ရော်လို့ အချို့များ အနိစ္စရောက် ဘဝပြောင်းကုန်ကြပြီခင်ဗျ…။\nသည်နေ့ခေတ်မယ် ဆရာနဲ့ ကျောင်းသား ဘယ်လိုဆက်ဆံရေးတွေ ရှိမယ်လို့ မခန့်မှန်းတတ်ပေမည့် ဦးကျောက်ခဲတို့ခေတ်ကတော့ ဆရာဆိုတာ ဖခင်လို ဦးကြီး ဦးလေးလို အကိုကြီးလို နွေးနွေးထွေးထွေး ဆက်ဆံရေးရှိပါတယ် ။ ဦးကျောက်ခဲတို့ ဘူမိဗေဒဋ္ဌာနမှာ ကျူရှင်ဆိုတာ အဲသည့်ခေတ်က ထူးထွေသည့်အံ့ရာပါပဲ ။ စာနားမလည်ရင် အတန်းလွတ်သွားရင် ဆရာကို တောင်းပန်ပြီး ပြန်သင်ခိုင်းတာခင်ဗျ ။ ဆရာနဲ့ ကျောင်းသားကလည်း အတန်းပြီးရင် ကန်တင်းန်မှာ လဘက်ရည်ဆိုင် အတူထိုင် အာလူးပေး ၊ နေစောင်းရင် လှည်းတန်းတို့ လိုင်းပေါက်တို့က ဆိုင်တွေကို ချီတက်ကြတာပေါ့ဗျာ ။ သည်တော့လည်း တခြားမေဂျာက ဆရာ တပည့်ထက်စာရင် ဘူမိက ပိုပြီးစည်းလုံးကြတယ်ပေါ့ ။ လူ့ဘဝကို ဘတ်စ်ကားနဲ့ နှိုင်းရရင် ဆရာတွေက ကားမှတ်တိုင်တွေပေါ့ဗျာ ။\nအဲသည့် မှတ်တိုင်များစွာထဲက “ဆရာဋ္ဌေး” ဆိုတဲ့ ခင်မင်နှစ်လိုဘွယ် မှတ်တိုင်ဟောင်းကြီးအကြောင်း ဖောက်သည်ချပါရစေခင်ဗျ …\nဦးကျောက်ခဲ စတုတ္ထနှစ်ရောက်တော့ မိန်းထဲမှာ ဋ္ဌာနဆိုင်ရာဝန်ထမ်းကနေ သင်ကြားရေးဘက် ပြောင်းလာတဲ့ ဆရာဋ္ဌေးနဲ့ စပြီးဆုံရတာပါပဲ ။ အဲသည့်အချိန်က အသက်လေးဆယ်ကျော် ဆရာဋ္ဌေးဟာ ကျောင်းဆရာရုပ် မပေါက်ဘူးခင်ဗျ ။ နဂိုပါးတဲ့ဆံပင်က စုတ်ဖွား ၊ အဝတ်အစားကလည်း နွမ်း ၊ လူကလည်း ကပိုကရို ၊ ကွမ်းကလည်း တပျစ်ပျစ်ဆိုတော့ ဓာတ်ခွဲခန်းက ရိုးရိုးသာမန် ဝန်ထမ်းလိုလို ဘာလိုလိုပေါ့ ။ အဲ … ကန်တင်းန်မှာ အတူထိုင်မှ တော်ကီကလည်း အတော်လန်းသလို ၊ စာသင်တော့လည်း လုပ်ငန်းခွင် အတွေ့အကြုံ အတော်စုံခဲ့သူမို့ မှတ်သားနာယူဖွယ် အပြည့်နဲ့ပါ ။\nဆရာ့အပေါ်မှာ ထွေထွေထူးထူးတော့ စိတ်ထဲမထားမိ ၊ နွမ်းပါးရှာတဲ့ ဆရာတစ်ယောက်လို့ပဲ မှတ်ထားမိပါတယ် ။ နောက်ပြီး ဆရာတပည့်ဆက်ဆံရေးမှာ နောက်ကြောင်း ရှေ့ကြောင်း အနှောင်အဖွဲ့တွေ မရှိကြတာမို့ ထွေထွေထူးထူးတွေ မမေးဖြစ်ကြပဲ ပျော်ပျော်ပါးပါး ခွက်လှည့်ကြတယ်ပေါ့ ။ ဒါပေသည့် သူလည်းခေသူမဟုတ်တာကို သိပ်မကြာခင် ကြုံရပါတယ် ။ အဲသည့်နေ့က သောကြာ ၊ အတန်းပြီး လက်တွေ့ခန်းပြီးတော့ ဆရာတပည့်တွေ လှည်းတန်းက “စိန်တောင်ကြီး စားသောက်ဆိုင်” ကို ချီတက်ကြတာပေါ့ ။ လှည်းတန်းဈေးရှေ့ကနေ အဖြတ် ဗြုန်းကနဲ ကားထဲက မမကြီးတစ်ယောက်ထွက်လာပြီး ဆရာဋ္ဌေးလက်ကို ဖမ်းဆွဲလိုက်တယ်ခင်ဗျ ။ ပြီးတော့ ချွဲချွဲနွဲ့နွဲ့အသံနဲ့ “အမလေး ကိုဋ္ဌေးရယ် ၊ ဖရိုဖရဲနဲ့ ဘယ်လိုပုံပေါက်နေတာလဲ… မနဲ ရုပ်ပြန်ဖမ်းယူရတယ်” ဆိုပြီး စကားတွေ ဖောင်ဖွဲ့ပါတော့တယ် ။ ဆရာဋ္ဌေးကတော့ အလိုက်အထိုက် ပြန်ပြောနေပေမည့် မောင်ကျောက်ခဲတို့ကတော့ မျက်လုံးတွေကိုပြူးလို့… ။\nမပြူး ခံနိုင်ရိုးလား… ဆရာဋ္ဌေးကို လူပုံလယ် လက်ဆွဲပြီး ရင်းရင်းနှီးနှီး စကားပြောနေသူက နိုင်ငံကျော် အဆိုတော်မမကြီးလေ … ။ ဆရာ့ကို ဂလုရင်း အစ်အောက်စပ်စုပြန်တော့ အင်းမလုပ် အဲမလုပ် တက္ကသိုလ်တက်ဘက် သူငယ်ချင်းပါလို့ ခပ်ပေါ့ပေါ့ပဲဖြေပါတယ် ။\n“ဝါဆိုဝါခေါင် ရေဖောင်ဖောင်” ၊ မိုးတွေစွေတဲ့ တညနေစောင်းပေါ့ဗျာ … ဆရာဋ္ဌေးလည်း ဋ္ဌာနကထုတ်ပေးတဲ့ ဝန်ထမ်းဆန်ထုပ်ရယ် ထီးရယ်နဲ့ ဗျာများနေတုန်း ၊ အလျင်းသင့်တဲ့ မောင်ကျောက်ကပဲ “လာ ဆရာ ၊ ကျနော် ကားပါတယ် ၊ အိမ်ပြန် လိုက်ပို့ပေးမယ်” လို့ ဖိတ်မဏ္ဍကပြု ဝိသကြုံလုပ်ရတာပေါ့ ။ ဆရာလည်း မိုးကောင်းကင်ကိုကြည့်ပြီး မငြင်းနိုင်တော့တာမို့ “ကိုင်း… ဒါဆိုလည်း ကျေးဇူးကွာ” ဆိုပြီး လူကုံထံ ရပ်ကွက်တခုကို မောင်းခိုင်းတယ်ခင်ဗျ ။ ဒီအထိတော့ ဇာတ်လမ်းမရှိသေး ၊ ခြံရှေ့ရောက်လို့ အုတ်တိုင်မှာ ကပ်ထားတဲ့ နာမည်တစ်ခုကိုတွေ့မှ ဇာတ်လမ်းစတာပါ ။ ဟိုစပ်စပ် သည်စပ်စပ် နိုင်ငံရေးစာတွေဖတ်ပြီး စာအုပ်ထဲမှာတွေ့ဖူးတဲ့ ဖဆပလခေတ်က အထင်ကရ အရာရှိကြီးတစ်ဦးရဲ့ နာမည်ပါ ။ ခြံစောင့်က တံခါးဖွင့်ပေးလို့ မောင်းဝင်လာရင်း ကားဂိုထောင်ရှေ့မှာ ကားရပ်လိုက်တော့ “ကဲ မောင်ကျောက်… ရောက်တုန်းရောက်ခိုက် ၊ ဆရာ့ ဘိ ကို လိုက်လည်ပါဦး ။ ရှေ့က အိမ်ကြီးတော့ မဟုတ် ၊ ဒီကားဂိုထောင်နောက်က တဲကွ… ဟား ဟား” လို့ ကွမ်းသွေးထွေးရင်း ဖိတ်ပါတယ် ။\nအဲဒါနဲ့ မောင်ကျောက်ခဲလည်း ဆန်အိတ်ထမ်း ၊ ဆရာက ထီးမိုးပြီး ဂိုထောင်နောက်က သုံးပင် နှစ်ခန်း သွပ်မိုးထရံကာ ခြေတံရှည်တဲနန်းဆီကို ချီတက်ကြတာပေါ့ ။ အဲသည့်နေ့က စလို့ နောက်ပိုင်း မကြာခဏ ဆရာဋ္ဌေးရဲ့ဗိမ္မာန်ကို ချောင်းပေါက်တော့တာပါပဲ ။ ဆရာ့ တဲနန်းကလေးက အမြင်သာစုတ်တာ ၊ အတော်သာယာတယ်ဗျ … တဲနောက်မှာ ရေအမြဲစီးတဲ့ ရိုးကလေးလည်းရှိတော့ ရေကပျဉ်ဘက်ထွက်ပြီး ဆေးပေါ့လိပ်လေးဖွာလိုက် ဂလုလိုက် အမြည်းကလေးဝါးလိုက်နဲ့ အတော်ငြိမ်းချမ်းတယ် ။ ဆရာ့မှာ သား ၂-ယောက်ရှိပြီး ၊ အိမ်သူသက်ထား ဆရာကတော်ကလည်း တိုင်းရင်းသူ ကျောင်းဆရာမ ၊ ညပိုင်း မိုးချုပ်မှ အိမ်ပြန်ရောက်တတ်တာဆိုတော့ အံကိုက်ပေါ့ ။\nနောက်ပိုင်း တော်တော်ရင်းနှီးလာတော့ ဆရာဋ္ဌေး ဘဝဇာတ်ကြောင်းကို သိခွင့်ရခဲ့ပါတယ် ။ ဆရာဟာ အရှေ့ တိုက်ခံအိမ်ကြီးက အရာရှိကြီးရဲ့ အငယ်ဆုံးသားပါ ။ သူတို့ခေတ်က ထိတ်ထိတ်ကြဲ လူကုံထံအသိုင်းအဝိုင်းဝင်မို့ တက္ကသိုလ်တက်တော့လည်း ကိုယ်ပိုင် ဆီဒင်ကားနဲ့ ခေါင်းလောင်းဘောင်းဘီ နဲ့ ၊ ကျောင်းသူတွေကြား ရေပန်းစားတဲ့ “ကိုကိုမောင်တော်တော်ဆိုး” ပေါ့ခင်ဗျာ ။ အနှီ သူဋ္ဌေးသား လူ့ဘော်ကြော့ ဆရာဋ္ဌေး ၊ ကံကောင်းချင်လို့လား ကံဆိုးချင်လို့လားတော့မသိ ဘူမိကျောင်းတော်သား ဖြစ်ရောခင်ဗျ ။ ကျောင်းပြီးတော့ အကိုတွေ အမတွေရှိရာ နိုင်ငံခြားကို လိုက်မသွားခင် အပျင်းပြေ သတ္တုတွင်းဝန်ကြီးဋ္ဌာနမှာ ဝင်အလုပ်လုပ်လိုက်တာ မြန်မာပြည်အနှံ့လည်းရောက် ၊ မြောက်ဖျားက တိုင်းရင်းသူ ကျောင်းဆရာမလေးနဲ့လည်း အိမ်ထောင်ကျပါလေရောဗျာ ။ ဆရာ့မိသားစုက အမျိုးဂုဏ်ပျက်ပါတယ်ဆိုပြီး ဝိုင်းကျဉ်ထားလိုက်ကြတာ ဆရာ့အမေ အသည်းအသန်ဖြစ်ချိန် သားအငယ်ဆုံးလေးကို တွေ့ချင်ပါတယ်ဆိုမှ အိမ်ပေါ်ပြန်ရောက်ပါတယ် ။\nဆရာ့အိမ် ဝင်ထွက်ရင်း မြင်သလောက် သတိထားမိတာ ဆရာ့အဖေ ဗျူရိုကရက် အရာရှိဟောင်းကြီးက တကယ်မလွယ်ဘူး ခင်ဗျ ၊ “ဘို” စိတ်ပေါက်နေသော မြန်မာကြီးလို့ ပြောရမယ်ထင်ပါရဲ့ ။ မနက် ခြံထဲလမ်းဆင်းလျှောက် ၊ အိမ်နေရင်း ၊ အပြင်ထွက် ၊ ပွဲလမ်းသဘင် ၊ အစရှိတာတွေအတွက် စတိုင်အမျိုးမျိုးနဲ့ ဝတ်စုံသီးသန့်စီစဉ်ပေးရယုံတင်မက ၊ ရာသီဥတုအပေါ် မူတည်ပြီးလည်း သင့်လျော်ရာအဝတ် စီစဉ်ပေးရသေးတယ်ဆိုတော့ အစားအသောက်ဆို စဉ်းစားဖို့တောင် မဝံ့ဘူး ။ အဲဒါကြောင့်လည်း ဆရာဋ္ဌေး ရယ်သွမ်းသွေးပြီးပြောတတ်တာက “မာမီက ဒယ်ဒီ အနုနည်းနဲ့ နှိပ်စက်လို့ သေတာ” တဲ့လေ… ။ တကယ်တမ်းမှာတော့ ဆရာဋ္ဌေးရဲ့ မာမီဆုံးပြီး သူတို့အိမ်က အိမ်ထောင်ထိန်း အဒေါ်ကြီးနဲ့ သူ့ခင်ပွန်း ဒရိုင်ဘာ အဖိုးကြီးပါ ရှေ့ဆင့် နောက်ဆင့် ဆုံးသွားကြတာမို့ အကုန်လုံး ဝဋ်ကျွတ်ကုန်ကြတယ်ဆိုရင် ပိုပြီးများ မှန်လေမလားမသိ ။\n“မာမီနဲ့ ဒေါ်ကြီးတို့လင်မယား ဆုံးပြီးတော့ ငါလည်း ပျားတုတ်တာပဲ မောင်ကျောက်ရေ ။ အိမ်ဖော်တွေကလည်း မမြဲ ၊ ဒယ်ဒီကလည်း စိတ်တိုင်းမကျလို့ ပြသနာရှာ ၊ ငါ့မှာ ခေါင်းကို နောက်နေရော ။ နောက်ဆုံး အခုအိမ်ပေါ်တင်ထားတဲ့ မဝင်းရောက်လာမှ နားအေးတော့တယ် ။ အဲ … မဝင်းနဲ့ အသားကျသွားတော့ ငါ့သားတွေက သောင်းကျန်းတယ် သူ ကောင်းကောင်းအိပ်မရဘူး ၊ ငါ့မိန်းမကိုလည်း ရိုင်းတယ် ၊ ကြည့်မရဘူးဆိုပြီး အရှေ့တိုက်ပေါ်ကနေ ဂိုထောင်ထဲ မောင်းချတာကွ ။ ကိုယ့်အိုးကိုယ့်အိမ် သက်သက်ခွဲနေမယ်ဆိုတော့လည်း မဖြစ်ပြန်ဘူး ။ ဘာပဲပြောပြော ဒယ်ဒီကလည်း အသက်ကြီးပြီ ၊ သားရင်း သမီးရင်းတစ်ယောက် အနားမှာလိုသလို ၊ ခြံက အမွေဆိုင်မို့ အကိုအမတွေက ငါ့ကို ခွဲမနေစေချင်ဘူး ။ ငါကလည်း ခပ်ရွတ်ရွတ်ဆိုတော့ တဲထိုးပြီး နေလိုက်တယ် အေးရော… ။ ငါ့နှယ်… ဒယ်ဒီ့အနွံတာခံတဲ့ မဝင်းလိုမိန်းမမျိုးကို ယူခဲ့လိုက်ရ အကောင်းသား… ဟား ဟား” … ဆရာဋ္ဌေးလည်း လက်ကျန်ကိုမော့ ဆေးပေါ့လိပ်ကို ဖွာထုတ်လိုက်ရင်း စကားလက်စသတ်လိုက်ပါတယ် ။ အင်း … မဝင်းကလည်း အသက် ၃၀-ဝန်းကျင် တစ်ခုလပ် လုံးကြီးပေါက်လှ တောင့်တောင့်ဖြောင့်ဖြောင့်… အတော် ရွတ်တဲ့ ကိုယ့်ဆရာနဲ့တော့… ။\nသည်လိုနေရင်းနဲ့ တခုသောနေ့လည်ခင်းမှာ ဆရာဋ္ဌေး ဖုန်းဆက်လာပါတယ် ၊ အရေးပေါ် ကားအကူအညီ တောင်းတာပါ (ဆရာ့ အဖေက အမြဲ ကားသော့ သိမ်းထားပါတယ်) ။ မောင်ကျောက် ခြံရှေ့ကိုရောက်သွားတော့ မျက်နှာထားတင်းတင်းနဲ့ ဆရာဋ္ဌေးရယ် မျက်ရည်စတွေနဲ့ မဝင်းရယ် အဝတ်အိတ်ရယ်နဲ့ ခင်ဗျ ။ ပြီးတော့ ဆင်မလိုက် အဝေးပြေးကွင်းကို မောင်းခိုင်းတာမို့ ၊ လူလည်း ပြူးပြူးပြာပြာဖြစ်သွားပါတယ် ။ အဲဒါနဲ့ လေသံဖျော့ပြီး ဆရာ့မှာလည်း အိမ်ထောင်နဲ့ သားနှစ်ယောက်လည်းရှိတာမို့ ပြန်စဉ်းစားပါဦးဆိုတော့ ဆဲပါလေရောဗျာ ။ “ခွီး … ငါမဟုတ်ဘူးကွ ၊ မောင်းသာမောင်း ပြီးရင် ရှင်းပြမယ်” တဲ့…\nမဝင်းကို မုန့်ဖိုးဈေးသုံးပေး ၊ အဝေးပြေးကားပေါ်တင် ၊ ကားထွက်သွားမှ သက်ပြင်းချပြီး ဇာတ်စုံခင်းပါတော့တယ် ။ ဟုတ်ကဲ့ … မဝင်းနဲ့ နှစ်ပါးသွားကတာ ဆရာဋ္ဌေးမဟုတ်ဘဲ သူ့ဒယ်ဒီ အသက်ရှစ်ဆယ်နားနီးကြီးပါခင်ဗျ ။ ဆရာဋ္ဌေး အိမ်မကြီးပေါ်သွားတိုင်း မသင်္ကာရာကနေ သူ့သားအငယ်ကောင်က “ဘိုးဘိုးကြီး မဝင်းကို အာဘွားပေးတယ်” လို့ သက်သေခံတာကြောင့် ၊ အမွေကိစ္စ ဇာတ်ရှုပ်မှာစိုးလို့ တက်သုတ်ရိုက် ပါတ်ကြမ်းတိုက်လိုက်ရတာတဲ့ခင်ဗျ ။ ဆရာဋ္ဌေးလည်း ဇာတ်စုံခင်းပြီးတော့ မျက်နှာကြီးနီ သက်ပြင်းသက်မချပြီး “တောက်… ငါ အခုမှ သဘောပေါက်တယ် ၊ ဒယ်ဒီက ဒီအကွက်ဖန်မလို့ ငါ့ကို အိမ်မကြီးပေါ်က မောင်းချတာကိုးကွ…။ အတော်မလွယ်တဲ့ အဘိုးကြီး… သားအရင်းတောင် မထောက်ညှာဘူး” ။ မောင်ကျောက်ခဲလည်း ရယ်ချင် ပက်ကျိကနေ “ဖွဲတစ်ဆုပ် မ နိုင်သည့်ခွန်အားရှိရင် တဏှာဆိုတာ ရှိသေးတယ်” ဆိုတဲ့အကြောင်း မျက်မြင်ကြုံလိုက်ရပါတော့တယ်ခင်ဗျား… ။\nအဘိုးကြီး နေ့လည်ခင်း တရေးအိပ်နေတုန်း မဝင်းကို အတင်းပြန်ပို့တာခင်ဗျ ။ ဘိုးတော် အိပ်ရာကနိုးလာတော့ “အဝင်းရေ… အဝင်း” ဆိုပြီး အော်နေလို့ “မဝင်း လင်နောက်လိုက်သွားပြီ” ဆိုပြီး ပါတောပိတ်လိုက်တာ မရဘူး ။ “မောင်ဋ္ဌေး… မင်းလက်ချက် ငါသိတယ် ၊ အခုပြန်ခေါ်ပေး ” ဆိုပြီး ငိုလိုက်တာ ၊ ဖျားတောင်ယူတယ် ။ ဒီပုံဆို ဘိုးတော် အသက်တိုတော့မှာပဲဆိုပြီး မဝင်းကိုပြန်ခေါ် ၊ အမွေပုံပစ္စည်းတွေနဲ့ ဘာမှမဆိုင် တောင်းခွင့်မရှိကြောင်း ရှေ့နေနဲ့ စာချုပ်ချုပ်ပြီး ” အဝင်းကလေးကို ဘိုးတော်လက် ပြန်အပ်လိုက်ရပါကြောင်း ” ။ ဘိုးတော်ဆုံးတော့ အဝင်းလည်း ဟိုခေတ်က ၅-သိန်းလောက် ခိုင်သွားသတဲ့… About ဦးကျောက်ခဲ\nဦး ကျောက်ခဲ has written 49 post in this Website..\nView all posts by ဦးကျောက်ခဲ →\tBlog\nဖိုးသာထူး says: ဘာရယ်မဟုတ် ..\nဒီလိုစာကောင်းလေးတွေတွေ့ရင် ရှယ်ချင်လာတယ် …\nခွင့်ပြုမယ်ဆိုရင်တော့ ရှယ်ပရဇီ * * နာမည်လေးတွေပြောင်းထားပြီးဖြစ်လို့\nရှော့မရှိနိုင်ပါကြောင်းးးး Log in to Reply\tWas this answer helpful?LikeDislike 2898\nဦးကျောက်ခဲ says: ကြိုက်သလိုသာရှယ်ပါဗျား… သဘောရှိ ကလောဟိ…\n** နာမည်ပြောင်းရင် ကင်ပွန်းတပ်ပွဲလေးတော့လုပ်… Log in to Reply\tWas this answer helpful?LikeDislike 2283\nMa Ei says: ကျောက်စ်ရဲ့ ကော်ဖီသောက်ရင်းလွမ်းတဲ့ ငယ်ဘ၀အကြောင်းကို\nကော်ဖီသောက်ရင်းဖတ်လိုက်တာ စကားဝိုင်းထဲ ကိုယ်တိုင်ပါဝင် နားထောင်နေရသလို သောက်နေကျ ကော်ဖီတောင် အရသာတွေပိုလာတယ်…\nဦးကျောက်ခဲ says: ဘာရယ်မဟုတ်ပါဘူး မအိရယ်…\nဒီမှာက အဖော်အပေါင်းလည်းမရှိ ၊ ပျင်းရင် ကော်ဖီနဲ့ အလွမ်းဖြေရတာ… Log in to Reply\tWas this answer helpful?LikeDislike 6348\nဂျစ်စူ says: ဘိုးဒေါ်ဆီက ဆေးနည်းလေးဘာလေး မတောင်းထားလိုက်ဘူးလားငင်\nဦးကျောက်ခဲ says: ဘိုးတော်က ဗျူရိုကရက်ပီသတယ်…\nဘယ်လိုဂွင်ဆင်ပြီး ဘယ်လိုချုပ်ရမယ်ဆိုတာ သိတယ်ဗျ… Log in to Reply\tWas this answer helpful?LikeDislike 997\nkotun winlatt says: ဟယ် . . . ဖွဲတစ်ဆုပ် အစွမ်း အံ့မခန်း ဟုတ်သေးပါဘူးလေ . . .\nခေါင်းဖြူပေမဲ့ ကျောင်းသူလောက်တော့ ရနိုင်သေးတယ်\nဦးကျောက်ခဲ says: တကယ်တော့ ဘိုးတော်က သာယာတာပဲ ရှိပါသတဲ့…\nသူ့သား ဆရာဋ္ဌေးပြောတာ… အာ ဟိ အနိစ္စဆိုတာ အနိပ်ကလေးတွေက စတာတဲ့…\nuncle gyi says: သူလဲလေလောကီသားပေမို့\nဦးကျောက်ခဲ says: အသက်ကြီးပြီး ခေါင်းတုန်တဲ့လူတွေကို မြင်ဖူးမှာပေါ့…\nအမယ်အိုတွေတုန်ရင် “ဘယ် ညာ ရမ်း … ခေါင်းခါသလိုပေါ့”\nအဖိုးအိုတွေကတော့ “အပေါ် အောက်မို့ ခေါင်းငြိမ့်သလိုပဲတဲ့” Log in to Reply\tWas this answer helpful?LikeDislike 9\nမှော်ဆရာ says: အော် ခေါင်းငြိမ့်သလိုတဲ့လား ….. :P\nဦးကျောက်ခဲ says: ဆြာတွေကတော့ အဲဂလိုပေါတာပဲ…\nအဖိုးကြီးတွေက မီလွယ်ဘူးတဲ့… Was this answer helpful?LikeDislike 1161\nမှော်ဆရာ says: ပေါင်ကျိုးသလောက် ရှိတယ်ဆိုလား ဘာလား ….\nဦးကျောက်ခဲ says: ဒီခေတ်ကတော့ ပေါင်ကျိုးရင် နွားသတ်ရုံရောက်မယ် ကိုရင်မှော်ရေ…\nဘဘကြီးခေါ်ပြီး ခေါင်းနဲ့ခွေ့ရင် နံကျိုးကိန်းလည်းရှိတယ်… Log in to Reply\tWas this answer helpful?LikeDislike 12398\nမမချွိ says: ဝါဂွမ်း တစ်ဆုတ် နဲ့ ဖွဲ တစ်ဆုတ် ဘယ်ဟာ ပိုလေးတုန်းးး\nဟို အဆိုတော် မမဂျီး ဆိုတာကို စိတ်ဝင်စားးး\nဦးကျောက်ခဲ says: ဝါဂွမ်းတော့ မီလုပ်ပါနဲ့ ဖွဲလောက်တော့ လုပ်လိုက်ပါ…\nအဆိုတော် မမဂျီးတော့ ဖွင့်မီပြောရဲဘူး ၊ ရှော့စိလယ်… ခွိ Log in to Reply\tWas this answer helpful?LikeDislike 14462\nkai says: ဂျပန်လူမျိုးယောက်ျးတွေရဲ့.. အသက်ကြီးလာလို့.. သေရတော့မယ်ဆို.. အသေချင်ဆုံးပုံစံလေးက… ဆက်ဆံနေရင်းတန်းလန်းတဲ့..။\nနောက်ဆုံးဇောလေးက.. အဲဒီမှာ စူးစိုက်အာရုံကျနေသမို့.. နောက်ဘ၀.. နတ်မဖြစ်တောင်.. လူဖြစ်ဖို့သေချာမှာပေါ့နော..။\nကောင်းသား.. Log in to Reply\tWas this answer helpful?LikeDislike 2898\nဦးကျောက်ခဲ says: ခလုပ်ဖြုတ်လိုက်တာနဲ့ ဂစ်ကနဲ အသက်ထွက်ရင်တော့ ကောင်းပါရဲ့….\nမတော် ကျည်မထွက်ခင် အသက်ထွက်လို့ကတော့…\nနောက်ဘွမှာ မဟာသမုဒ္ဒယာထဲ ကူးခတ်ဖို့ဇောကပ်နေပါဦးမယ်… Log in to Reply\tWas this answer helpful?LikeDislike 14462\nkai says: နာမယ်ကိုက.. မရဏဇောလေ….\nထွက်ပြီးမှထွက်မှာပါ..။ အသက်..။ Log in to Reply\tWas this answer helpful?LikeDislike 1684\nအောင် မိုးသူ says: ဘာတွေပြောနေကြတာလဲ ခေးနားမလည်ဘူး။\nအောင် မိုးသူ says: ဖွဲတစ်ဆုပ်ဆိုကတည်းက ထင်သား ဟိဟိ။\nဦးကျောက်ခဲ says: နောက်ဆုံးမီးစာရဲ့ တောက်လောင်ချင်းပေါ့ကွီ… Log in to Reply\tWas this answer helpful?LikeDislike 12177\nThint Aye Yeik says: ဦးလေးတို့ အသက်အရွယ်…ဦးလေးတို့ အတွေ့အကြုံ စုံခဲ့တာတွေကို … ဦးလေးတို့ ပြန် ပြောပြတာ ဖတ်ရတာကို သဘောကျမိတယ်။\nဦးကျောက်ခဲ says: Life means “Live and Learn” လေ ကိုရင်ရဲ့… Log in to Reply\tWas this answer helpful?LikeDislike 1991\nCharTooLan says: တော်သေးတာပေါ့ နောက်တယောက်မရှာခိုင်းဘဲ အဝင်းပြန်ခေါ်ပေးတာနဲ့တင်အိုကေလို့ :P\nဦးကျောက်ခဲ says: ဝုတ်ပါ့ … အော့ကြောလန် အဲသည့်ဘိုးတော်ကို အဝင်းပဲ သည်းခံနိုင်တာ … Log in to Reply\tWas this answer helpful?LikeDislike This solution has been deemed correct by the post author\nsorrow says: အခုခောတ်က ဌားလို့ရတယ်အစ်ကိုရဲ့\nဆိုတော့ကာ အမွေကိတ်စလဲ ရှုပ်စရာမရှိ ။။။ဟယ်… ဘာတွေရေးမိမှန်းမသိ…\nဦးကျောက်ခဲ says: အခုခေတ်မှ မီဟုတ်… အရင်ခေတ်ကတည်းက ရှိတာကိုရင်ဆောရိုးရဲ့…\nလူကုံထံ ရပ်ကွက်တွေမှာ ဘဘကြီးတွေခြေငြိမ်အောင် မေမေကြီးတွေက မယားဝတ္တရားနဲ့အညီ ပြုစုတဲ့ စကီ/အဖော်တွေကို ရှာပေးကြသဗျ ။ မျက်စေ့အောက်တင်ဆိုတော့ ကိုယ့်ဩဇာလည်းမကျ ဘဘကြီးလည်း အပြင်မှာ ဇယားမရှုပ်ရဲ … မေမေကြီးတွေလည်း စိတ်အေးလက်အေး ဖဲရိုက်နိုင်… ပွဲသိမ်းပေါ့ ။ အဲသည့်အတွက် ရှယ်အကျိုးဆောင်တွေလည်းရှိတယ် … အထူးဈေးနှုန်းပေါ့ဗျာ…\nအာ ဟွိ … ဘာတွေမန့်မိတယ်မသိ… Log in to Reply\tWas this answer helpful?LikeDislike 9\nမှော်ဆရာ says: ဒီလို အတ္တ/ပရ မျှတ၀န်ဆောင်မှုမျိုးဆို ဈေးနှုန်းလေး ဘယ်လောက်ရှိလဲဗျ\nအယ် …… ဘာတွေမေးမိတယ်မသိ .ဟိ\nsorrow says: ..ဆယ့်ငါးသိန်းကနေ သိန်းငါးဆယ်အထိ အစားစားရှိကြောင်းပါ … လိုချင်တဲ့ Specification အတိအကျပါ ရနိုင်သေးသဗျ… CV ဖောင်လိုက်..ရနိုင်ကြောင်း..ပြည်တွင်းသာမက.ဒေသတွင်းတင်မက …ဆိုဗီယက်ခွဲထွက်နိုင်ငံတွေကပါ အလုပ်အကိုင်ဗီဇာနဲ့ခေါ်လာလို့..ရနိုင်ကြောင်း…ဘာတွေဖြေမိမှန်းမသိ….စိတ်ထဲ…ရှိသင့်တာ…ရှိချင်တာလျှောက်ပြောတာနော်..ယုံရင်ကိုယ့်အမှုနဲ့ကိုယ်..အဟိဟိ\nWas this answer helpful?LikeDislike 14462\nkai says: အရောင်တွေတောင်စိမ်းကုန်တယ်..။\nမှတ်ထားမှ.. အဲ.. အဲ.. မှတ်သားစရာ..။ Log in to Reply\tWas this answer helpful?LikeDislike 2898\nဦးကျောက်ခဲ says: သဂျီး ဆိတ်ဝင်စားရင် ကိုရင်ဆောရိုးနဲ့ ဆက်သွယ်လိုက်ပါ…\nအဲ… ကိုယ့်အမှုတော့ ကိုယ်ရှင်း ၊ သဂျီးဂဒေါ်ကွိုင်ရှာရင် ကျော်တို့မပါ… Log in to Reply\tWas this answer helpful?LikeDislike 1081\nsorrow says: ..သူဂျီး ပိုကျွမ်းကျင်ပုံပဲ …တခါသား ..အမေရိက ကောလိပ် ကကောင်မလေးတွေနဲ့ Sugar dady တွေအကြောင်း သူမန့်ဖူးသလားမှတ်တယ်…အဟိဟိဟိ\nWas this answer helpful?LikeDislike 3716\nလုံမလေးမွန်မွန် says: အဟိ ထင်တော့ထင်သား . . . အဘိုးကြီးနဲ့ ဘာညာတော့မယ်လို့ . . . Log in to Reply\tWas this answer helpful?LikeDislike 2898\nဦးကျောက်ခဲ says: အဘိုးကြီးက ဝါရင့် သဘာရင့် … အကွက်စေ့တယ်… Log in to Reply\tWas this answer helpful?LikeDislike 1081\nsorrow says: သတိရလို့ အဟိဟိ


နိုင်ငံတော်အလံမီးရှို့ခိုင်းသည့်အတွက် ဝန်ထမ်းများ မကျေနပ် | Myanmar Gazette News Media Forum Network\nHome » Myanma News » နိုင်ငံတော်အလံမီးရှို့ခိုင်းသည့်အတွက် ဝန်ထမ်းများ မကျေနပ်\nနိုင်ငံတော်အလံမီးရှို့ခိုင်းသည့်အတွက် ဝန်ထမ်းများ မကျေနပ်\nPosted by blacklover on Oct 22, 2010 in Myanma News, News | 16 comments\nအထက်အမိန့်အရ ဌာနဆိုင်ရာပေါင်းစုံမှ နိုင်ငံတော်အလံအား ချက်ချင်းဖြုတ်ချ မီးရှို့ခိုင်းသည့်အတွက် ဝန်ထမ်းများ မကျေမနပ်ဖြစ်နေကြသည်။\nဧရာဝတီတိုင်း၊ ဘိုကလေးမြို့ပေါ်ရှိ ဌာနဆိုင်ရာ ရုံးများတွင် လွှင့်တင်ထားသည့် နိုင်ငံတော်အလံအား ယနေ့ မွန်းလွဲ(၃) နာရီအတွင်း အပြီးမီးရှို့ခိုင်းခြင်းဖြစ်ကြောင်း ဝန်ထမ်းတဦးက ပြောသည်။\n“နိုင်ငံတော်အလံတွေကို ဖြုတ်ချပြီး မီးရှို့ဖျက်ဆီးတယ် (၃) နာရီထိုးမှာ အပြီးလုပ်ရမယ်ဆိုပြီး အရေးပေါ်လုပ်တာ၊ အားလုံးက စိတ်မကောင်းကြဘူး၊ အလံတွေကို ဘာကြောင့်ဖြုတ်ချ မီးရှို့ခိုင်းတယ်ဆိုတာ မသိရဘူး” ဟု ပြောသည်။\nယင်းကဲ့သို့ အလံများကို ချက်ချင်းဖြုတ်ချမီးရှို့ပြီးနောက် သက်ဆိုင်ရာအာဏာပိုင်များက ပေးလာမည့် အလံမရမချင်း အခြားမည်သည့်အလံမှ တင်ခြင်းမပြုရန် အမိန့်ထုတ်ပြန်ထားကြောင်း ၎င်းက ဆက်ပြောသည်။\n“သူတို့ပေးမဲ့အလံ မရောက်မချင်း ဘယ်အလံမှ မတင်ရဘူး အထက်ကအမိန့်လို့ ပြောတယ်၊ အလံကို ဖြုတ်ချပြီး ခဏသိမ်းဆိုတော်သေးတယ်၊ အခုလို လုပ်ခိုင်းတာ လုံးဝကို နားမလည်ဖူး” ဟု ပြောသည်။\nအခု မီးရှို့ဖျက်ဆီးခဲ့သည့် နိုင်ငံတော်အလံသည် အနီရောင်နောက်ခံ ဘက်ဝဲဘက်ထောင် အပြာရောင်လေးထောင့်ကွက်ပါရှိပြီး အဆိုပါ အပြာရောင်လေးထောင်ကွက်အလယ်အတွင် အဖြုရောင် စပါးနှံခွေးသွားစိပ်တို့ကို ကြယ်ဖြူ (၁၄)လုံးက ဝန်းရံထားသည့် အလံတော်ဖြစ်သည်၊ ၎င်းအလံတော်ကို ၁၉၇၄ ခုနှစ် အခြေခံဥပဒေအရ ၁၉၇၄ ခုနှစ် ဖေဖေါ်ဝါရီလ (၃)ရက်နေ့က စတင်ပြီး ယနေ့ မနက်ပိုင်းအထိ အသုံးပြုခဲ့သည့် အလံတော်ဖြစ်သည်။\nအခုရက်ပိုင်းအတွင်းမှာ အမှတ် (၁) စက်မှူဝန်ကြီးဌာနက ရန်ကုန်အထည်ချုပ်စက်ရုံတွေကို စစ်အစိုးရရဲ့ ၂၀၀၈ အခြေခံဥပဒေတွင် အတည်ပြုထားသည့် နိုင်ငံတော်အလံသစ်ကို ပြောင်းလဲအသုံးပြုဖို့ အလံတစ်သိန်းခွဲ အချုပ်ခိုင်းခဲ့ပြီး အောက်တိုဘာလ (၂၁) ရက်နေ့ အပ်ဖို့လည်း ညွန်ကြားထားကြောင်း သတင်းတွေထွက်ပေါ်ခဲ့သည်။\nblack lover has written 11 post in this Website..\nView all posts by blacklover →\nမကျေနပ်တာကတော့မကျေနပ်ဘူးပေါ့… ဒါပေမဲ့လည်း ကြိတ်ကြေကွဲနေကြယုံပဲလုပ်နိုင်တယ်လေ ။ နှမ်းတစ်ပွင့်နဲ့ဆီမဖြစ်တဲ့အနေထားမျိုးမို့ အားလုံး သိသိကြီးနဲ့ငြိမ်နေကြတာပါ ။\nဘယ်လိုပဲပြောင်းပြောင်းပေါ့… အခုလိုတော့ မလုပ်သင့်ပါဘူး…..\nမကြားဖူးပါဝူးဂျ ……. ကိုယ့်နိုင်ငံအလံကို မီးရှို့ရတယ်ယို့ ….. မသုံးရင်ပြတိုက်ပို့ထားပေါ့ ဘာယို့မီးရှို့ရတာယဲဂျ ….. ဒါချို သုံးမရတော့တဲ့ တပ်ဂျုတ်ကြီးတွေယဲ မီးရှို့ပစ်လိုက်ပေါ့ဂျ …….\nယတြယာကို လက်ကိုင်ထားကြတဲ့ မင်းတို့တစ်တွေ တန်ပြန်သက်ရောက်ပြီး အပူမီးတွေလောင်ကြပါစေ..။ အရူးမီးဝိုင်းဖြစ်ပြီး မသာပေါ်ကြပါစေ..။\nယတြာယာကို လက်ကိုင်ထားကြတဲ့ မင်းတို့တစ်တွေ တန်ပြန်သက်ရောက်ပြီး အပူမီးတွေလောင်ကြပါစေ..။ အရူးမီးဝိုင်းဖြစ်ပြီး မသာပေါ်ကြပါစေ..။\nအရင်ကလွှင် ့တင်ခဲ ့တဲ ့ကျွန်တော်တို ့ရဲ ့မြန်မာနိုင်ငံအလံဟာကျက်သရေရှိလှပါတယ်။\nအဓိပယ်လည်းရှိလှပါတယ်။အလံမှာပါတဲ ့ကြယ်ဖြူ ၁၄ လုံးကဘာ\nကိုကိုယ်စားပြုတယ်ဆိုတာကလေးတွေသင်နေတဲ ့ပြဠာန်းအုပ်မှာတောင်ရှိနေပါတယ်။အခုလက်ရှိလည်းသင်ကြားနေကြရပါတယ်။သူတို ့ဒါကိုနားလည်တတ်ကြရဲ ့လား။ခွေးမျိုးတို ့ရဲ ့လုပ်ဇာတ်တွေဘဝဆက်တို င်းမီးလိုပူကြပါစေ။\nအလံချခြင်းကို အင်္ဂါ သားကပြုလုပ်ရမည်ဖြစ်ပြီး ….အလံတင်ခြင်းကို ဗုဒ္ဓဟူးသားကပြူလုပ်ရမည်ဖြစ်ကြောင်း တနိုင်ငံလုံးသို့ ညွှန်ကြားထားကြောင်းသိရသည်။\nအရမ်းဝမ်းနည်းစရာကောင်းတယ်….နောက်လူတွေဆိုရင် ရှေးက သုံးခဲ့တဲ့ အလံက ဒီအလံပါလို့ ပြစရာတောင်မကျန်ခဲ့တော့ဘူး ဖြစ်နေတယ်….. မီးရှို့မှပဲ ဖြစ်မှာလား……. အဲလောက်အယူသည်းဖို့မလိုဘူး ထင်ပါတယ်…….. စိတ်မကောင်းစရာပဲ…..\nဒိ သတင်းကြီးကြားရတာ စိတ်ထဲတစ်မျိုးကြီးပဲ ။ ငယ်ငယ်ကတည်းက လေးစားလာခဲ့တဲ့ အလံကိုဖြုတ်ချ လိုက်တော့ ကိုယ့်ကိုယ် ကိုတောင် ထင်မိသေးတယ် သူတပါးလက်အောက်ရောက်သွားပြီလားလိုလေ ။ ကျွန်ဘဝက နေ ခက်ခက်ခဲခဲ ရထားတဲ အလံလေးတော့ သွားပါပြီဗျာ။\nအလံကိုတော့မီးမရှို့သင့်ဘူးထင်ပါတယ် မသုံးရင်မီးရှို့ရမယ်ဆိုရင် တပ်မတော်အစိုးရကို မသုံးလို့ သမ္မတအစိုးရ တက်လာရင် တပ်မတော်အစိုးရကို မီးရှို့မှာလားဟင်။ အရင်အလံက တကယ့်ကို အဓိပ္ပာယ်နဲ့ ပြည့်စုံပြီး ကျက်သရေ ရှိပါတယ် ဘယ်နိုင်ငံမှာပဲတွေ့ရ တွေ့ရ ငါတို့နိုင်ငံအလံဆိုပြီး ဂုဏ်ယူစရာကောင်းပါတယ်။ အခုအလံက တခြားနေရာမှာတွေ့ရင် အာဖရိကအလံလိုလိုဘာလိုလိုနဲ့ ဟီး ပြီးတော့ ဘယ်နေ့သားအလံချ ဘယ်နေ့သားအလံတင်ဆိုပြီး ယတြာကလုပ်သေးတယ် တစ်ခုဖြုတ် တစ်ခုတင်ရင် တစ်ခုတော့ ခိုးရမှာပဲ ဒါဆိုကြံ့ခိုင်ရေးကတော့ အလံခိုးပေါ့ ဟုတ်လား ခွိ


May you showagesture of goodwill! – အတ္တကျော်ရဲ့ စာပေါင်းစုံ\nMay you showagesture of goodwill!\nအခုတလော ဂျာနယ်တွေမှာ လူအတော်များများ ရေးလို့ ကောင်းနေကြတဲ့ စာလုံးတစ်လုံးအကြောင်းကို မနေနိုင် မထိုင်နိုင် ပြောချင်လာရပါတယ်။\nတခြားတော့ မဟုတ်ပါဘူး။ “အီလစ်”ဆိုတာကြီးပါပဲ။ ပြောချင်ဆို အဲဒီ့ အသံထွက်က သွက်သွက်ခါအောင် မှားနေတာကိုးခင်ဗျ။ ဟိုလူကလည်း အီလစ်၊ သည်လူကလည်း အီလစ်နဲ့၊ တအီတည်း အီ၊ တစ်လစ် တည်း လစ်နေကြတာမို့ ငါများ မှားနေသလားဆိုတဲ့ အတွေးနဲ့ ကျွန်တော့်ခမျာလေးမှာလည်း ရှိရှိသမျှ အဘိဓာန်ပေါင်းစုံက သဒ္ဒဗေဒတွေကို မွှေနှောက်ကြည့်ရသေးတဲ့အပြင် ကွန်ပျူတာနဲ့ ကြည့်ရတဲ့ အဘိဓာန် သုံးမျိုးနဲ့လည်း ကွန်ပျူတာကို အသံထွက်ခိုင်းပြီး နားဆင်ကြည့်လိုက်မိရပြန်ပါသေးတယ်။\nဘယ်အဘိဓာန်ရဲ့ သဒ္ဒဗေဒ၊ ဘယ်အဘိဓာန်က ထွက်ပြတဲ့ အသံမှ မအီလည်း မအီသလို မလစ်လည်း မလစ်တာ တွေ့တော့မှ သည်စာကို ရဲရဲကြီး ချရေးမိရတော့တာပါပဲ။\nအခု အီလစ်လို့ အသံထွက်နေကြပုံက တစ်ခေတ်တစ်ခါက နာမည်ကျော်ခဲ့တဲ့ ဇာတ်လိုက်မင်းသမီးကြီးကို “အဲလစ်ဇဘက် တေလာ”လို့ အသံထွက်ပုံနဲ့ ခပ်ဆင်ဆင်လို့ ပြောနိုင်ပါတယ်။ ဘယ်အင်္ဂလိပ်စကား ပြောသူကမှ အဲဒီ့မင်းသမီးကြီးကို “အဲလစ်ဇဘက်”လို့ မခေါ်သလို လတ်တလော ဗြိတိသျှဘုရင်မကြီးကိုလည်းပဲ “အဲလစ်ဇဘက် ဘုရင်မကြီး” [ခွီး(န်) အဲလစ် ဇဘက်]လို့ မခေါ်ပါဘူးခင်ဗျား။\nသို့ပေမယ့် ဘယ်ရွှေဉာဏ်ရှင်က စတင်ပြီး အသံဖလှယ်လိုက်သလဲတော့ မသိဘူး။ မင်းသမီးကြီးရော ဘုရင်မကြီးပါ ရွှေတို့ ပါးစပ်ထဲ ရောက်တော့မှ မူလနာမည်မှာ “အဲ” မပါဘဲ တအဲအဲနဲ့ အခေါ်ခံနေကြရရှာလေတော့တယ်။ [သူတို့ကလည်း မြန်မာကို “မိုင်အဲ(န်)မား”တို့၊ သန်းကျော်ကို “သှယ်(န်)ခိုင်အော်”တို့ ဖတ်ကြတော့ ကျေရောပေါ့လို့ တွေးမယ်ဆိုလည်း တွေးနိုင်ပါတယ်နော့။] အမယ်… တချို့က မအဲဘဲ အယ်ပြီးတော့ “အယ်လစ်ဇဘက်”လို့ လုပ်တာ ရှိသေးတယ်။\nတကယ်တော့ ဘယ်ဘာသာစကားမှာဖြစ်ဖြစ် အသံနေအသံထား၊ အသံ အဖိ အဖော့ဆိုတာ ရှိပါတယ်။ မြန်မာလိုဆိုရင်ဖြင့် ဂရုသံ၊ လဟုသံ စသဖြင့်ပေါ့ခင်ဗျာ။ ဆိုကြပါစို့… “ဓန”ဆိုတဲ့ မြန်မာဝေါဟာရကို ဖတ်ရာမှာ နောက်က နငယ်သံကိုသာ ဖိပြီး ဖတ်ကြပါတယ်။ ဘယ်သူကမှ ပထမ အက္ခရာ ဓအောက်ချိုက်အသံကို ဖိမဖတ်ပါဘူး။ ဓအောက်ချိုက်သံကိုသာ ဖိဖတ်ရင် /ဒါ့နာ့/လို့သာ ဖြစ်သွားမှာမို့ ဘယ်မြန်မာမှလည်း “ဓန”ကို ပြောနေမှန်း မသိနိုင်ပါဘူး။\nရထားဆိုလည်း သံမှန်က ဒုတိယစာလုံး “ထား”ကိုသာ ဖိဖတ်ပါတယ်။ ဒါပေမယ့် မွန်တလိုင်းသံ ဝဲတဲ့ အောက်ပြည်အောက်ရွာ မော်လမြိုင်နယ်က လူတွေ ဖတ်ရင်တော့ ရထားကို /ယာ့ထား/လို့ ဖတ်ကြတာ အကြားရများပါတယ်။ သူတို့က ရှေ့ဆုံးက ရကောက်ကို ဖိပြီး ဖတ်တတ်ကြတာကိုး။ သံလျင်ကို တညင်လို့ ဖတ်တဲ့အခါမှာလည်း ဒုတိယစကားလုံး “ညင်”ကိုသာ ဖိဖတ်တာမို့ /တညင်/လို့ အသံထွက်ပါတယ်။ ပထမစကားလုံးဖြစ်တဲ့ တဝမ်းပူကိုသာ ဖိဖတ်ရင်တော့ သံလျင်ခမျာမှာလည်းပဲ /တာ့ညင်/ဖြစ် သွားပါလိမ့်မယ်။ အဲသလိုသာ ဖတ်လို့ကတော့ ဘယ်မြန်မာကမှလည်း သန်လျင်ကို ပြောနေမှန်း ရိပ်စားမိတော့မှာကို မဟုတ်တော့ပြန်ဘူး။\nElizabeth ဆိုတာလည်း ရေးတော့သာ ရှေ့ဆုံးမှာ “အီး” ရှိနေတာ၊ အသံထွက်ရာမှာ ဖိရမယ့် အသံကကျတော့ “လစ်(ဇ်)”မှာ ကျရောက်တာမို့ မင်းသမီးကြီးကို ချစ်စနိုးနဲ့ “လစ်(ဇ်) တေလာ”လို့သာ အဲဒီ့ခေတ်က စာနယ်ဇင်းတွေမှာ ရည်ညွှန်းခဲ့ကြပါတယ်။ ဘယ်သူကမှ “အဲ” တေလာလို့ မရည် ညွှန်းခဲ့တာလည်း အထင်အရှားပါပဲ။\nအဲတော့ Elizabeth ရဲ့ တကယ့်အသံထွက်အမှန်က “အလစ်ဇ ဘက်(သ်)”သာ ဖြစ်ပါတယ်။ အဲဒီ့ “အလစ်”ကို ဖတ်ရာမှာ အလစ်ချောင်းတာ၊ အလစ်သုတ်တာတို့ကို ဖတ်သလိုပဲ /အလစ်/လို့သာ ဖတ်ရမှာ ဖြစ်ပါတယ်။\nအခုတော့ ဘယ်ရွှေဉာဏ်ရှင့် လက်ချက်လဲတော့ မသိဘူး။ အဲဒီ့ လစ်(ဇ်)များ ခမျာမယ် ရွှေတွေ့ပါးစပ်ထဲမှာ တအဲလစ်တည်း အအဲလစ်ခံ နေကြရရှာပါတော့တယ်။ ကျွန်တော်ပေါင်းသလို အလစ်ဇဘက်(သ်)လို့ မပေါင်းချင်ဦးတောင် အနည်းဆုံး “အလစ်ဇဘက်”လောက် လုပ်ရင်ကို တော်တော်လေး နီးစပ်နိုင်ပါလျက်ကနဲ့ ဘယ်လို စေတနာကန်းမှုမျိုးနဲ့ “အဲ”ချလိုက်ကြမှန်းလည်း တွေးမရနိုင်ပါဘူး။\nအခုလည်း လုပ်နေကြပြန်ပြီ။ အီလစ်တဲ့။ အဲဒါလည်း စာလုံးပေါင်းက elite ပါ၊ élite လို့လည်း တချို့က ပေါင်းပါတယ်။ ဘယ်လိုပဲ ပေါင်းပေါင်း သူလည်း အလစ်ဇဘက်(သ်)လိုပဲ ပထမဆုံးက “အီး”သံကို လဟုသံ (သံဖော့) ထားပြီး ဖတ်ရတဲ့ ဝေါဟာရ ဖြစ်ပါတယ်။ နောက်က lite ကိုပဲ ဂရုသံ (သံပြင်း)နဲ့ ဖတ်ရပါတယ်။ ဒါကြောင့် “အီလစ်”ဆိုတဲ့ အသံထွက်မှာ “အီ”ဆိုတာ ပထမ အလွဲပါ။\nဒုတိယအလွဲက lite ကို သည်ဝေါဟာရအတွက် အသံထွက်ပုံပါ။ အဲဒီ့ဝေါဟာရက သူ့ချည်းဆိုရင် light နဲ့ အသံထွက်ချင်း တူတဲ့ /လိုက်(ထ်)/ပါ။ ဒါပေမယ့် élite မှာတော့ အဲသလို မထွက်တော့ပါဘူး။ /လိ(ထ်)/လို့သာ ထွက်ပါတော့တယ်။ လစ်(ထ်) (lit) မဟုတ်တာတော့ အင်မတန် သေချာပါတယ်။\nဒါ့ကြောင့် elite ကို အသံထွက်ချင်ရင် /အလိ(ထ်)/လို့ အသံထွက်မှ မှန်ပါလိမ့်မယ်။ ဒါမှမဟုတ် élite လို့ ရေးထားတာမို့ ပြင်သစ်ဆန်ဆန်လေး အသံထွက်မယ် ဆိုရင်တော့ /အေလိ(ထ်)/လို့ ထွက်ရမှာပါ။ ဝေါဟာရ သမိုင်း (နိရုတ္တိ) အရ ဆိုလည်း အမှန်စင်စစ် အဲဒီ့ elite ဟာ ပြင်သစ် ဝေါဟာရ élite က လာတာ ဖြစ်ပါတယ်။ တကယ့် မူရင်း ရှေးဟောင်း ပြင်သစ်စကားလုံးက eslit ဖြစ်ပြီး eslire (ရွေးချယ်သည်)ဆိုတဲ့ ကြိယာရဲ့ past participle ပုံစံဖြစ်ပါတယ်။ တကယ့်ဇာစ်မြစ်ကတော့ လက်တင် ဝေါဟာရ eligere ဖြစ်ပါတယ်။\nအဲ… နောက်တစ်ခုက အဲဒီ့ အလိ(ထ်)ဟာ အခု လူအတော် များများ ဇန်းတင် သုံးစွဲနေတဲ့ “ရေပေါ်ဆီ” ဆိုသော အနက်အပြင် တခြား အနက်တွေလည်း များစွာ ရှိပါသေးတယ်။ အများစုက မနှစ်မြို့တဲ့ အနက်နဲ့သုံးပေမယ့် အဲဒီ့ အလိ(ထ်)ဆိုတဲ့ ဝေါဟာရကို အကောင်းဘက်ကလည်း အများကြီး သုံးလို့ရတာကို အင်္ဂလိပ်စာ လေ့လာ လိုက်စားနေတဲ့ လူငယ်လေးတွေ သိထားသင့်တယ်လို့ ယူဆမိပါတယ်။\nအလိ(ထ်)ကို Merriam-Webster Collegiate အဘိဓာန်က အောက်ပါအတိုင်း အနက်ပွား ငါးမျိုး ခွဲပေးတားပါတယ်။ (သူက အပြည့်စုံဆုံး ဖွင့်ဆိုပေးထားတာ ဖြစ်တဲ့အပြင် ခေတ်အမီဆုံး အဘိဓာန်ဖြစ်တဲ့အတွက် သည်အဘိဓာန်ကို ကိုးကားခြင်းဖြစ်ပါတယ်။)\n(a) the choice part : CREAM\nဒါက အခု အီလစ်၊ အီလစ်နဲ့ အီပြနေကြသူ လူအတော်များများ ပြောတဲ့ “လူ့မလိုင်”ဆိုတဲ့ အဓိပ္ပာယ်ပါပဲ။ သို့သော် မနှစ်မြို့တဲ့ လေသံနဲ့ ခေါ်တာ မဟုတ်ကြောင်းကို အဲဒီ့ အဘိဓာန်ရဲ့ အဲဒီ့ ပထမ ဖွင့်ဆိုချက်မှာ ပါတဲ့ ဥပမာက ထင်ရှားစေပါတယ်။ သူပေးထားတဲ့ ဥပမာက the elite of the entertainment world ဖြစ်ပါတယ်။ “ဖျော်ဖြေရေး လောကရဲ့ ထိပ်ဆုံးတန်းက လူတွေ”လို့ပဲ ဘာသာပြန်ရမှာပါ။ အပေါ်လွှာတို့၊ ရေပေါ်ဆီတို့ သုံးလိုက်ရင် အောက်ကလိအာသံ ထွက်သွားပါလိမ့်မယ်။ ဒုတိယအနက်ကို အဲဒီ့အဘိဓာန်က သည်လို ဆက်ဖွင့်ထားပြန်ပါတယ်။\n(b) the best ofaclass\nသည်မှာကျတော့ လူတန်းစားတစ်ရပ်ရဲ့ အချွန်ဆုံးလူတွေကို အလိ(ထ်)လို့ သတ်မှတ်ကြောင်း ဖွင့်ဆိုထားပါတယ်။ နမူနာကိုတော့ superachievers who dominate the computer elite လို့ ပေးထားပါတယ်။ အဲဒီ့ နမူနာကို အဘိဓာန်က ပေးတာ မဟုတ်ပါဘူး။ ဝေါ(လ်) စထြိ ဂျာနယ်ရဲ့ လျှမ်းလျှမ်းတောက် သတင်းထောက် စာရေးဆရာမ မယ်ရလင်(န်) ချေ့(ဇ်)ရဲ့ သတင်းဆောင်းပါးတစ်ပုဒ်ထဲက ဝါကျပျက်တစ်ခု ကို နမူနာ ထုတ်ထားတာပါ။ မြန်မာလို ပြန်ဆိုရင် “ကွန်ပျူတာလောကက အချွန်ဆုံးတွေကို လွှမ်းမိုးထားတဲ့ ထိပ်တန်းက အောင်မြင်မှုရနေသူများ”လို့သာ ဖြစ်ပါလိမ့်မယ်။ သည်မှာလည်း အောက်ကလိအာသံ လုံးဝ မပါတာကို ဆင်ခြင်သင့်ပါတယ်။\n(c) the socially superior part of society\nဒါကတော့ အထက်တန်းလွှာကို ဆိုလိုတာပါ။ ဒါကိုလည်း အေပီ သတင်းဌာနက သုံးခဲ့တဲ့ ဝါကျပျက်နဲ့ပဲ နမူနာပေးထားပြန်ပါတယ်။ how the elite live တဲ့။ ဂုဏ်အရ၊ ပညာအရ၊ ကြွယ်ဝမှုအရ ထိပ်ပိုင်းမှာ ရှိနေသူတွေကို ခြုံပြီး ပြောတာပါပဲ။ နောက်နမူနာတစ်ခုကကျပြန်တော့ အီခနားမစ်(စ်)(ထ်)သတင်းဂျာနယ်ထဲက ကိုးကားထားတာပါ။ how the French-speaking elite was changing လို့ပေးထားပါတယ်။ “ပြင်သစ် စကားပြောတဲ့ အထက်တန်းလွှာက ပုဂ္ဂိုလ်တွေ ပြောင်းလဲနေပုံ”လို့ ဘာသာပြန်ရင် ဆီလျော်ပါလိမ့်မယ်။\n(d)agroup of persons who by virtue of position or education exercise much power or influence\nရာထူးအရဖြစ်စေ၊ ပညာတတ်လို့ပဲဖြစ်စေ ဩဇာလွှမ်းမိုးမှု ဒါမှမဟုတ် အစွမ်းတွေ လွှတ်ပြတတ်တဲ့ လူတစ်စုကို အလိ(ထ်)လို့ ခေါ်နိုင်ကြောင်း ဖွင့်ဆိုချက်ပါ။ နမူနာအဖြစ် အဘိဓာန်က ပေးထားတဲ့ စကားစု နှစ်စု ကတော့ members of the ruling elite (အုပ်ချုပ်ရေးမှာ ဩဇာရှိတဲ့ သူများ) နဲ့ the intellectual elites of the country (နိုင်ငံရဲ့ ဩဇာရှိ ပညာတတ်များ) ဖြစ်ပါတယ်။\n(e)amember of such an elite\nဒါကတော့ အထက်က လူတန်းစားတစ်ရပ်ထဲမှာ ပါဝင်နေသူ တစ်ဦးတစ်ယောက်ကို ဧကဝုစ်အနေနဲ့ သုံးကြောင်း ခွဲပြထားတာပါ။\n၁၉၇၄ခုနှစ်ထုတ် Oxford Advanced Learner’s Dictionary, 3rd Editionကို အခြေခံထားတဲ့ မြန်မာစာအဖွဲ့ရဲ့ အင်္ဂလိပ်မြန်မာ အဘိဓာန်မှာတော့ နှိမ့်ချပြောဆိုတဲ့ (derogatory)အနက်များကိုသာ ဖွင့်ဆိုပေးထားတာ တွေ့ရပါတယ်။ သူ့ထက်ခေတ်မီတဲ့ တခြား Oxford အဘိဓာန်များမှာတော့ ကောင်းတဲ့ ဘက်က သုံးတဲ့ ဖွင့်ဆိုချက်များကိုပါ ထည့်သွင်းထားတာ တွေ့ရပါတယ်။\nသည်လောက်ဆိုရင် တချို့တွေ ကွက်ပြီး ပြောနေတဲ့ “လူ့မလိုင်၊ ရေပေါ်ဆီ”ဆိုတဲ့ အဓိပ္ပာယ် တစ်မျိုးတည်းသာမကဘဲ အပြုသဘောဆောင်တဲ့ အသုံးအနှုန်းနဲ့လည်း အလိ(ထ်) သို့မဟုတ် အေလိ(ထ်)ဆိုတဲ့ ဝေါဟာရ ကို သုံးနိုင်ကြောင်း အများသိလောက်ပြီလို့ မျှော်လင့်နေမိရပါတယ်။\nရှင်သန်နေတဲ့ ဘာသာစကား မှန်သမျှဟာ ကာလ ရွေ့လျောတာနဲ့ အညီ အနက်သဘောတွေ ပြောင်းလဲနေတတ်ပါတယ်။ အခြောက်ဆိုတဲ့ ဝေါဟာရဟာ လွန်ခဲ့တဲ့ နှစ်ပေါင်း ၇၀ လောက်က တခြားအနက်နဲ့ တွင်ကျယ်ခဲ့တာပါ။ အခုကျတော့ မိန်းမလျာကို ပြောတာ ဖြစ်သွားပါပြီ။ အလားတူပဲ ဂန်ဒူးဆိုတဲ့ ဝေါဟာရကို မကြားရတာ အတော်ကြာနေပြီလည်း ဖြစ်ပါတယ်။ အင်္ဂလိပ်စကားမှာလည်း gay ဆိုတာကို လွန်ခဲ့တဲ့ နှစ်ပေါင်း ၇၀ လောက်က ပျော်ရွှင်မြူးကြွသောဆိုတဲ့ အနက်နဲ့ သုံးခဲ့ပေမယ့် အခုကာလမှာတော့ မိန်းမလျာကို ဆိုလိုတာမို့ ဘယ်အင်္ဂလိပ်ကမှ မူရင်းအနက်မျိုးနဲ့ မသုံးတော့တာလည်း အမှန်ပါ။\nအလိ(ထ်)ကလည်း ကာလ ရွေ့လျောလာတဲ့အခါ တစ်ဖက်သားကို နှိမ်ချတဲ့ အသုံးအနှုန်းကနေ တဖြည်းဖြည်း ပြောင်းလဲနေပြီဆိုတာ အထက်က ဖွင့်ဆိုချက်များအရ ထင်ရှားလို့နေပါတယ်။\nအမှားသိပ်ကြာလာတဲ့အခါ အမှန်ဖြစ်သွားမှာစိုးလို့ မနေနိုင်မထိုင်နိုင် ပြောမိတာပါ။\nသည်တစ်လုံးတည်းတောင် မဟုတ်ပါဘူး။ တစ်နေ့က ဂျာနယ်တစ် စောင်မှာ ဝါရင့်၊ သမ္ဘာရင့်၊ အသက်ရင့် ပုဂ္ဂိုလ်တစ်ဦးက မဟုတ်တမ်းတရား မြန်မာသံဖလှယ်ပြီး ရေးထားတာတွေ့လိုက်ရပါသေးတယ်။\nအဲဒါကျတော့ ကျွန်တော် အင်္ဂလိပ်စာ ကောင်းကောင်းမတတ်ခင် ကလေးဘဝကတည်းက မြန်မာလို အသံထွက်မှန်နဲ့ ဖတ်ခဲ့ဖူးပြီး အင်္ဂလိပ်စကားမှန်းတောင် မသိခဲ့ပါ ဘူး။ မြန်မာစကားလို့တောင် ထင်ခဲ့မိပါတယ်။ နောက်ပိုင်း စာအဖတ်အရှု များလာတော့မှသာ အင်္ဂလိပ်စကားမှန်း၊ အလိ(ထ်)လိုပဲ ပြင်သစ်ဘာသာစကားက ဆင်းသက်လာတဲ့ ဝေါဟာရမှန်း သိလိုက်တာပါ။\nအဲဒါကတော့ “ကလီရှေး” ဆိုတာပါပဲ။ အင်္ဂလိပ်လို cliché လို့ စာလုံး ပေါင်းပါတယ်။ ဒါကိုကျ ရှေးကတည်းက အသံဖလှယ်ထားပုံက မှန်နေပါတယ်။ တကယ့် အသံထွက်ကိုက “ကလီရှေး” ဖြစ်ပါတယ်။ အဓိပ္ပာယ်ကတော့ “သုံးဖန်များလွန်းလို့ ဖန်တစ်ရာတေနေတဲ့ လက်သုံးစကား”ဖြစ်ပါ တယ်။ ဆိုကြပါစို့… “မိန်းမ မာယာ သည်းကိုးဖြာ”ဆိုတဲ့ စကားမျိုးဟာ ကလီရှေး ဖြစ်သွားပါပြီ။\nဒါကိုပဲ ဟိုတစ်နေ့က ဂျာနယ်တစ်စောင်မှာ အထက်က ပြောခဲ့တဲ့ ပုဂ္ဂိုလ်ကျော်တစ်ဦးက “ကလီချေ”ဆိုပြီး ထလုပ်လိုက်တာ တွေ့ရတဲ့အခါ ကျွန်တော့်မှာ မျက်လုံးပြူးသွားရပါတယ်။\nလူငယ်တွေအပေါ် စေတနာ ကန်းတာပဲလား၊ ထွင်ချင်စိတ် လွန်ကဲသွားပြီး ပမာဒလေခသွားတာပဲလားတော့ သူကိုယ်တိုင်မှပဲ သိပါလိမ့်မယ်။\nအင်္ဂလိပ်စကားလုံးတွေကို ထင်သလို အသံထွက်ပြရအောင် ကျွန်တော်တို့အတွက် မိခင်ဘာသာစကားမဟုတ်တာကို လူတိုင်း သတိထားသင့်ကြပါတယ်။ အထူးသဖြင့် စာမျက်နှာပေါ်မှာဖြစ်စေ၊ အများမြင်သာတဲ့ မီဒီယာတစ်ခုခုကဖြစ်စေ ပြောဆို ရေးသား သုံးနှုန်းကြတဲ့အခါ လူငယ်လေးတွေ အမှတ်မမှားစေချင်တဲ့ အနိမ့်ပါးဆုံး စေတနာလေးလောက်တော့ မီဒီယာကို သုံးနေသူ အားလုံးရှိထားသင့်တယ်လို့ ယူဆမိပါတယ်ခင်ဗျား။\n(ရန်ကုန် – ဝ၃၀၇၁၀)\nအဓိက ကိုးကားတဲ့ အဘိဓာန်စာရင်း\n၁။ Merriam-Webster Collegiate Dictionary, 11th Edition (Both Hard and Soft Copies of Version 3.1)\n၂။ Cambridge Advanced Learner’s Dictionary, 3rd Edition (Both Hard and Soft Copies)\n၃။ ပြည်ထောင်စုမြန်မာနိုင်ငံတော် ပြန်ကြာရေးဝန်ကြီးဌာန၊ မြန်မာစာ အဖွဲ့က ထုတ်ဝေတဲ့ အင်္ဂလိပ်-မြန်မာ အဘိဓာန် (Both Hard and Soft Copies)\n၄။ The Shorter Oxford English Dictionary on Historical Principles, Third Edition\n၅။ Oxford Advanced Learner’s Dictionary, Encyclopedic Edition\n[မနေ့က (၂၀၀၀ ပြည့်နှစ် သြဂုတ်လ ၆ ရက်) နေ့စွဲနဲ့ ထွက်လာတဲ့ Bi Weekly Eleven ဂျာနယ်မှာ ဖော်ပြထားတာလေးကို ပြန်လည်တင်ဆက်လိုက်တာပါ။]\nAuthor lettwebawPosted on7August 2010 18 October 2010 Categories Discussion, Reproduction\n4 thoughts on “May you showagesture of goodwill!”\n7 August 2010 at 9:06 am\nဆရာရေ… အသံထွက်ကိစ္စကတော့ အတော့်ကို ရေးသင့်ပါတယ်။ ဒါမျိုးလေးတွေ အကြောင်းတိုက်ဆိုင်ရင် ရေးပါဗျာ။ တချို့ဆို အသံထွက်တောင် မဟုတ်ဘူး ဘာသာပြန်တာပါ တလွဲတွေ လုပ်တယ်။ Dragon Fly ကို နဂါးပျံများ ဆိုပြီး အသံလွှင့်ဌာနတစ်ခုက ဘာသာပြန်ပြီး လွှင့်တာကတော့ အတော်ရုပ်ဆိုးတယ်ဗျာ။\n8 August 2010 at 10:44 am\nအီလစ်လို့ခေါ်တာ ပိုသဘောကျတယ် လူ့မလိုင် ဆိုတဲ့အဓိပ်ပါယ် ပါ ပါတဲ့အတွက် အသံထွက်ထက် အဓိပ်ပါယ်ပိုနီးစပ်တယ်။\n9 August 2010 at 10:37 am\nမြန်မာတွေ မွေးစားစာလုံးအဖြစ် အသုံးများတဲ့ English အသံထွက် တွေကို မှန်ကန်စွာ ပြော နိုင်အောင် လွယ်လွယ်ရှာနိုင်အောင် ဆရာ အိပ်ဆောင် စာအုပ် မျိုး ပြုစုနိုင်ရင် ကောင်းမယ်။ ဥပမာ Oil, Restaurant စသည်ဖြင့်။ စာအုပ် ပြုစုပြီးသားဆိုရင်တော့ ပြောပါဦး ဆရာ။ Oil ကို ကျနော်တို့ မြန်မာတွေ အသံထွက်နဲ့ ပြောရင် နိုင်ငံ ခြားသား နားမလည်ဘူး။ ကျနော့ ကိုယ်တွေ့ပဲ။ ကျနော်ဆို မှားမှန်း သိတာတောင် အကျင့်ပါနေတော့ အဲဒီ အမှားသံကို မှားမှား ထွက်နေတုန်း ဆရာရေ။\n11 August 2010 at 1:19 pm\nLeaveaReply to အုပ်စိုး Cancel reply\nPrevious Previous post: About Foreplay\nNext Next post: The Trouble of BeingaWoman 2: Part One


Who are they?: August 2007\nစစ်အစိုးရလက်ဝေခံအိမ်များသို့ ဆွမ်းခံမကြွရန် တိုက်တွန်းနှိုးးဆော်\nရိုးမ ၃။ သြဂုတ် ၂၉၊ ၂၀၀၇\nပြည်သူအကြပ်အတည်းများအတွက် ဆန္ဒဖော်ထုတ်ခဲ့သူများကို အကြမ်းဖက် ရိုက်နှက်ခဲ့သည့် စစ်အစိုးရလက် ဝေ ခံအိမ်များသို့ ဆွမ်းခံမကြွရန် မြန်မာနိုင်ငံလုံးဆိုင်ရာသံဃာ့သာမဂ္ဂီ အဖွဲ့က တိုက်တွန်းနှိုးဆော်လိုက်သည်။\nနိုင်ငံအနှံ့ လောင်စာဆီနှင့် ကုန်ဈေးနှုန်းမြင့်တက်လာသည့်အတွက် ငြိမ်းချမ်းစွာ ဆန္ဒပြသူများကို စစ်အစိုးရ ဖွဲ့စည်းထားသည့် ကြံ့ဖွံ့နှင့် စွမ်းအားရှင်အဖွဲ့များက အကြမ်းဖက် ရိုက်နှက်ဖမ်းဆီးခဲ့ခြင်းကြောင့် ယခုကဲ့သို့ တိုက်တွန်း နှိုးဆော်ခဲ့ခြင်းဖြစ်သည်။\nမသူတော်တရား မထွန်းကားမှီ သူတော်တရား အားမနည်းမှီ စည်းလုံးညီညွတ်စွာ တိုက်ပွဲဝင်ရန် ပြည်တွင်း ပြည်ပ သံဃာတော်အရှင်မြတ်များနှင့် ပြည်သူတို့အား အဆိုပါ တောင်းဆိုချက်တွင် ဖော်ပြခဲ့သည်။\nစစ်အစိုးရ အာဏာတည်မြဲရေးအား ထောက်ခံ၍ ပြည်သူအချင်းချင်း ရိုက်နှက်ဟန့်တားခဲ့ကြ သည့် ကြံ့ဖွံ့နှင့် စွမ်းအားရှင်အဖွဲ့ဝင်များ၏ နေအိမ်များသို့ ဆွမ်းခံမကြွခြင်း၊ တရားဒေသနာ ဟောပြောမှုမလုပ်ခြင်း၊ သာရေး နာရေး လူမှုရေးဆောင်ရွက်ချက်တို့အား ရှောင်ကြဉ်ခြင်းဖြင့် သပိတ်မှောက်ကံဆောင်ရန် သံဃာ့သာမဂ္ဂီအဖွဲ့က တိုက်တွန်းနှိုးဆော်ခဲ့သည်။\nစစ်အစိုးရအကြီးအကဲဆိုသူများက တည်ဆဲဥပဒေဟုဆိုကာ ဗုဒ္ဓဘာသာဂုဏ်ကို မထောက်ပဲ ညှဉ်းပမ်း နှိပ်စက် ခြင်းအမျိုးမျိုး၊ ဖမ်းဆီးခြင်း၊ နှစ်ရှည်ထောင်ဒဏ်များ ချမှတ်ခြင်းတို့အားလည်း ကန့်ကွက်ရန်လိုအပ်ပြီး ညီညွတ် မျှတသော ဥပဒေပေါ်ပေါက်ရန် ၀ိုင်းဝန်ကြိုးပမ်းကြရန်လည်း တိုက်တွန်းခဲ့သည်။\nအဆိုပါ သံဃာ့သာမဂ္ဂီအဖွဲ့ချုပ်က ယနေ့နေ့စွဲဖြင့် ထုတ်ပြန်ချက်တစောင်ကိုလည်း ကြေညာခဲ့ရာ ဖမ်းဆီး ထိန်း သိမ်းခြင်းခံနေရသည် ၈၈ မျိုးဆက် ကျောင်းသားခေါင်းဆောင်များကို ချက်ခြင်း လွှတ်ပေးရန်တောင်းဆိုထား ပြီး စစ်အစိုးရ၏ အာဏာတည်မြဲအောင် လုပ်ဆောင်မှုများကို ပြင်းထန်စွာ ကန့်ကွက်ရှုတ်ချထားသည်။\nထို့အပြင် မတရားသော လုပ်ရပ်များ ရပ်တန့်ရေး၊ တရားမျှတသော လူထုလှုပ်ရှားမှုများ ပေါ်ပေါက်လာ ရေးအ တွက် ငြိမ်းချမ်းသောနည်းဖြင့် တောင်းဆိုသည့် လုပ်ရပ်တိုင်းကို စဉ်ဆက်မပြတ် ထောက်ခံအားပေးသွားမည်ဟု ကြေညာခဲ့သည်။\nPosted by Who are They? at 4:58 PM0comments\nရန်ကုန်မြို.နယ်အချို.တွင် ကြံ့ဖွံ့များကို ရှောင်ဖယ်နေကြောင်း၊ အရင် ခင်မင်ရင်းနှီးသော စွမ်းအားရှင် မိတ်ဆွေများကိုပင် အတွေ့မခံကြတော့ကြောင်း၊ ရပ်ကွက်အချို.တွင် သံဃာတော်များက ကြံ့ဖွံ့၊ စွမ်းအားရှင်တို. နေအိမ်များကို ဆွမ်းခံခြင်းမပြုတော့ကြောင်း သိရသည်။\nPosted by Who are They? at 4:38 PM0comments\nPosted by Who are They? at 4:28 PM 1 comments\nPosted by Who are They? at 4:25 PM0comments\nPosted by Who are They? at 4:10 PM0comments\nPosted by Who are They? at 3:43 PM0comments\nထွန်းလှစိန်( ဗဟန်းမြို့နယ် မ၀တ ရုံး)\nနေထိုင်။ ။ ဗဟန်းမြို့နယ် သာ့သနာရိပ်သာဘေးက အောင်သစ္စာရပ်ကွက်\nPosted by Who are They? at 3:34 PM4comments\nPosted by Who are They? at 2:49 PM0comments\nPosted by Who are They? at 5:30 AM0comments


iPhone ပေါ်ရှိအမျိုးမျိုး အိုင်ဖုန်းသတင်း\nအားလုံးသူ့အကြောင်း iPhone ကိုအက်ပဲလ်ရဲ့မိုဘိုင်းဖုန်း။ ဒီမှာတွေ့လိမ့်မယ် သတင်း၊ သတင်း၊ ဆော့ဖ်ဝဲမွမ်းမံမှုများ၊။ ဆော့ဖ်ဝဲတွင်ပါ ၀ င်သောရွေးချယ်မှုအသစ်များ၊ အိုင်ဖုန်းလောကသို့အကျိုးသက်ရောက်စေသည့်ကုမ္ပဏီပြောင်းလဲမှုများနှင့်ယေဘုယျအားဖြင့်ဤစက်ကိရိယာ၊ Apple နှင့် iOS နှင့် iPhone တို့၏ ၀ န်ဆောင်မှုများနှင့်ပတ်သက်သောဖြစ်နိုင်ခြေရှိသောသတင်းများ၊ ။\nသင်၏ AirTags များအတွက် Nomad သားရေကွင်း၊\npor Luis Padilla လွန်ခဲ့တဲ့3ရက်ပေါင်း .\nအရည်အသွေးမသက်ဆိုင်ဘဲလွယ်ကူပြီးစျေးပေါသောမိတ္တူမှထွက်ပြေးနေသည့် Nomad သည် AirTags အတွက်ကျွန်ုပ်တို့အတွက်အခြားသော့ကွင်းတစ်ခုပေးထားသည်။\nဤသည်မှာ MagSafe ဘက်ထရီ၏ပေါက်ကွဲသောဗွီဒီယိုဖြစ်သည်\npor Jordi Gimenez လွန်ခဲ့တဲ့3ရက်ပေါင်း .\nယခုအပတ်တွင် YouTube channel Charger Lab မှဘက္ထရီပြတ်တောက်မှုကိုပြသရန် iFixit အဖြစ်အသွင်ပြောင်းခဲ့သည်။\npor Toni Cortés လွန်ခဲ့တဲ့5ရက်ပေါင်း .\nKidizoom DX2 မှကလေးများအတွက်စမတ်နာရီ\nဒီနေ့ကျွန်တော်တို့ဟာအထူးကိရိယာတစ်ခုဖြစ်တဲ့ကလေးများအတွက်စမတ်နာရီတစ်ခုကိုခွဲခြမ်းစိတ်ဖြာကြသည်။ VTech မှ Kidizoom DX2 သည်ပျော်စရာကောင်းပြီးကူညီသည်။\nဖေ့စ်ဘွတ်ခ်ပိုင်ရှင် Mark Zuckerberg ၏ကုမ္ပဏီသည် messaging service တွင်အကောင်အထည်ဖော်နေသည့် WhatsApp ကိုဆက်လက်ကြိုးစားလုပ်ဆောင်နေသည်။\nApple သည် virtual reality ထုတ်ကုန်များအတွက် spatial audio ကိုလုပ်ဆောင်နေသည်\npor Toni Cortés လွန်ခဲ့တဲ့2ရက်သတ္တပတ် .\nတခါတရံမှာ Apple ရဲ့အပိုဖြည့်တင်းထားတဲ့မျက်မှန်တွေအကြောင်းဆောင်းပါးတွေကိုသူတို့အနာဂတ်လိုမျိုးခံစားခဲ့ရတယ်။\n၉/၁၁ မှတ်တမ်းရုပ်ရှင်ကို ၂၀ နှစ်မြောက်အထိမ်းအမှတ်အဖြစ် Apple ပြသမည်\nအကယ်၍ သင်သည်အရပ်ရှည်လျှင်နယူးယောက်ရှိ Twin Towers အပေါ်တိုက်ရိုက်တိုက်ခိုက်မှုကိုသင်ပိုမိုလိုက်နာလိမ့်မည်။ ဟုတ်ကဲ့…\nဂူဂဲလ်အပ်ပလီကေးရှင်းဖြင့် pinball ကစားနည်း\nChrome ၏ဒိုင်နိုဆောဂိမ်းသည်ဂန္ထဝင်ဖြစ်ပြီး၊ ကျွန်ုပ်တို့နှင့်ချိတ်ဆက်မှုမရှိသည့်အခါကစားရန်ခွင့်ပြုထားသောဂန္ထဝင်ဖြစ်သည်။\nသင်၏အက်ပလီကေးရှင်းများအားလုံးကိုဤ UGREEN 20W အားသွင်းစက်ဖြင့်အားသွင်းပါ\nနွေရာသီရောက်လာပြီ၊ မင်းတို့ထဲကအများစုဟာအားလပ်ရက်တွေစီစဉ်ဖို့စီစဉ်နေကြပြီ။ ကောင်းပြီ…\nKuo က ၂၀၂၂ အိုင်ဖုန်းတွေမှာမျက်နှာပြင်အောက်မှာ Touch ID ရှိမယ်၊ ဘယ်တော့မှတစ်ခါမှမမြင်ဖူးဘူး\npor Toni Cortés လွန်ခဲ့တဲ့ ၁ လ .\nKuo ပြောသောအခါ (သူရေးသည်ထက်) အနည်းဆုံးသင်သူ့ကိုနားထောင်ရမည်။ သူပြောတာမှန်သလား၊ မမှန်လားနောက်ပိုင်းမှာငါတို့တွေ့လိမ့်မယ်။\nမက်ဆာချူးဆက်ကနေ AirPod ကိုမျိုချတဲ့လူတစ်ယောက်ကိစ္စ။ ဟုတ်ပါတယ် Apple မှာ ...\niPhone7နှင့်7Plus ကိစ္စများသည် iPhone 8 နှင့် 8 Plus နှင့်သဟဇာတဖြစ်သည်\niPhone7မှာတွေ့ရတတ်တဲ့ bug တွေ၊ ဘယ်လိုဖြေရှင်းရမလဲ


မြန်မာနိုင်ငံသားတွေ ဂျပန်မှာ (၅) နှစ်နေထိုင်ခွင့်ရမယ့် ဒုက္ခသည်ဗီဇာ လျှောက်ထားနည်းအပြည့်အစုံ – SainPwar\nSainPwar > ဗဟုသုတများ > မြန်မာနိုင်ငံသားတွေ ဂျပန်မှာ (၅) နှစ်နေထိုင်ခွင့်ရမယ့် ဒုက္ခသည်ဗီဇာ လျှောက်ထားနည်းအပြည့်အစုံ\nမြန်မာနိုင်ငံသားတွေ ဂျပန်မှာ (၅) နှစ်နေထိုင်ခွင့်ရမယ့် ဒုက္ခသည်ဗီဇာ လျှောက်ထားနည်းအပြည့်အစုံ\nသင်ကကော ဘာနေ့နံလဲ ဖတ်ကြည့်နော်…နေ့(၇) နေ့ နဲ့ သူတို့အကြောင်း\nတစ်ကျော့ပြန်ခေတ်စားလာနေတဲ့ ဂျပန်အစိုးရရဲ့ ‘ဒုက္ခသည်ဗီဇာ’အကြောင်း (နိဒါန်း) ဒီပိုစ့်ကိုတော့ ဂျပန်ကိုလူပို့နေတဲ့ အသိမိတ်ဆွေတွေ ကြိုက်ကြမှာမဟုတ်ဘူးထင်ပါတယ်။ ကြိုက်ချင်း မကြိုက်ချင်းထက် လက်ရှိဖြစ်စဉ်အပေါ်မှာ အချက်အလက်မှန်ကန်စွာဖြင့် ရေးခြင်းဖြစ်ပါတယ်..\nအခုအချိန်မှာတော့ ဂျပန်အစိုးရအနေနဲ့ ဒုက္ခသည်အဖြစ်လျှောက်ထားကြသူများကို မကြုံဘူးလောက်အောင် စံချိန်တင်မြင့်မားမှုနှုန်းနဲ့ ဖောဖောသီသီကြီးကို ထုတ်ပေး,အသိအမှတ်ပြုပေးနေပါတယ်။\nအထူးသဖြင့် မြန်မာနိုင်ငံသားတွေကို အများဆုံးအသိအမှတ်ပြုထုတ်ပေးပါတယ်။ ဘာကြောင့်ဒီလိုပေးနေသလဲ..?ဆိုတာကိုတော့ နားလည်မယ်လို့ယူဆလို့ အကျယ်မရေးတော့ပါဘူး။ ရေးချင်တာက ဒီဗီဇာကိုရအောင် ဘယ်လိုလုပ်ဆောင်ရမလဲ..?ဆိုတဲ့အကြောင်းပါ။ ကဲ- စလိုက်စို့ရယ်..\n(စာကိုယ်) ဂျပန်အစိုးရပေးနေတဲ့ ‘ဒုက္ခသည်ဗီဇာ’ရအောင် ဘယ်လိုလျှောက်ယူကြမလဲ..? ဒီအကြောင်းမရေးခင်- (က) ‘ဒုက္ခသည်ဗီဇာ(Refugee Visa)ဆိုတာဘာလဲ..? (ခ)’ဘယ်လိုလူမျိုး(နိုင်ငံသား)တွေလျှောက်ခွင့်ရှိသလဲ..?ဆိုတဲ့ အခြေခံကျတဲ့အချက်ကို အရင်ရှင်းပြချင်ပါတယ်။\n‘ဒုက္ခသည်ဗီဇာ’ဆိုတာဟာ ကိုယ်နိုင်ငံအတွင်းမှာ အတိဒုက္ခရောက်နေလို့ မိမိဘဝဆက်လက်ရှင်သန်ရေးအတွက် လုံခြုံစိတ်ချကောင်းမွန်တဲ့နိုင်ငံမှာ ခိုလှုံခွင့်တောင်းခံခြင်းလို့ အကြမ်းဖျင်းမှတ်ယူလို့ရပါတယ်.။အဆိုပါနိုင်ငံကလူတိုင်း လျှောက်လို့ရပါတယ်။\nဂျပန်အစိုးရအနေနဲ့ ၁၉၇၈ ခုနှစ်က ဗီယက်နမ်လှေစီးဒုက္ခသည်တွေကို ကူညီရာကနေစတင်ခဲ့ပြီး၊ တရားဝင်အနေနဲ့ကတော့ ၁၉၈၂ ခုနှစ်မှာ ဒုက္ခသည်ကူညီခြင်းဆိုင်ရာ ‘ဂျနီဗာစာချုပ်’မှာ လက်မှတ်ထိုးရာကနေစတင်ခဲ့တာပါ။\nပထမဆုံးအသိအမှတ်ပြုခံရတဲ့နိုင်ငံသားတွေကတော့ အီရန်နဲ့ တူရကီ(ကာဒ့်လူမျိုး)တို့ဖြစ်ပြီး မြန်မာနိုင်ငံသားကိုတော့ ၁၉၈၅ ခုနှစ်မှာ စတင်အသိအမှတ်ပြုခဲ့တယ်လို့ သိရပါတယ်..(စကားချပ်)\nဘယ်လိုအချက်အလက်တွေနဲ့ကိုက်ညီရင် ဒုက္ခသည်အဖြစ် အသိအမှတ်ပြုသလဲ..? ဒီအချက်(၃)ချက်နဲ့ကိုက်ညီရင် အသိအမှတ်ပြုခံရပါတယ်။ ပထမအချက်ကတော့ ဒုက္ခသည်လျှောက်လွှာရဲ့ပထမဆုံးမေးခွန်းဖြစ်တဲ့ “အကယ်၍သင်၏မိခင်နိုင်ငံသို့ပြန်ရောက်သွားပါက သင့်အားမည်သည့်အချက်များကြောင့် ဖမ်းဆီးနှိပ်စက်ညှင်းပမ်းခံရမည်ဟု ဆိုနိုင်ပါသနည်း?”ဆိုတဲ့မေးခွန်းအောက်မှာ အချက်(၆)ခုကို လေးထောင့်ကွက်များနှင့်ဖော်ပြထားပြီး၊ အဲ့အထဲကမှ ကိုယ်နဲ့သက်ဆိုင်တဲ့အကွက်မှာ အမှန်ခြစ်ပေးရပါတယ်။\nဖော်ပြထားတဲ့အချက်(၆)ချက်တွေကတော့ လူမျိုးအနွယ်၊ ကိုးကွယ်သည့်ဘာသာ၊ နိုင်ငံသားဖြစ်မှု၊ လူမှုအဖွဲ့အစည်းတစ်ခု၏အဖွဲ့ဝင်၊ နိုင်ငံရေးအယူအဆ၊ အခြား။ အထူးသတိပြုရမှာက ခုနကပြောခဲ့သလို အကွက်အားလုံးကို အမှန်ခြစ်ရမှာမဟုတ်ပဲ ကိုယ်နဲ့သက်ဆိုင်သည့်အကွက်ကိုပဲ အမှန်ခြစ်ရမှာဖြစ်ပါတယ်။\nဒုတိယအချက်ကတော့ ဒုက္ခသည်အဖြစ်လျှောက်ရခြင်းနှင့်ပတ်သက်သောအချက်အလက်များ(မြန်မာတွေပြောပြောနေတဲ့ statement )ပါ.. အဆိုပါ statement ထဲမှာ မိမိမွေးဖွားရာအရပ်ဒေသကနေ ဖြတ်သန်းကြီးပြင်းလာခဲ့တဲ့ ကိုယ်ရေးအကျဉ်းနဲ့ ကိုယ့်နိုင်ငံမှာရှိခဲ့စဉ်အခါတုန်းက လုပ်ဆောင်ခဲ့သော နိုင်ငံရေးကိစ္စများ၊ ပါတီအဖွဲ့အစည်းဝင်ဖြစ်ခဲ့ပါက အဆိုပါပါတီအဖွဲ့အစည်းအတွင်းလုပ်ဆောင်ခဲ့သည့်ကိစ္စများကို ထည့်ရေးပေးရမှာဖြစ်ပါတယ်။\nတတိယအချက်ကတော့ လ ဝက အရာရှိက လူတွေ့အင်တာဗျူးလုပ်တဲ့အခါ ထွက်ဆို(ဖြေဆို)ခဲ့တဲ့ကိစ္စပါ။ အင်တာဗျူးလုပ်တယ်ဆိုတာကလည်း သင်ရေးပြီးတင်ခဲ့သောဒုက္ခသည်လျှောက်လွှာနဲ့ statementထဲကအကြောင်းတွေကိုပဲ ကိုက်ညီမှုရှိ-မရှိ(မှန်-မမှန်)ဆိုတာကိုပဲမေးတာပါ။\nအဆိုပါအချက်(၃)ချက်ကို ဟန်ချက်ညီညီနဲ့ ဖြေဆို(ထွက်ဆို)နိုင်သူမှန်သမျှကို ဂျပန်အစိုးရတရားရေးဌာနက ဒုက္ခသည်ဗီဇာ(Refugee Visa) ဂျပန်ရှိမြန်မာတွေခေါ်နေတဲ့’ဗန်းစကား’နဲ့ပြောရရင် ‘အာအကြီးဗီဇာ’ပေးပါတယ်။\nဒုက္ခသည်အဖြစ်အသိအမှတ်ပြုခံရရင် ဘာတွေကောင်းသလဲ..?၊ ဘယ်လိုဗီဇာအမျိုးအစားရရှိမှာလဲ..? ပထမဦးဆုံးကောင်းတဲ့အချက်ကတော့ လ ဝက ရုံးကိုခဏခဏမသွားရတော့တဲ့အတွက် စိတ်ဆင်းရဲစရာ၊ စိတ်ညစ်ရတဲ့ဒဏ်ကနေ ကင်းလွတ်သွားပါတယ်။\nဒုတိယအဆင့်အနေနဲ့ သင့်ကို ဒုက္ခသည်အဖြစ်အသိအမှတ်ပြုကြောင်း တရားရေးဝန်ကြီးလက်မှတ်နဲ့အတူ ဂျပန်မှာရေရှည်အခြေချနေထိုင်ခွင့်ဗီဇာ(long term visa- ဂျပန်လို’တေးဂျူး-定住ဗီဇာ) ၅ နှစ်တိတိကို လ ဝ က ရုံးက ချက်ချင်းထုတ်ပေးမှာဖြစ်ပါတယ်။\nတတိယအဆင့်ကတော့ နောက်တစ်ကြိမ်ဗီဇာသက်တမ်းသွားတိုးရင် ဂျပန်ရောက်နိုင်ငံခြားသားတွေကို အမြင့်ဆုံးဗီဇာဖြစ်တဲ့ ရေရှည်အခြေချနေထိုင်ခွင့်(Permanent resident ဂျပန်လို အေးဂျူး-永住)ဗီဇာ လျှောက်လို့ရနိုင်ပြီဖြစ်ပါတယ်။\nဒုက္ခသည်လျှောက်ကြတဲ့ မြန်မာနိုင်ငံသားချင်းအတူတူ “သူ့ကျတော့ အသိအမှတ်ပြုခံရပြီး”၊ “ကျနော်/ကျမတို့ကျတော့ ဘယ်ကြောင့်ငြင်းပယ်ခံရတာလဲ..?” အများဆုံးအမေးခံရတဲ့မေးခွန်း။\nဒီမေးခွန်းမေးသူတိုင်းကို အမေးနဲ့ပဲမောင်ရှင်ပြန်ဖြေ(ပြန်မေး)တာက (က)- ကိုယ်ရေးတင်လိုက်တဲ့ ဒုက္ခသည်လျှောက်လွှာရယ်၊ statement ရယ်နဲ့ အဲ့အချက်တွေအတိုင်း လ ဝ က အရာရှိမေးတဲ့(အင်တာဗျူး)အခါမှာ ကိုက်ညီမှုရှိ-မရှိ ကိုယ်ဖာသာကိုယ်ပြန်စစ်ကြည့်ဖို့နဲ့ (ခ)- ကိုယ်စီးတဲ့မြင်း အထီးမှန်း အမမှန်းသိရဲ့လား..?ဆိုတာပါပဲ။\nဖြစ်စဉ်တွေများစွာထဲက ကွက်ကွက်ကွင်းကွင်းရှိတဲ့အကြောင်းအရာနှစ်ခုကိုဆွဲထုတ်ပြရရင်- ‘မောင်ဖြူ’ဆိုတဲ့သူဟာ ၁၉၈၅ ခုနှစ်မှာမွေးသူဆိုပါစို့.. ရှစ်လေးလုံးအရေးတော်ပုံဖြစ်တော့ သူ့အသက်က ၃ နှစ်ပဲရှိဦးမယ်။\nသို့ပေမင့် သူ့ရဲ့statementထဲမှာတော့ ရှစ်လေးတုန်းကာလတုန်းက ဆန္ဒပြပွဲကိုဦးဆောင်ခဲ့တဲ့ကျောင်းသားခေါင်းဆောင်ဆိုပြီး ရေးထားတယ်။\nမောင်ဖြူကိုအင်တာဗျူးမယ့် တာဝန်ကျ လ ဝ က အရာရှိက သူ့ကိုတွေ့တွေ့ချင်း မတ်တတ်ရပ်ပြီး အလေးပြုကာ ဒီလိုပြောလိုက်ပါတယ်.. “ကမ္ဘာ့အသက်ငယ်ဆုံးကျောင်းသားခေါင်းဆောင်ကို မြင်တွေ့ရလို့ပါ..”တဲ့\nနောက်တစ်ဦးကျတော့ “မင်းကိုနိုင်မိန်းမနဲ့ကျမနဲ့က နိုင်ငံရေးအတူတူလုပ်ခဲ့ကြသူတွေ”တဲ့.. ၈၈ ကာလတုန်းက ခေါင်းသားခေါင်းဆောင်’မင်းကိုနိုင်’က အိမ်ထောင်မှမရှိသေးတာ.. အဲ့လို အပေါက်တွေ သောက်တစ်လွဲတွေဖြေခဲ့ကြသူများ ဂျပန်မှာအခုထိရှိတုန်း။\nလ ဝ က,ကဖမ်းတဲ့အခါမှာတော့ “ကျနော်/ကျမတို့လွတ်အောင်ကူညီပေးပါဦး”ဆိုပြီး ကူညီပေးခဲ့ရတဲ့လူပေါင်းလည်း မနည်းမနောကိုရှိခဲ့တာ.. တစ်ချို့ကျတော့ ‘မြန်မာပြည်ပြန်ရင် ဖမ်းဆီးနှိပ်စက်ခံရမှာဆိုးလို့ ဂျပန်အစိုးရထံမှာ ဒုက္ခသည်အဖြစ် ခိုလှုံခွင့်လည်းတောင်းခံထားသေးတယ်။\nမိမိနိုင်ငံကူးလက်မှတ်(passport)သက်တမ်းကုန်မှာကြောက်လို့ဆိုပြီး သံရုံးသွားပြီး သက်တမ်းတိုးသေးတယ်။ အခုခေတ်ဗန်းစကားနဲ့ပြောရရင် အမျိုးစုံ ကြိုးခုန်ကြတဲ့သူတွေလည်း ရှိခဲ့ကြသေး..\nအဲ့လိုလူတွေကိုတွေ့ရင် “ခင်ဗျားတို့ ဗီဇာမရတော့ မရဘူး..ဆိုပြီး ဂျပန် လ ဝ က ကိုအပြစ်တင်တယ်။ ကိုယ်စီးနေတဲ့မြင်း အထီးမှန်း အမမှန်းသိအောင်လည်း အောက်ဆင်းပြီးလက်နဲ့စမ်းကြည့်ကြဦး..”လို့ တုတ်ထိုးအိုးပေါက်ပြောပြီး သတိပေးရတဲ့အဖြစ်..\n(နိဂုံး) ဂျပန်အစိုးရကတော့ လူသားချင်းစာနာတဲ့အနေနဲ့ ‘ဒုက္ခသည်အဖြစ်နဲ့ရော၊ အထူးနေထိုင်ခွင့်အနေနဲ့ပါ သမိုင်းတစ်လျှောက် တကယ်ကိုအံဩဖို့ကောင်းလောက်အောင်ကို ဆွမ်းကြီးလောင်းသလိုမျိုး ဖောဖောသီသီကြီးကို ပေးနေတာပါ..\n“ယူမယ်.. မယူဘူးကတော့ မင်းရဲ့သဘောပါ.. သေချာတဲ့ အခွင့်အရေးရှိခဲ့ပြီ..”ဖြစ်လို့ အကယ်၍ယူမယ်ဆိုရင် တစ်ချက်တည်းနဲ့ကျင်းဝင်သလိုမျိုးဖြစ်အောင် အပေါ်မှာရှင်းပြ,ရေးပြထားတဲ့အတိုင်း သေသေချာချာပြင်ဆင်ပြီး လျှောက်ယူကြပါလို့ အသိပေးလိုပါတယ်.. ရရှိခဲ့ရင်လည်း ကိုယ့်နိုင်ငံ့အရေးကိစ္စများကို နိုင်သည့်ဖက်က လုပ်ဆောင်ပေးကြပါလို့လည်း ထပ်လောင်းတိုက်တွန်းနှိုးဆော်လိုက်ရပါကြောင်း.. အားလုံးအဆင်ပြေကြပါစေ.. (မောင်ရှင်\nPrevious Article ဂေါ်ဖီထုပ်ကြီး တစ်ထုပ် (၈၀) ကျပ်မှ (၁၀၀) ကျပ်သာ ဈေးရသောကြောင့် စိုက်ပျိုးတောင်သူများ အရှုံးပေါ်ပြန်ပြီ\nNext Article အမေစုချစ်တဲ့ သားသမီးတွေ အဘကျောင်းလာထားရတာပဲမဟုတ်လား ဟု လာအပ်သည့် ကလေးများကို ပုန်းထွန် အထက ဆရာမများခနဲ့


K: စိန်ပန်းနဲ့ကံ့ကော်တွေ အတူပွင့်ခဲ့တယ် (၁၄)\nစိန်ပန်းနဲ့ကံ့ကော်တွေ အတူပွင့်ခဲ့တယ် (၁၄)\nLabels: Burma History , friends , personal , short story\nစိန်ရတုနှစ်မှာ တက္ကသိုလ်စရောက်တာ။ ပွဲခင်းထဲမှာ မုန့်တွေဝယ်စားရတာ ပျော်စရာကောင်းတယ်။\nဓါတ်ပုံတွေကို လက်ချောင်းနဲ့ကွယ်တော့ လက်ချောင်းပဲကြည့်ပါမယ်။ မကေလက်တော့ မဟုတ်နိုင်ဘူး။\nမမြင်ဖူးပေမဲ့ တွေးကြည့်တိုင်းပျော်တယ်၊ မတက်ဖူးပေမဲ့ တက်ဖူးသူတွေ ပြန်ပြောပြတိုင်း ရင်ခုန်တယ် တချိန်တော့ အဲ့လိုကျောင်းမျိုး ပြန်ထွက်လာမှာပါ ကျနော့်တို့ တသက်ကော မီပါ့မလားဗျာ\nကေ့ စားပွဲလေးက ချစ်စရာလေး။ လူမျက်နှာလေး ပါရင် ပိုကောင်းမှာ..။\nရှေ့ဆက်ရမှာစိုးလို့ သမိုင်းကြောင်းတွေနဲ့များ ကွေ့ဝိုက် နေသလား စဉ်းစားသွားတယ်။ :)\nနည်းနည်းပြန်လေးလာပြီ .. ချိုသင်းပြောသလို\nရှေ့ဆက်ဖို့ တုံ့နေတာလားး))\nတာကတော့ မမိုက်ပါဘူးကွာ ...\nဟန်စုယဉ်ဆိုတဲ့ အမကြီးက ဒေါက်ဖိနပ်အမြင့်ကြီးတွေလဲစီးတယ် နော် ကေ\nသူ့အရပ် က ပုပုလေး.\nမမ တောင် တခါ သူ့ Worker အမြင့်ကြီး ငှားစီးပြီး ဓါတ်ပုံ ရိုက်ခံဖူးတယ်..း)\nလက်သဲ ငုပ်စိလေးတွေနဲ့ ကေ့ လက်ကလေးလား ?\nတိကျ သေချာ စေ့စပ်မဲ့ လက်ကလေး ပဲ..\n(လက်သဲလေး ကြည်ပြီး ဗေဒင် ဟောစမ်း ကြည့်မယ်.း)\nမချိုသင်းနဲ့ မနော်ပြောတာ အမှန်ပဲ။\nဒီကနေ့စာမှာတော့ အချက်အလက်တွေအများကြီး တွေ့ရတယ်...\nအင်းလျားဆောင်ကို မရောက်ဖူးပေမဲ့ ကေရေးတာဖတ်ပြီးရင်းနှီးနေပြီ။ နှင်းဆီဆောင်မှာတော့ စာသွားကျက်ခဲ့ဖူးတယ်။\nညအလုပ်ဆင်းမှ အေးအေးဆေးဆေး ဖတ်ရတော့တယ်